REPUBLIKA SRBIJA **PRIVREMENE**

NARODNA SKUPŠTINA **STENOGRAFSKE BELEŠKE**

Treća sednica Prvog redovnog zasedanja **(neredigovane i neautorizovane)**

Narodne skupštine Republike Srbije

01 Broj 06-2/120-23

(Šesti dan rada)

29. maj 2023. godine

B e o g r a d

(Sednica je počela u 10.15 časova. Predsedava Vladimir Orlić, predsednik Narodne skupštine.)

\*

\* \*

PREDSEDNIK: Poštovane dame i gospodo narodni poslanici, nastavljamo rad Treće sednice Prvog redovnog zasedanja Narodne skupštine Republike Srbije u 2023. godini.

Na osnovu službene evidencije o prisutnosti narodnih poslanika, konstatujem da je prisutno 96 narodnih poslanika.

Radi utvrđivanja tačnog broja narodnih poslanika prisutnih u sali, molim sve da ubace svoje identifikacione kartice u elektronske jedinice.

Konstatujem da je, primenom elektronskog sistema, utvrđeno da je u sali prisutno 114 narodnih poslanika i da imamo uslove za rad.

Obaveštavam vas da su sprečeni da sednici prisustvuju sledeći narodni poslanici Milica Đurđević Stamenkovski i Nikola Dragićević.

Nastavljamo jedinstveni pretres o Drugoj tački dnevnog reda.

Da li se za reč javlja neko od predsednika, odnosno ovlašćenih predstavnika poslaničkih grupa?

Podsećam vas da su svoje pravo da se obrate u ovom delu sednice iskoristile poslaničke grupe Za pomirenje – SPP-USS-DSHV i Zeleno-levi klub - Ne davimo Beograd – Moramo. Dakle, ostali predstavnici poslaničkih grupa mogu da dobiju reč sada. Vi se javljate po Poslovniku.

Izvolite.

VLADIMIR OBRADOVIĆ: Hvala, predsedniče Skupštine.

Javljam se po Poslovniku član 71. stav 1. i 2. u vezi sa članom 82. shodna primena.

Dakle, na obrazloženi zahtev 30% poslanika predsednik Odbora za obrazovanje, Atlagić je odbio da zakaže sednicu Odbora čime je povredio Poslovnik član 71. i 72. na šta želim da vam ukažem i da vas zamolim da u skladu sa istim članom stav 3. vi u funkciji predsednika Skupštine zakažete taj odbor koji je tražilo šest poslanika, što čini više od trećine i u skladu je sa Poslovnikom. Predložen je dnevni red, sve je urađeno kako treba, tema je jako bitna, molim vas da vi to uradite. Hvala.

PREDSEDNIK: Hvala.

Proveriću o čemu je reč. Vi kao što znate Odbor može da se zbog shodne primene Poslovnika sastaje na teme koje su pripremljene isključivo u skladu sa Poslovnikom, tako da, neophodan preduslov bi bio da je na dnevnom redu koji ste predložili akt koji je usklađen sa Ustavom i zakonom i Poslovnikom. Tako da ću to sve da uzmem u obzir kada budem donosio odluku po ovom pitanju.

Treba li da se glasa?

Ne treba da se glasa. Hvala.

Još jednom da li se neko od ovlašćenih predstavnika poslaničkih grupa javlja za raspravu po Drugoj tački dnevnog reda ili možemo da pređemo na listu prijavljenih za reč? Javlja se.

Samo da utvrdimo redosled.

Reč ima Edis Durgutović. Izvolite.

EDIS DURGUTOVIĆ: Poštovani predsedniče, koleginice i kolege poslanici, verujem da u ovom trenutku možemo da razgovaramo o ovoj temi, a da pri tome sve naše razlike, sve naše podele stavimo sa strane.

Kada kažem temi, ne mislim samo na tačku dnevnog reda i raspravu o REM-u, već mislim na opštu temu u društvu i krizi koju su izazvali nemili događaji. Neretko smo svesni i prisutni da i prethodnih godina i sada REM je jedna od tema koja se u javnosti politizuje, po našem skromnom mišljenju i više nego što bi trebalo.

Danas i danima koji su iza nas i o temi kojoj raspravljamo i temi koja je inicirala ovu raspravu verujem da nam zajednički razgovori, zajedničko razumevanje, zajedničko ujedinjenje oko krize koja je evidentna u ovom trenutku, odnosno krize u našem društvu, ne političke krize koja pokušava da se predstavi i nepolitizacije ove ovakve teme i ove tragične situacije. Neće nas taj put i taj odnos u kome političke rovove i bedeme podižemo, nigde odvesti poštovane kolege. U današnjem trenutku moramo da imamo više razumevanja jedni za druge i više pozitivnih odnosa jednih prema drugima, zbog samog društva i trenutka u kome se nalazimo.

Kao tema REM i suštinski izveštaj REM-a nam govori puno toga i o slici u medijima i u samom odnosu prema REM-u. Ja sam član Odbora za kulturu i informisanje i prisutan sam na sednicama Odbora i neretko se dešava da te sednice traju i satima, neretko se dešava da rasprava na tim sednicama bude neprilagođena situaciji, ali po ovoj tački dnevnog reda koja je sada u pitanju, Izveštaj REM-a čini mi se da smo imali kakvu takvu situaciju koja je mogla da se kontroliše i imali smo neki odnos razumevanja.

Iznenađen sam da nakon toga u prethodnoj nedelji kada smo raspravljali o ovome, nismo imali taj odnos u tu svest koju smo imali na toj sednici Odbora. Radovao sam se da ćemo po ovim tačkama dnevnog reda izaći iz onih partijskih rovova. Neretko sam čuo i sa strane i od kolega opozicije i od kolega vlasti da su svi spremni da negde ovu temu prevaziđemo na način na koji razumemo krizu i situaciju koja se dešava u društvu zbog nemilih događaja.

Niko od nas, i siguran sam da i vi u to verujete i siguran sam da građani tako misle, niko od nas ne može, ne treba, nije normalno da ovakvoj temi stiče političke poene.

Verujem negde da nezadovoljstvo koje u poslednje vreme iskazuju građani na ulicama zbog bezbednosti situacije koja se desila, svako nezadovoljstvo građana je opravdano, ali ne trebamo politizovati temu.

Regulatorno telo za elektronske medije sam po sebi svoj posao pokušava da obavlja od samog konstituisanja pod nekom vrstom pritiska. Na sednica Odbora su članovi REM-a nama istakli i nama skrenuli pažnju na svoj doživljaj, pojedini članovi REM-a na svoj doživljaj i situaciju, odnosno na ono kako oni doživljavaju sve ove pritiske i ono sa čime se nosi. Oni smatraju, i na su Odboru upoznali sa tim, da su oni pojedini članovi Odbora totalno dehumanizovani, da se na njih vrši stravičan pritisak i da oni pod tim uslovima ne mogu da rade.

Sa druge strane, čuju se optužbe da oni svoj posao ne rade dobro. Ja u jednom trenutku želim da kažem da kroz ovaj kontrolni izveštaj, tj. ova dva izveštaja kontrolna, koja su nam dostavljena jasno može da se vidi priroda i sadržaj onoga šta imamo danas na televizijama. Naravno da nije idealno i naravno da ne postoji ni u jednom trenutku idealna situacija u koju će svi slojevi društva i segmenti društva biti zadovoljni, ali ne mogu da prihvatim i da se složim sa činjenicom da u REM-u tražimo žrtveno jagnje za stravičnu situaciju u kojoj smo se našli.

Molim vas poštovane kolege, da svi zajedno učinimo taj dodatni napor da situaciju smirimo, jer ne verujem da ćemo u bilo kom trenutku, ukoliko ta situacija eskalira, moći da sastavimo, jer ovim i ovakvim ponašanjem i ovim i ovakvim pojačavanjem tenzija delimo društvo, a u kriznim situacijama društva moraju da se ujedine. Moraju jasno da definišu neki plan.

Kada govorimo o REM-u, govorimo isključivo o personalnom sastavu tog REM-a i o tome uvek može da se razgovara. Znam da svi ovde znate da REM na način na koji je definisan kod nas u državi, jedno od najdemokratskijih institucija, predložen od strane sedam predlagača sa devet članova, od toga dva predlaže naš parlament, dva resorni odbor našeg parlamenta, onda jedan resorni odbor pokrajine, crkve, verskih zajednica, predstavnici nacionalnih manjina, strukovnih udruženja, filmskih, scenskih radnika. Znamo da sa tim segmentima društva treba i moramo da razgovaramo u ovoj situaciji kako bi tu situaciju rešili.

Smenjivanjem ili zahtevima za smenu pojedinih članova REM-a, ne vidim da ćemo rešiti situaciju. Negde sam očekivao za sve vreme ove rasprave i za sav period koji smo bili, da ne upiremo prst jedni u druge, jer je kriza i situacija takva da ne smemo da upiremo prst jedni u druge, već da tražimo neko rešenje, neki izlaz za ovu situaciju u kojoj se nalazimo. U svom radu REM se oslanja na devet zakona, osnovni je Zakon o elektronskim medijima, ali tu postoje i drugi zakoni, Zakon o oglašavanju, Javnom medijskom servisu.

Ako želimo stvarno da rešimo problem, stvarno da nađemo neko rešenje, koje našem društvu nudi odgovore i vuče napred, stabilizuje tu medijsku scenu, onda hajde da se dogovorimo da razgovaramo o promeni zakona, podzakonskih akata i svih pratećih zakona koji prate, odnosno koje regulatorno telo koristi prilikom odlučivanja i rada. Između ostalog tu negde treba da tražimo ključ kao parlament Srbije, a ne činjenicom da ćemo da tražimo neke ostavke, i to je legitimno i to je u redu, ali pre svega mislim da moramo da se pozabavimo suštinom. Problem koji je zadesio Srbiju je toliko slojevit i toliko ozbiljan da ni u jednom trenutku nećemo naći odgovor u činjenici da li će podneti ostavke članovi RFEM-a, dobro, izabraćemo druge, ali šta smo postigli? Ne, nego ćemo izabrati pod pritiskom onako kako jedna ili druga strana misli. Neće se to dogoditi, neće nam to biti rešenje, ni za šta od onoga što je potrebno našem društvu.

Kada je nastala sva ova kriza, negde sam gledao koliko u suštini svako od nas u parlamentu malo zna i malo odgovora kvalitetnih i suštinskih ima na ovu temu i na ovu problematiku, određene kolege su se dotakli segmenta porodice i onoga šta po njima treba da bude osnov i ključ rešenja ovakvih situacija. Tu donekle mogu da se složim.

Imao sam priliku u nekom prethodnom periodu sa svojim prijateljem koji je vrhunski umetnik, univerzitetski profesor, Nikola Mijajlović, da razgovaram, jer se on negde susretao sa svom ovom decom koja su ili nastradala ili su neposrednom okruženju te dece. On je meni jasno i suštinski naglasio da glavni odgovor nas kao političara treba da bude, da omogućimo i alternativu svim tim televizijskim programima i medijskim sadržajima koji mogu da budu odgovor da našu decu i u porodici vaspitavamo tako, ali isto tako da ne dozvolimo da kao odgovor bude stigmatizacija bilo koje druge grupe.

Svestan sam u jednom delu da mi nemamo, kao parlament mogućnost da damo kvalitetne odgovore na ovako komplikovano i slojevito pitanje. Da negde neki zaključak, neki vid ovoga što smo mi u ovim danima iza nas i ovima ispred nas, raspravljali u ovoj suštinski važnoj temi za državu i društvo jeste da pokušamo da potražimo odgovor od stručne javnosti, od delova društva koji mogu suštinski da nam daju odgovore na pitanja i da nam pomognu da zajedno iskoračimo na nađemo rešenja.

Mi sve vreme razgovaramo po ovoj tački dnevnog reda kada je krenula rasprava o dve televizije ili o nekom segmentu televizija, pokušavajući da nađemo alternativu i pandan, da li neko i kako se bori za neku nacionalnu frekvenciju, pri tome se nismo ni dotakli prostora koju naša deca i generacije koje su iza nas koriste, a to je internet, to su ti elektronski mediji, to su ti sadržaji, platforme na koje nemamo odgovor, koje ovi ovakvi zakoni ne dotiču, a pri tom ne nudimo nikakva rešenja. Bojim se da danas pokušavamo alatima iz prošlosti da rešavamo probleme budućnosti i da ćemo se vrlo brzo susresti sa nekim novim problemom, a pri tom kao političari, neodgovorno dodajemo ulje na vatru i ne smirujemo situaciju i ne spuštamo srasti. Verujem da je najodgovornije od svih nas da pokušamo zajedno da formulišemo rešenja koja su plod razgovora sa stručnom javnosti, a najlakše ćemo doći do nekih promena i smena u REM-u, ali opet kao plod nekog dogovora nas kao predstavnika građana.

Možemo mi reći da je komplikovano smeniti REM ili zakonski, ali 250 nas ovde smo suštinski predstavnici građana i ukoliko jedinstven stav bude da budu promene u REM-u, a to mora da bude plod dogovora, verujem da će do toga doći. Nije po meni i po poslaničkoj grupe SDPS ključno i osnovno rešenje ostavke u REM-u, već jasan i politički i društveni dogovor, o spuštanju tenzija u društvu, rešavanju problema, kako oni moraju biti rešeni, kako nam se slične i ovakve situacije ne bi ponovile. Hvala vam.

PREDSEDNIK: Zahvaljujem.

Reč ima, Boško Obradović.

BOŠKO OBRADOVIĆ: Poštovani predsedniče, poštovane kolege narodni poslanici, poštovani građani Srbije, veoma je teško u ovom trenutku dok naša braća i sestre na severu Kosova i Metohije brane srpske državne institucije svojim telima, govoriti o bilo kojoj drugoj temi sem o okupaciji Kosova i Metohije koja je na delu od 1999. godine. Ovih dana se pokušava završna faza te okupacije, okupacije severa Kosova i Metohije koji je bio neosvojiva tvrđava za separatističke vlasti do dolaska SNS na vlas 2012. godine.

Gospodine predsedniče, naravno da ću se u svom izlaganju baviti temom koja je na dnevnom redu, a to je izveštaj REM-a, dozvolite mi samo jednu misao, s obzirom na zabrinutost koju građani Srbije pokazuju zbog onoga što se jutros dešava u severnim srpskih opštinama na Kosovu i Metohiji, a to je molba vama pre svega, da Narodna skupština Republike Srbije što hitnije zakaže posebnu sednicu na temu aktuelnog stanja i krize na severu Kosova i Metohije.

Takođe, da se naše državno rukovodstvo obrati Savetu bezbednosti UN koji u ovom trenutku, do kraja maja, predsedava Ruska Federacija, da zatražimo hitnu sednicu Saveta bezbednosti UN o aktuelnoj krizi na Kosovu i Metohiji, da zatražimo iznova povratak do 1000 pripadnika srpskog državnog osoblja, pre svega naše vojske i policije na Kosovo i Metohiju, kako bi brinuli o bezbednosti naših sugrađana.

I, što je posebno važno, a u domenu je predsednika Narodne skupštine, da budu raspisani lokalni izbori u sve četiri opštine na severu Kosova i Metohije po našem ustavnom i zakonskom poretku i da na taj način krenemo u obnovu suvereniteta države Srbije na severu Kosova i Metohije.

Nesumnjivo je, i sa tim ću završiti, da su nam dosadašnji pregovori naneli samo štetu, da od Briselskog sporazuma iz 2013. godine do francusko-nemačkog sporazuma iz ove godine neprestano se povlačimo sa severa Kosova i Metohije i predajemo separatističkim vlastima u Prištini elemente naše državnosti.

Vreme je da se sa tim prestane, vreme je da se promeni pogrešna kosovska politika aktuelne vlasti, vreme je da se prekinu ti pogrešni pregovori u Briselu i da se pregovori vrate tamo gde im je mesto, u Savet bezbednosti UN, gde imamo saveznike i u Rusiji i u Kini i sve su ovo dobronamerni i konstruktivni predlozi šta treba učiniti u ovom dramatičnom trenutku.

Nažalost, i to moram da kažem, vi ste doprineli ovoj situaciji onim potpuno nepotrebnim mitingom, odnosno kontra-mitingom koji ste u petak pravili u Beogradu, gde ste pozvali Srbe sa severa Kosova i Metohije da napuste svoje opštine i dođu u Beograd u trenutku dok okupatori iz Prištine ulaze u srpske državne institucije na severu Kosova i Metohije. Upozoravao sam danima uoči vašeg kontra-mitinga da se to ne radi. Nažalost, to ste uradili i danas ljudi moraju telima da vraćaju ili da probaju da vrate te oduzete opštine vašom krivicom i vašom greškom u petak.

Dakle, očekujemo od predsednika Narodne skupštine i hvala vam na ovoj mogućnosti da istaknem značaj ove teme, da ćemo u ovim danima koji su pred nama imati, kao što ste i obećali, gospodine predsedniče, do kraja maja vanredno zasedanje na temu stanja na Kosovu i Metohiji, naravno francusko-nemačkog sporazuma o kome ova Narodna skupština do dana današnjeg nikada nije raspravljala, a vi ste počeli da ga primenjujete.

Što se tiče Izveštaja REM-a, odmah moram da ukažem na ono što je ovde više nego vidljivo, ako pogledamo ove prazne klupe ovde ispred predsednika Narodne skupštine, u njima nema nadležnih članova Saveta REM-a da odgovaraju pred nama koji smo ih birali. Mislim na Narodnu skupštinu. Mi iz opozicije ih nismo birali, vi iz vlasti ste ih birali. Njih danas nema ovde da odgovaraju na naša pitanja i da odgovaraju građanima Srbije za ono što su uradili na čelu REM-a prethodnih godina, dozvoljavajući nasilje, nemoral i sve vrste medijske prostitucije i skarednosti na televizijama sa nacionalnom frekvencijom.

Još 2017. godine na Odboru za rad u pretprošlom sazivu Narodne skupštine ukazao sam da postoje zagađivači našeg javnog i medijskog prostora i morala i da su to televizije sa nacionalnom frekvencijom. Još 2017. godine Srpski pokret Dveri organizovao je protest ispred televizije „Pink“, ukazujući da je televizija “Pink“ medijsko zlo koje truje ovaj narod najgorim nemoralnim sadržajima oličenim u rijaliti programima.

Godinama unazad ukazivali smo, molili, preklinjali, apelovali da se ukinu rijaliti programi sa nasilnim sadržajima, da je to jedna katastrofa za ovaj narod, za moral ovog naroda, za sistem vrednosti za buduće generacije. Posle šest godina od tih apela srpskog pokreta „Dveri“ pre nekoliko dana predsednik Republike Aleksandar Vučić traži od Željka Mitrovića ukidanje rijaliti programa i šta sada prosečan građanin Srbije treba da kaže? Šta ste čekali šest godina?

Da li je Srpski pokret Dveri još pre šest godina ukazao na vreme? Jeste. Da li će bilo ko od vas sada ustati i reći – bili ste u pravu, izvinjavamo se, mi smo pogrešili.? Trebalo je još tada da predsednik Aleksandar Vučić traži ukidanje rijaliti programa, a ne danas kada imamo ovakve tragedije u našem društvu.

Dakle, da li ćete jednom priznati da je opozicija nešto bila u pravu? Da li ćete jednom priznati da ste u nečemu vi pogrešili za ovih 11 godina vaše vlasti? Da li shvatate da je sistem vrednosti u ovom društvu problem? Nasilje u medijima, nasilje na društvenim mrežama, nasilje u političkom govoru i sve drugo što je indukovano iz, pre svega, sistema vlasti, jer vlast je glavna koja usmerava državu, usmerava sistem vrednosti, usmerava sve javne politike.

Ne možete vi pobeći od odgovornosti i prebacivati odgovornost na bilo koga drugog. U tom smislu, ovaj izveštaj koji je REM podneo je najbolji mogući dokaz zašto ovi ljudi treba hitno da budu smenjeni.

Ako već nemaju dostojanstva da sami podnesu ostavke, ako nemaju časti da se sami povuku posle svega, onda mi kao Narodna skupština hitno ne usvajanjem ovog njihovog izveštaja moramo već danas da ih smenimo, jer samo ću vam na osnovu citata iz ovog izveštaja dokazati zašto svi zajedno treba za to da glasamo, za smenu Saveta REM-a i hitne promene u ovom Regulatornom telu za elektronske medije.

Evo samo nekoliko citata, da bi građani Srbije znali. To je nešto što običan čovek i ne mora da zna, da biste dobili nacionalnu frekvenciju za televiziju, morate da ispuniste brojne uslove. Morate, pre svega, da poštujete Zakon o elektronskim medijima. Zatim, morate da poštujete nešto što se zove Pravilnik o minimalnim uslovima za pružanje medijske usluge i kriterijumima za odlučivanje u postupku izdavanja dozvole za pružanje medijske usluge na osnovu sprovedenog javnog konkursa. Na kraju, morate da poštujte sopstveni programski elaborat na osnovu kojeg vam je izdata dozvola za televiziju sa nacionalnom frekvencijom.

Pazite šta u ovom pravilniku stoji u članu 11. stav 1 – Pružalac opšte medijske usluge mora imati u svom programu sledeće vrste programa: informativni program, naučno-obrazovni program, kulturno-umetnički program, dokumentarni program, dečiji program i program za maloletnike. Mora imati.

Dozvolite da vam saopštim šta Izveštaj REM-a priznaje. Da se pod njihovom kontrolom i uz njihovu dozvolu dešava suprotno i Zakonu o elektronskim medijima, suprotno Pravilniku i suprotno čak, verovali ili ne, i sopstvenim elaboratima, odnosno dokumentima programa koje su same televizije predale a koji se ne poštuje.

U Izveštaju REM-a stoji sledeće. RTV „Pink“ u poslednja tri meseca prošle godine – izostalo emitovanje sadržaja dečijeg programa i programa za maloletnike. TV „Hepi“, tri meseca prošle godine završna - izostalo emitovanje programskih sadržaja kulturno-umetiničkog i dečijeg prgorama. TV B92, u oba posmatrana perioda, znači, u poslednjih šest meseci, obratite pažnju, Izveštaj REM-a, ovo nisam rekao ja, ne ispunjava niti jednu od tri obaveze iz Zakona o elektronskim medijima. Da ponovim, TV B92 ne ispunjava ni jednu od tri obaveze iz Zakona o elektronskim medijima.

„Hepi“ TV, programskim elaboratom sopstvenim, najavljene kao zasebne žanrovski profilisane emisije, dokumentarno, kulturno-umetničkog, naučno-obrazovnog, verskog, dečijeg, igranog, serijskog programa sopstvene produkcije i sportskog programa u posmatranom periodu nisu emitovani.

TV B92, izostali programski sadržaji naučno-obrazovnog i kulturno-umetničkog programa.

TV „Prva“, koja još ponajbolje stoji, izostali su jedino sadržaji kulturno-umetničkog programa.

TV „Prva“, planirane vikend emisije namenjene deci i dugometražni animirani filmovi nisu imitovani.

TV „Prva“, u posmatranom periodu nisu uočene najavljene nedeljne specijalizovane emisije o ekologiji i emisije posvećene aktuelnim problemima mladih. Nisu uočene emisije o aktuelnim problemima mladih na televiziji koja najbolje stoji u odnosu na sve četiri televizije sa nacionalnom frekvencijom, ali zato

TV „Pink“, po tabeli koja ovde prenosi izveštaj REM-a, 46,38% rijaliti program na TV „Pink“. Dakle 46,38 od ukupnog programa „Pinka“ je rijaliti program itd.

Dakle, mogao bih dugo da vam citiram sve ono što stoji u Izveštaju REM-a, gde oni sami priznaju da oni krše zakon, da oni ne rade svoj posao, da oni dozvoljavaju televizijama da sve ovo rade i zbog svega toga oni ne samo da moraju biti smenjeni, oni moraju i krivino-pravno da odgovaraju, jer su dužni da poštuju i sprovode zakon, a oni to ne rade i dozvoljavaju godinama unazad ovako bezvlašće, ovakav haos, ovakvu anarhiju u televizijama sa nacionalnom frekvencijom.

Zato je poslanička grupa Srpski pokret Dveri – Patriotski blok još 17. maja predala preporuku Vladi Republike Srbije za zabranu rijalitija i svih medijskih sadržaja koji sadrže nasilje. Dakle, mi nudimo i rešenja, nismo od onih koji samo kritikuju, već uvek kada kritikujemo, nudimo i rešenja.

Evo šta smo naveli u ovoj preporuci - da se hitno ukinu rijaliti programi koji promovišu nasilje i nemoral, da se zabrani prikazivanje nasilja na svim medijima, elektronskim i štampanim, a pre svega na onim koji koriste nacionalnu frekvenciju. I pod tri – da se ograniči pristup maloletnim licima svim štetnim sadržajima na društvenim mrežama, izuzetno važna mera koja uopšte do sada nije razmatrana.

Mi imamo problem da je nasilje opšteprisutno na našim medijima. Nasilje mora da se izbaci iz naših medija, iz filmova, serija, sa društvenih mreža, iz rijaliti programa i iz svega drugoga što emituje jednu takvu sliku.

Međutim, ima, istina, i jedna tačna konstatacija u izveštaju REM-a, gde oni tačno tvrde da nije samo njihova odgovornost. To ću vam pročitati, jer je tačno. Treba takođe imati u vidu da je opasnost od nasilja u rijaliti programima delimična nadležnost REM-a. Kaže - slučajevi nasilja koji se prezentiraju u javnosti, vrlo često nisu objavljeni u televizijskim programima, već na internetskim sajtovima, što je oblast za koju REM nije nadležan. Takođe, veliku ulogu u predstavi o velikoj prisutnosti nasilnih sadržaja u rijaliti programima imaju tabloidi koji imaju specijalizovane rubrike za praćenje rijaliti programa i detaljno prenose događanja, kako ona koja su prikazana na televizijskom programu, tako i ona čije je prikazivanje ograničeno na internet sajtove, što doprinosi daljem širenju ovih spornih sadržaja.

Šta to znači? Pa, „Informer“, dnevne novine koje dalje šire rijaliti programe u štampu, u medije i u čitavo društvo, za njih nije nadležan REM. Ali, ja onda postavljam pitanje – ko je nadležan za „Informer“?

Verovali ili ne, građani Srbije poštovani, u trenutku dok mi raspravljamo o REM-u i svemu za šta je REM odgovoran u poslednjih 10, 11 godina ove vlasti, koja je birala ove članove REM-a, vi imate situaciju da REM brže-bolje donosi odluku da najmonstruoznijem dnevnom listu „Informer“ dozvoli emitovanje televizije u kablovskom sistemu.

Dakle, oni kao da shvataju da im ističe mandat, da će biti smenjeni, da se više neće pitati i odlučivati i na brzinu donose odluku da „Informer“ podignu na nivo televizije. Nije dovoljan „Pink“ i sve ovo što sam vam citirao, sva ova propast koja se dešava na televizijama sa nacionalnom frekvencijom pod kontrolom ovakvog REM-a, već i „Informer“, kao najgore medijsko zlo u štampanoj formi, žele da podignu sada i na nivo televizije. Već su im odobrili da mogu na taj način da posluju.

Tu je neverovatno da članovi REM-a još uvek sami nisu podneli ostavke. Posledice njihovog delovanja prethodnih godina su jezive.

Zato vas pozivam da svi zajednički kao jedan, kada bude dan za odlučivanje, odbijemo ovaj izveštaj REM-a, tražimo njihovu odgovornost, smenimo ih i ukinemo nacionalnu frekvenciju za najveću medijsku trovačnicu i medijsko zlo TV „Pink“ i isto tako zabranimo dnevni list „Informer“. Hvala.

PREDSEDNIK: Pravo na repliku, Milenko Jovanov. Izvolite.

MILENKO JOVANOV: Uvek je interesantno kada nam o nasilju pričaju oni koji su najviše nasilja na javnoj sceni promovisali, da nas pozivaju da se valjda njima izvinimo za to što su tokom svojih protesta protiv te zle TV „Pink“ svojevremeno prebili dve novinarke, Maju Dragović i Gordanu Uzelac, i da kažemo da su oni bili u pravu. To je otprilike varijanta.

Ono mnogo važnije što je rečno je vrlo indikativno. Znate, nema stvari koju Kurtijev režim neće da uradi, a da ovde u Beogradu ne dobije podršku kroz to što će da kažu da nije kriv on, nego da je kriva vlast u Beogradu. Dakle, nisu krivi oni koji napadaju srpski narod na Kosovu i Metohiji, nego je kriv Beograd, kriva je ovde Vlada. Nikada, potražite to u bilo kojoj arhivi, potražite to bile gde, nikada nećete naći nikakvu osudu na sve ono što radi Kurti. Zašto? Zato što isti oni koji tobož mnogo brinu o Kosovu i Metohiji, jako im je stalo da sa Dedinja brane Kosovo, podršku dobijaju upravo od onih koji kažu – uzdrmali smo Vučića.

Muhamed Hajrulahu, urednik portala „Telegrafe“ iz Prištine, inače veliki poštovalac Adema Jašarija, kači slike sa protesta kojima se diče i oni kojima je tobož stalo do Kosova. Kažu da ti protesti služe da se uzdrma Vučić i kažu da su uspeli da uzdrmaju Vučića. E, toliko ima istine i iskrenosti u onome što se priča. Niti o Kosovu, niti o rijalitijima.

Da im je stalo da nema rijalitija, ne bi upadali testerama na RTS i to prenosili uživo preko svojih portala, ne bi ovde napadali Marijana Rističevića i brutalno ga prebijali, ne bi tukli novinarke Maju Dragović i Gordanu Uzelac, ne bi upadali u stanicu policije u Mionici, ne bi zastavom obijali vrata Skupštine, iako su poslanici, mogu da uđu kad hoće, itd.

To je rijaliti koji niko nije do sada izmislio. Oni su ga, ne samo izmislili, nego i sproveli. Hvala.

PREDSEDNIK: Hvala.

Reč ima predstavnik predlagača.

NEBOJŠA BAKAREC: Predsedavajući, ja samo moram da podsetim prvo dame i gospodu narodne poslanike da sam za predstavnika predlagača, dakle, za predstavnika Odbora za kulturu i informisanje predložen od strane predsednika Odbora koji je iz opozicije i onda je Odbor to izglasao. Znači, nisam ja ovo tražio, odmah da vam kažem.

Pozdravljam što je prethodni govornik, koji je po redosledu govorio, govorio o Kosovu i Metohiji. On je govorio tri minuta, ja ću nešto kraće.

Upućujem, naravno, snažnu podršku našim sestrama i braći na Kosovu i Metohiji i najoštrije, i to je neka poruka koju možemo da pošaljemo, osuđujem Kurtijev fašistički režim zbog terora koji nimalo slučajno baš u ovim danima, ali i godinama, sprovodi nad Srbima.

Govornik koji je govorio po redosledu, rekao je da članovi REM-a su krivi za ovo nasilje. Odmah da vam kažem, članovi REM-a, niti, recimo, RTS, ne snose nikakvu krivicu za dve tragedije koje su se dogodile pre tri nedelje.

Znate, morate da budete jasni, krivicu snosi, pre svega, snose ubice, snose njihovi roditelji, a onda potom eventualno škola, okruženje itd.

Pominje gospodin, poštovani predsedavajući, pominje zagađivače medijskog prostora i morala i kaže – to su svi ovi mediji sa nacionalnom frekvencijom. Ja bih rekao da su zagađivači medijskog prostora i, hajde da kažemo, da ne kažem morala, to je deplasirano, ali zagađivači medijskog prostora prevashodni su televizija N1, po svim pokazateljima i TV Nova S, ova prva od 2014. godine, ova druga od 2017. godine i njihovi tabloidi istog vlasnika Šolaka, „Danas“ već decenijama i „Nova S“ nešto kraće.

Ovaj prethodnik se usuđuje da pominje protest ispred „Pinka“ koji je on organizovao sa svojom strankom kada su stradale dve novinarke udarene šakama u glavu i policija je utvrdila da ih je napao Dejan Vulićević, funkcioner upravo ove stranke.

Prethodnik govori o tome da rijaliti, pominje samo jedan, „Pink“ i „Hepi“. Na „Hepiju“ nema „Parova“ već godinu i po dana, da su oni krivci takođe za ovo nasilje. Ja pitam da li je „Survajver“, Šolakov rijaliti, koji se emituje na TV Nova S i još deset rijalitija na tim televizijama, da li i oni zagađuju javni prostor? Da li su i oni onda odgovorni za nasilje? Odgovorite sami.

Ovaj prethodni poslanik je uporno govorio o nasilju. Međutim, znate kako, činjenice su ubitačne. Već tokom izbora 2016. godine je upravo ovaj napao članicu RIK-a Maju Pejčić, fizički je napao. Potom je u oktobru 2017. godine, isti taj poslanik koji je govorio iz opozicije, fizički napao predsednicu Narodne skupštine Maju Gojković i naneo joj telesne povrede.

Već u novembru 2017. godine fizički je napao Aleksandra Martinovića, šefa poslaničkog kluba SNS-a, i u glavu ga je udario tvrdim predmetom. Isti ovaj lider stranke iz opozicije je u junu 2020. godine sa još deset funkcionera na stepeništu ove Skupštine napao Marijana Ristićevića, koji po godinama može otac da mu bude, i naneo mu telesne povrede. Ovaj isti lider je 16. marta 2019. godine predvodio nasilni upad u RTS, razbijao je po RTS-u, vitlao motornim testerama i pretio je novinarima u desku RTS-a. Takođe, ispred predsedništva, 5. maja 2019. godine, ovaj prononsirani Ljotićevac je izjavio: "Ova stvar mora da se istera do kraja ili ćemo mi na ulici srušiti ovu vlast kada nas bude dovoljno na ulici da možemo da je srušimo", kraj citata.

Poslanik ovog lidera opozicije Srđan Nogo je 16. oktobra 2018. godine izjavio da Anu Brnabić i Aleksandra Vučića treba obesiti na Terazijama, a Dragan Spasić, predsednik vašeg opštinskog odbora u Trgovištu, objavio je morbidan tekst na "Fejsbuku" 9. novembra 2019. godine i izjavio, slušajte pažljivo, citiram: "Treba napraviti popis uticajnih SNS lica i posle promene vlasti migrante naseliti u njihovim kućama, stanovima i dati im njihove ćerke i žene da siluju". Znači, funkcioner ove stranke poziva da naše žene siluju kada nas oni nasilno obore s vlasti.

Ta stranka je isto organizovala miting nedavno, u februaru, sa koga je smrću prećeno predsedniku Vučiću - ko potpiše, njega ubiše i podržali su uhapšenog snajperistu Bobačeka Dejana koji se uputio u Beograd da snajperom ubije istog dana Vučića.

Takođe, poslanici ove iste grupe, Ljotićevci, 4. decembra, su najgrublje vređali žene Anu Brnabić i Snežanu Paunović kada su širili etničku i nacionalnu mržnju i diskriminaciju po osnovu rodnog i nacionalnog opredeljenja. Ani Brnabić su poslanici upravo ove opozicione stranke rekli - ti si ustaška lezbejka, a Snežani Paunović predsednici Skupštine su rekli da je Vučkova kučka.

Takođe, poslanici ove iste stranke, ljotićevske, su 2. februara pokušali ovde u zgradi Skupštine, ovde u ovoj sali, tamo na onom mestu, da linčuju predsednika Vučića. Jel to vaša borba protiv nasilja? Mislim, jel to vaš protest protiv nasilja?

Znate, ja vam kažem, vaša grupa, a ne samo vi, vi se ponašate isto kao što se Kurti ponaša prema Srbima na Kosovu i Metohiji, a onda se usuđujete da na početku držite neki govor od tri minuta, kvazipatriotski.

Pominjali ste "Informer". To sam već jednom rekao - "Informer" se ne nalazi u izveštaju REM-a.

Što se tiče toga, pominjali ste da pojedini mediji sa nacionalnom frekvencijom krše zakone, znate, Zakon o elektronskim medijima i tako dalje. To čine pre svega N1 i "Nova S" i "Junajted grupa" i "Junajtid medija", jer svi ti mediji i SBB su ni na nebu ni na zemlji, oni nisu u nadležnosti REM-a, nisu se prijavili u Srbiji, registrovani su u Luksemburgu. Već deceniju i duže "Junajted grupa" i "Junajted medija" godinama brutalno krše Zakon o elektronskim medijima, Zakon o oglašavanju i druge zakone. Oni su piratski mediji i ne plaćaju porez, oni su registrovani u Luksemburgu kao prekogranični mediji. Dakle, mogli bi da se registruju, a traže nacionalnu frekvenciju. Kako nacionalnu frekvenciju može da dobije luksemburški medij u Srbiji? Možda dobije luksemburšku nacionalnu frekvenciju? Tako da sve što ste vi izgovorili apsolutno je lišeno svakog osnova. Hvala vam.

PREDSEDNIK: Reč ima Boško Obradović, dva minuta.

BOŠKO OBRADOVIĆ: Hvala, gospodine predsedniče.

Imam utisak kao da sam u rečima kolege Bakareca slušao možda već zaboravljenu, ali svakako nezaboravnu Barbaru sa „Studija B“ i ono neprestano ponavljanje – linč, silovanje, nasilje. Neka vrsta muške Barbare kao da nam se upravo obratila, ali sreća je u tome da je Nebojša Bakarec čovek kome verovatno niko u ovoj državi ne veruje ništa. Politički preletač koji je toliko puta menjao svoje stavove – od kritičara Aleksandra Vučića do kulta ličnosti Aleksandra Vučića, put za njega nije bio dalek. Sad zamislite da li mu se posle svega toga bilo šta drugo može verovati, jednom lagao, uvek laže.

Druga stvar, Srpski pokret Dveri ne samo da nikada nije bio u vlasti u državi Srbiji, posebno nikada nije bio u vlasti u južnoj srpskoj pokrajini sa separatistima, kao SNS preko svoje ćerke firme Srpske liste. Vi ste sedeli u Kurtijevoj vladi, vi ste pravili vlade sa osvedočenim ratnim zločincima i terotistima – Tačijem i Haradinajem. Molim vas da nikome vi ne držite nikakve lekcije o patriotizmu posle takvih poteza koje ste pravili.

Na kraju, ispričaću jednu zanimljivu anegdotu. Milomir Marić je u svoje vreme intervjuisao Aleksandra Vučića u emisiji „Ćirilica“. Pre toga i posle toga ide rijaliti šou „Parovi“ i Marić pita Vučića – da li da idemo rijaliti, pa reklame, pa „Ćirilica“, pa opet reklame, pa rijaliti, a Aleksandar Vučića mu odgovara istoijsku rečenicu – ne, ja, pa „Parovi“, pa ja. To je suština vaše vlasti za ovih 11 godina – rijaliti i propaganda. To je način kako zaglupljujete ovu naciju i mislite da možete opstati na vlasti.

PREDSEDNIK: To je bilo dva minuta.

Hvala.

Pravo na repliku.

MILENKO JOVANOV: Srpska lista nikada nije glasala za Kurtija. Srpska lista je prihvatala mesta koja su bila predviđena aktima, dakle, za srpski narod i predstavnike Srba, ali zato Kurtija jesu podržavali Rada Trajković i Nenad Rašić koji danas podržavaju i one koji, brinu o Kosovu, šetaju, kao što podržavaju i ovi Kurtijevi.

Kao što ste videli, nema osude Kurtija, čak i kada oni koji su Kurtija stvorili, oni koji su mu na svaki mogući način gledali kroz prste za svaku glupost koju napravi, čak su i oni osudili Kurtija. Ne Beograd, ali mi u Srbiji, u Beogradu doživljavamo osude vlasti u Srbiji. Dakle, ovde ne sme da se kaže od strane opozicionih stranaka, bilo da su lažno nacionalno ili stvarno građanske i liberalne, ništa na račun Kurtija i ništa na račun vlasti u Prištini. Čak i kada to urade i Kvinta i kada to rade i predstavnici zapadnih ambasada, pojedinačno, kolektivno, kako god, oni osude, makar formalno samo. Odavde tu osudu nećete čuti.

Najzad, to što neko iznese neke nove izmišljotine ili izmisli citat itd, to i dalje ne menja činjenicu, čak i da je Bakarec ne znam kakav i da je ne znam šta radio, to ne menja činjenicu da je testerama upadao u RTS, da je prebijao Maju Dragović i Gordanu Uzelac, da je prebijao Marijana Rističevića, da se tukao sa Aleksandrom Martinovićem u Skupštini. To ne menja činjenicu da je ovaj čovek najveći nasilnik na političkoj sceni i ako i o čemu treba da čuti, onda je to nasilje, ali ne, kao što ovi koji su najviše pokrali pričaju o poštenju i korupciji, tako i najveći nasilnik, koji je sam za sebe rekao da nije išao na proteste protiv nasilja da ga ne bi pokvario svojim imidžom, sada nam drži predavanje o nasilju. Neka sami građani razmisle koliko sve to ima smisla.

PREDSEDNIK: Reč ima Nebojša Bakarec.

NEBOJŠA BAKAREC: Biću kratak.

Ovaj koji govori usuđuje se… Znači, ja sam iznenađen zaista. Treba uvek da osudimo mržnju prema ženama, mržnju prema novinarkama. Ovaj gospodin pominje i ja se ponosim ako ga podsećam na Barbaru. Samo je on zaboravio na koju to Barbaru. To je Barbara Životić čiji su oni život 2018. godine pokušali da upropaste, da ugroze na onim protestima 2018. godine kada su ovu mladu novinarku dehumanizovali, tako da se ja ponosim time što sam Barbara. Svi smo mi Barbara, a to šta ste vi – vi ste Varava, to onaj, znate, biblijski Varava, a podsećam vas, dragi, na onu čuvenu pesmu Konstantina Kavafija „Čekajući varvare“. Dočekali smo varvare, ali varvari neće proći.

PREDSEDNIK: Što vi vičete?

(Aleksandar Jovanović: Što vičem?)

Da.

(Aleksandar Jovanović: Zašto dozvoljavate…)

Jel umete da sednete lepo u klupu, pritisnete dugme, javite se za reč ili morate svaki put da vičete?

(Aleksandar Jovanović: Da, moram.)

Da zna cela Skupština, cela Srbija, da zna kad je Ćuta Jovanović rešio da uđe ovamo, u ovu salu.

(Aleksandar Jovanović: Zašto ponovo dozvoljavate…)

Sedite lepo i prestanite više da glumite to što već glumite, nego se ponašajte pristojno.

(Aleksandar Jovanović: Neću da sednem.)

Molim?

(Aleksandar Jovanović: Jel ovo želite?)

Jel hoćete da se ponašate pristojno ili da primenjujemo mere?

(Aleksandar Jovanović: Odakle vam pravo da ćutite na ovo?)

Šta je vaša odluka?

(Aleksandar Jovanović: Odakle vam pravo?)

Dobro. Nećete da se ponašate pristojno, hoćete da primenjujemo mere. Evo, nema problema.

Izričem opomenu Aleksandru Jovanoviću.

Jeste li sad zadovoljni?

Hajde da damo reč nekome ko se javlja po Poslovniku.

Reč ima Radmila Vasić. Izvolite.

RADMILA VASIĆ: Hvala, predsedniče.

Ukazujem na povredu Poslovnika, član 108 – o redu na sednici Narodne skupštine stara se predsednik Narodne skupštine. Zbog povrede reda na sednici Narodne skupštine, predsednik Narodne skupštine može da izrekne mere opomena, oduzimanje reči ili udaljenje sa sednice.

Očekujem da posle ovakvih uvreda ne samo da opomenete kolegu Bakareca, nego da mu oduzmete reč i da ga udaljite sa sednice.

Mi upravo pričamo o tome da smo svi protiv nasilja. Mi uporno govorimo da je ova sednica teška, da je posvećena veoma teškim, katastrofalnim i stravičnim zločinima koji su se desili u Osnovnoj školi „Vladislav Ribnikar“ i u Malom Orašju, zatim u Duboni. Vi pored toga koristite takve vrste uvreda da je to nedopustivo.

S druge strane, od vas tražim da povučete opomenu protiv kolege Jovanovića, jer on to nije zaslužio. Prosto se bunimo protiv ove nepravde koju nam činite svaki dan.

PREDSEDNIK: Znači, član 108, ali tražite da oduzimam reči tamo gde to Poslovnik ne predviđa, s druge strane da povlačim meru opomene koje su izrečene u skladu sa Poslovnikom. Da li vam je jasno da tražite dve potpuno različite međusobno suprotne stvari u isto vreme? Jasno vam je, ali to ipak kažete.

Dobro. Pošto vidim da vas ni Poslovnik ni bilo šta drugo ne zanima, zaista, ostaje samo da vas pitam da li želite da se glasa?

(Radmila Vasić: Naravno da želim da se glasa.)

Želite. Nikakav problem, glasaće se.

Dakle, nemojte da izričete uvrede sa svoje strane, neće biti ni potrebe da bilo ko drugi sa druge strane reaguje. Ako ćemo zbog toga da primenjujemo rigorozno Poslovnik, nemojte da vičete iz klupa, stalno to radite. Dakle, zbog toga je malo pre tražio i dobio onako kako je tražio opomenu Aleksandar Jovanović.

Ako ćemo da rigorozno primenjujemo mere kad se jedni drugim obraćate na neprikladan način, to bi onda značilo mnogo više opomena za sve, pre svega za one koji sede tu oko vas. Tako da, razmislite dobro šta tačno tražite od mene.

Kad Ćuta Jovanović sam traži da dobije opomenu, ja mu izađem u susret, pa ne znate vi bolje od Ćute šta on zaista želi i šta je njemu u interesu. Jel tako? Nemojte da se trudite da budete veći Ćuta od Ćute.

Reč ima Zoran Zečević, povreda Poslovnika. Izvolite

ZORAN ZEČEVIĆ: Hvala, predsedavajući. Umirite se malo. Član 107.

Znači, vi ste kao predsednik dužni da vodite red na Skupštini, da poštujete dostojanstvo Narodne skupštine, a dostojanstvo Narodne skupštine upravo je gospodine Bakarac pokazao građanima o kakvom se dostojanstvu radi.

Vi, predsedniče, niste vodili sednicu tako da ste trebali gospodina da upozorite da ne koristi, jer ničim izazvan nije bio, da ne koristi takve izraze koji nisu primereni ni ulici, ni najvećim uličarima, a on ih primenjuje ovde u Skupštini nazivajući ljude imenima kojima ne treba da naziva.

Prema tome, molim vas… (Isključen mikrofon)

PREDSEDNIK: Što se tiče ponašanja koje je kao ulično ja sam zbog toga reagovao.

Samo nemojte da pričamo u glas.

(Zoran Zečević: Niste reagovali.)

Ja sam zbog toga reagovao više puta, između ostalog apelovao na narodne poslanike da se ne ponašaju na taj način. Ali, kad me uporno ne slušaju, kao vi sada, opet galamite i vičete iz klupe…

(Zoran Zečević: Ko galami?)

Dakle, kad se ne ponašaju na taj način onda ih pitam – da li insistiraju na tome da primenimo Poslovnik? Videli ste malo pre u slučaju Ćute Jovanovića, insistirao čovek. Tako da, možemo to sve zajedno.

(Zoran Zečević: Šta galamim, ja govorim o Poslovniku.)

Što opet vičete? Što vičete sada? Sedite. Samo sedite.

(Zoran Zečević: Ko ste vi?)

Dajem vam obrazloženje.

(Zoran Zečević: Dajte mi dva minuta.)

Nema nikakvih dodatnih dva minuta. Ukazali ste na povredu Poslovnika, dobijate…

(Zoran Zečević: A nema?)

Šta je bilo sad? Hoćete i vi kao Ćuta Jovanović?

(Zoran Zečević: Šta kao Ćuta Jovanović?)

Opomenu?

(Zoran Zečević: Hoćete li vi da budete predsednik svih nas…)

Jel želite to, kao što je Ćuta insistirao ili ne?

(Zoran Zečević: Ne.)

A, ipak ne insistirate? Dobro.

Treba li da se glasa i za 107?

(Zoran Zečević: Treba.)

Treba. Dobro.

Šta je još povreda Poslovnika?

Hajde još vi i da završavamo sa ovim.

Reč ima Borko Puškić.

BORKO PUŠKIĆ: Poštovani građani Republike Srbije, gospodine predsedniče, ukazujem na povredu člana 107 – dostojanstvo Narodne skupštine.

PREDSEDNIK: To je sad upravo bilo.

BORKO PUŠKIĆ: Ne, ne. Ukazujem na član 106.

Dakle, vi ste bili u obavezi da gospodina Bakareca opomenete i da mu izreknete meru, jer nije dolično da nekoga on naziva „barabama“.

PREDSEDNIK: Član 106. nije vezan za mere.

BORKO PUŠKIĆ: Jeste.

PREDSEDNIK: Ono što je govorila vaša koleginica Vasić je član koji je vezan za mere.

BORKO PUŠKIĆ: Apsolutno je vezan, molim vas.

PREDSEDNIK: Hajde pročitajte.

BORKO PUŠKIĆ: Nedopustivo je.

PREDSEDNIK: Pročitajte. Citirajte iz člana 106.

BORKO PUŠKIĆ: Dakle, nedopustivo je…

PREDSEDNIK: Citirajte iz člana 106.

BORKO PUŠKIĆ: Govornik može da govori samo o tački dnevnog reda o kojoj se vodi pretres.

Da li je ovo REM tema ili je tema da on narodnog poslanika, predsednika, jednog od lidera opozicije…

PREDSEDNIK: Za mere sam vas pitao.

BORKO PUŠKIĆ: Molim?

PREDSEDNIK: Za mere sam vas pitao. Citirajte iz člana 106.

BORKO PUŠKIĆ: Jel nema osnova za meru?

PREDSEDNIK: Citirajte ako ima.

BORKO PUŠKIĆ: Kažem – jel ima osnova za meru?

PREDSEDNIK: Ne znate? Dobro.

Znači, vi ste javili samo da bi pokušali da replicirate.

(Borko Puškić: Kome repliciram?)

Pročitajte taj Poslovnik, kad se na njega pozivate, nije to toliko teško.

(Borko Puškić: Zašto ste nervozni?)

Gospođa Vasić je to uradila na ispravan način, citirala je onaj član koji se odnosi na ono na šta ukazuje, a vi o čemu sad pričate uopšte?

(Borko Puškić: Zašto vičete?)

Da li znate? Ne znate. Ne znate ni što se javili. Dobro.

Ništa, ako bude bilo potrebno, organizovaćemo ponovo neki kurs za nove poslanike, pa ćemo i to da savladamo.

Da li treba za 106. da se glasa?

(Borko Puškić: Zašto se mangupirate?)

Ne treba? Niste sigurni? I to ćete na kursu da utvrdite.

(Borko Puškić: Treba.)

Dobro, glasaćemo.

Reč ima Hadži Milorad Stošić.

HADžI MILORAD STOŠIĆ: Zahvaljujem.

Poštovani predsedavajući, dame i gospodo narodni poslanici, poštovani građani Srbije, druga tačka dnevnog reda na ovoj sednici je razmatranje Izveštaja o nadzoru komercijalnih pružalaca medicinskih usluga za period od oktobra 2022. godine do marta 2023. godine, sa posebnim osvrtom na izveštavanje o slučajevima nasilja u televizijskim programima, koje je podnelo Regulatorno telo, odnosno REM.

Pozivam sve narodne poslanike da se u skladu sa predloženim dnevnim redom pridržavamo tačke dnevnog reda i da u našim obraćanjima isključivo se držimo tačke dnevnog reda, a predsednika Skupštine pozivam da usmerava rad u skladu sa Poslovnikom.

Na samom početku, istakao bih da će poslanička grupa Partija ujedinjenih penzionera, poljoprivrednika i proletera Srbije, PUPS solidarnosti i pravda u danu za glasanje glasati za ovaj Izveštaj.

Pitanje rada REM-a, Regulatornog tela za praćenje elektronskih medija odavno nije predmet tehničkih i zakonskih mera, već je postalo političko pitanje u Republici Srbiji.

Po definiciji, Regulatorno telo za elektronske medije je samostalna, nezavisna, regulatorna organizacija sa svojstvom pravnog lica, koje vrši javno ovlašćenje u cilju delotvornog sprovođenja utvrđene politike u oblasti pružanja medijskih usluga u Republici Srbiji, unapređivanje kvaliteta i ravnopravnosti usluga elektronskih medija, doprinos očuvanju, zaštiti i razvoju slobode mišljenja i izražavanja u cilju zaštite interesa javnosti u oblasti elektronskih medija i zaštite korisnika usluge elektronskih medija u skladu sa odredbama Zakona o elektronskim medijima na način primeren demokratskom društvu.

Kada se kaže „Samostalna nezavisna regulatorna organizacija“ podrazumeva se ono što je predsednica Vlade rekla pre neki dan, od devet članova Saveta REM-a tri predlažu Skupština Republike Srbije i Skupština Vojvodine, ostali predlagači su crkve i verske zajednice, Univerzitet, udruženja izdavača elektronskih medija i udruženja novinara, udruženja filmskih, scenskih i dramskih umetnika i udruženja kompozitora, udruženja čiji su ciljevi ostvarivanje slobode izražavanja i zaštita dece, saveti nacionalnih manjina.

Kada vidimo ko su sve predlagači normalno bi bilo da je to nezavisno telo, jer sumnjam da na sve ove predlagače neko može da ima poseban uticaj i da radi isključivo pod tim uticajem.

Međutim, danas smo svedoci da bukvalno svako poteže svoje pravo da napada, ili brani REM, što imamo slučaj u ovoj raspravi. Verujem da su članovi Saveta REM-a svesni svih ovih napada i odbrana i da upravo zato rade sa posebnom pažnjom i posebnim obzirom, poštujući važeće ustavne i zakonske odredbe.

Stoga i predmetni izveštaj predstavlja realnu sliku Srbije i komercijalnih pružanja medijskih usluga u periodu oktobar 2022. godine do marta 2023. godine, te ga kao takvog treba prihvatiti i usvojiti.

Ono što sam primetio u ovom izveštaju je to da je REM analizirajući svoje podatke za posmatrani period došao do zaključka da jedna televizija sa nacionalnom frekvencijom i to ona koja paradoksalno najnapadanija u javnosti ispunila zakonsku obavezu u pogledu načelne strukture određenog dela procenta određenih programa.

Ono što je dalje primetno je da na svim nacionalnim televizijama, nažalost ili uopšte nema ili u vrlo malom procentu ima emisija naučnog ili dokumentarnog programa, koji samo u jednom slučaju prelazi 10% emitovanog programa u posmatranom periodu, a najčešće se mere promilima udela, odnosno svega desetinama minuta emitovanog programa u posmatranim tromesečnim analizama.

Mislim da je ovo zaista jedna loša praksa naših televizijskih kuća, tim pre što je televizija bez obzira na pojavu Interneta i dalje dominantno utiče na stavove građana, pogotovo što sa druge strane imamo podatak da recimo ova televizija koja ima raznovrsne programe emituje čak 40% rijaliti programa, što mislim da je ipak previše bez obzira na to što ove televizije pre svega vode računa o svom komercijalnom poslovanju i željama gledalaca. Za to treba imati razumevanja, ali isto tako mora biti svestan da dobijanje nacionalne frekvencije takođe sa sobom povlači i određene obaveze koje se mogu meriti samo pukim pravnim normama i finansijskim interesima.

Na emiterima ostaje da se usklade sa zakonskim aktima i svojim programskim planovima, a na REM-u da vrši punu kontrolu njihovog emitovanja. U tom smislu ne mislim da treba ići na neke radikalne zabrane ili cenzure, jer su to relikti nekih prošlih vremena i društveno političkih sistema, ali moralo bi se definitivno povesti više računa o tome šta se i u kojoj meri emituje. Možda bi ovde trebalo razmisliti da se ide na neki vid poreskih i drugih vrsta stimulacije, odnosno, destimulacije prema ovim televizijskim kućama u skladu sa ispunjavanjem ili ne ispunjavanjem ovih programskih obaveza.

Koliko znam, mi smo tamo u sedamdesetim godinama prošlog veka imali određena zakonska rešenja koja su išla u tom pravcu od prozivanja šunda, šund muzičkih ploča, knjiga i drugih, šund sadržaja, pa iako su ona brzo napuštena bez većih rezultata možda bi trebalo ponovo razmotriti i adekvatno primeniti primereno savremenom dobu.

Nakon tragičnog događaja koji se desio 3. maja u prostorijama škole „Vladislav Ribnikar“, pokrenuta je inicijativa za zaustavljanje urušavanja obrazovnog sistema. Na prvom mestu te inicijative je zahtev da se ukinu rijaliti i drugi programi koji propagiraju nasilje. Verujem da je pod pritiskom javnosti i naših aktivnosti možemo doći do određenih rezultata. Već imamo jednu najavu nekih medija koji će narednih dana ukinuti neke rijaliti programe na svojim medijima, što bi svakako trebalo da sve TV kuće sa nacionalnim televizijama o tome razmisle i takođe, donesu odluku o ukidanju takvih emisija koje nisu delotvorne, u smislu pozitivnog rada.

Podvukao bih da ovaj izveštaj ne tretira program lokalnih emitera. On je takođe, važan kako bi se stekla celokupna slika u sistemu informisanja. Mi iz PUPS-a, smo stava da su i ove lokalne televizije takođe, njegov veoma važan segment.

Već ranije sam govorio o tome da smo mi koji živimo van Beograda svedoci da ove kuće po pravilu imaju uglavnom lokalni informativni program, ali da su u poslednje vreme sve više okrenute i sopstvenim produkcijama i dokumentarnih pa i naučnih emisija koje imaj svojevrsnu originalnost, sasvim solidnu edukativnu vrednosti i dostigle su relativno visok stepen kvaliteta produkcije.

Mnoge od njih bi mogle da na pravi način dopune već pomenuti segment, evidentan manjak ovog sadržaja na nacionalnim televizijama. U tom smislu, mi u poslaničkoj grupi PUPS – Solidarnost i pravda, smatram da se tu može ostvariti međusobna korisna saradnja ovih TV kuća tako što bi nacionalne TV kuće pružile pomoć prilikom snimanja ovih emisija, a kasnije bi ih reemitovale na svojim frekvencijama.

Time bi poradali na promociji interesantnih lokalnih tema iz oblasti tradicije, kulture, uspešnog privređivanja ili kulturnih i sportskih uspeha na nacionalnim frekvencijama i time bi naše male sredine puno dobile u svakom smislu, a to je i jedna od programskih odrednica naše Partije PUPS – Solidarnost i pravda.

U tom smislu ja pozivam REM da razmisli i o ovoj ideji i bude njen koordinator i promoter.

Sa druge strane, REM treba da koristi svoja ovlašćenja i da izriče mere protiv svih elektronskih medija koji plasiraju ili neguju govor mržnje i budu brana primitivizma, govoru mržnje, nasilju, zloupotrebi oglasnog programa i drugim negativnim pojavama i sadržajima. Zbog toga će Poslanička grupa PUPS – Solidarnost i pravda u danu za glasanje glasati za usvajanje ovog izveštaja i glasati za.

Poštovani prijatelji, uvaženi građani Srbije, zahvaljujem na pažnji i svako dobro.

PREDSEDNIK: Zahvaljujem.

Reč ima Života Starčević.

ŽIVOTA STARČEVIĆ: Poštovani predsedavajući, Dame i gospodo narodni poslanici, poštovani građani Srbije, odmah na početku želim u ime JS i u svoje lično ime da iznesem svoje i iskažem svoje najiskrenije saučešće porodicama svih žrtva nasilja, ne samo onog nasilja koje se desilo u „Ribnikaru“, u Duboni i Malom Orašju već svim žrtvama nasilja u Srbiji koje se desilo bilo gde i bilo kada.

Jedinstvena Srbija naravno ne podržava nasilje, prezire nasilje i uvek će se boriti protiv nasilja. Na veliku žalost našu umesto da nas ove strašne tragedije ujedine, da nas ujedine u borbi protiv tog nasilja, umesto da se napravi nacionalni konsenzus u borbi protiv nasilja desilo se da pojedinci taj trenutak slabosti i tuge čitavog društva, svih građana Srbije, iskoriste da bi pokušali da uberu politički poen za sebe po cenu da nanesu štetu državi Srbiji, da naprave štetu čitavom društvu i da dodatno podele građane Srbije.

Mogli smo čuti zahteve dela opozicije za formiranje neke tehničke Vlade, što nije ništa drugo nego pokušaj dolaska na vlast bez izbora. Mogli smo čuti zahteve za smenu pojedinih ministara, za smenu REM-a, tog nezavisnog regulatornog tela, a gde su u tim zahtevima deca, gospodo, gde su u tim zahtevima mere, predlozi mera za borbu protiv nasilja? Nema ih.

Nema ih, jer je baš briga te glasnogovornike zapada. Kažem – glasnogovornike zapada, jer smo na televiziji N1 mogli čuti da su to organizatori protesta, te stranke, taj deo opozicije, prozapadna opozicija. Znači, nema tih mera, jer to njima nije tema. Njima je tema, kako je rekao jedan od organizatora protesta protiv nasilja, da se oslobode Vučića i Rusije.

Oni imaju zahteve i ništa ih drugo ne interesuje. Ne interesuje ih jedna jako teška geopolitička situacija u kojoj se nalazi Srbija, ne zanima ih situacija na KiM, ne zanima ih neophodan dalji ekonomski rast i razvoj naše zemlje. Ništa ih to ne zanima jer oni samo hoće vlast, i to ne vlast osvojenu na demokratskim izborima, ne, to ih ne interesuje. Oni hoće vlast bez izbora, mimo narodne volje.

Hajde malo da se dozovemo pameti i razumu. Hajde malo da radimo za interese Srbije, a ne za interese jednog ili drugog pola moći. Srbija je mala. Srbija je na najnezgodnijoj geopolitičkoj poziciji. Srbija je jedino napredovala kada je bila svoja i kada se nije priklanjala ni jednom polu ili centru moći. Kome god od velikih da se priklonimo, ili će nas taj pojesti ili će nas onaj drugi uništiti. Znači, ni Rusija, ni kolektivni zapad, već samo i jedino i isključivo Srbija.

Prethodnih dana ovde u ovom domu, a i na ulici, moglo se videti kako se prstom upire, kako se po svaku cenu traži krivac za nasilje u državi. Najčešće se krajnje simplifikuje problem nasilja. A problem postoji. Problem nije nastao juče, nije nastao ni pre godinu dana, nije nastao ni pre 10 godina. Problem samim tim ne može ni da se reši jednim potezom čarobnog štapića, jer čarobni štapići ne postoje. Ako želimo da rešimo problem nasilja, moramo imati dovoljno odlučnosti, znanja, strpljenja i zajedništva, odnosno konsenzusa.

Ovaj problem nije teritorijalno vezan samo za Srbiju. Ovaj problem nagriza čitav svet, današnju civilizaciju. Imamo gotovo treći svetski rat u toku, imamo velike ekonomske, političke, energetske i svake druge krize. Imamo podele. Svet je podeljen danas. Imamo podele i u našem društvu, da se ne lažemo. Imamo jedan iscrpljujući životni tempo koji nam često uzima toliko vremena da nemamo vremena za prijatelje, za porodicu. Imamo tendenciju razaranja porodice, imamo pokušaje menjanja sistema vrednosti, tradicije i kulture, koji su vekovima stvarani na ovim prostorima. U takvoj situaciji normalno se stvara strah kod ljudi, a opšte je poznato da su strah i nasilje u srodstvu.

Već sam rekao da je problem kompleksan, pa je kompleksno i rešenje. Ono ne može biti univerzalno, kao što ni nasilje nije univerzalno. Rešenje mora biti krajnje personalizovano, jer je i nasilje personalizovano. Znate, u „Ribnikaru“ nije ubijao bilo koji trinaestogodišnjak. Ne, trinaestogodišnjaci to ne rade. Ljudi to ne rade. Uradio je trinaestogodišnjak sa imenom i prezimenom, dečak kome je falilo ljubavi ili mu je ljubav, nažalost, data na krajnje pogrešan način, ne vodeći računa o njegovom uzrastu, o njegovom psihofizičkom razvoju, o njegovim emotivnim, kognitivnim i drugim sposobnostima, bio je, nažalost, učen da koristi oružje, dato mu je oružje u ruke. Dečaku umesto toplog očinskog razgovora u kojem bi bio vaspitavan u skladu sa normalnim vrednostima, o tome da treba voleti svet oko sebe ili ljubiti bližnjeg svoga, kako je kome više volja, umesto odlaska na basket, fudbal, šetnju, izlet u prirodu sa čitavom porodicom, dato mu je oružje u ruke.

Da se o detetu, njegovom psihičkom stanju, sistemu vrednosti, nije vodilo računa, govori i činjenica da je danima na njegovom radnom stolu stajao njegov plan, a da niko nije našao za shodno da pogleda šta taj dečak ima na stolu i šta planira da uradi.

Meni je indikativna izjava da je dečak pred sam taj čin hteo da pozove majku. Zašto mi je to indikativno? Prosto, postavljam pitanje – zašto je odustao? Odustao je verovatno zato što je i ranije pokušavao na sličan način i bio je izignorisan, pa je odustao i ovog puta, jer je pretpostavio takođe da će biti ignorisan.

Zašto sve ovo pričam? Ljudi, zatajila je porodica. O tome su pričali mnogi poslanici ovde. O tome je pričao i Dragan Marković Palma, evo i ja. Porodica je zatajila i to je osnovni problem. Nijedan sistem na svetu u toj situaciji ne bi mogao da spreči ono što se desilo.

Radim u prosveti čitav svoj život. Imao sam na stotine slučaja vršnjačkog nasilja. Imao sam mnoge slučajeve porodičnog i svakog drugog nasilja. Jednostavno, nema tog obrazovnog sistema koji je mogao anticipirati, prevenirati i sprečiti ovaj događaj. Obrazovni sistem nije kriv. Zatajila je porodica kao osnovna ćelija svakog društva i moramo učiniti sve da osnažimo porodice, da društvo vratimo osnovnim tradicionalnim vrednostima, a da porodici vratimo ljubav, veru, nadu, sklad i mir. Samo u takvoj porodici deca će izrastati u dobre, poštene, brižne i pravične ljude.

Ne smemo dopustiti dalje urušavanje porodice, jer društvo je kao organizam. Ako je porodica osnovna ćelija svakog društva, onda je dovoljno da jedna ćelija postane maligna i metastaziraće po čitavom organizmu.

Zato sa ovim poboljšanjem uslova u kojima deca uče, a na tome se dosta uradilo u poslednje vreme, moraćemo se pozabaviti obrazovnim sadržajima, naročito kod dece u osnovnim školama. Mora se više sadržaja, pa možda i posebni nastavni predmet koji ćemo posvetiti domaćem, porodičnom vaspitanju, mora se povećati više časova fizičkog vaspitanja, o tome je govorila i moja koleginica Marija Jevđić. Mora se pojačati pedagoško-psihološki i vaspitni rad u školama.

Naša deca su dobra, ali sa decom se mora raditi više. Ali ne tako što ćemo im nametnuti samo još više sadržaja za učenje i pamćenje, već mora više vaspitnih sadržaja i pojačan vaspitni rad.

Mi danas raspravljamo o Izveštaju REM-a, zahtevu opozicije da se smene članovi REM-a, o medijima. Mi danas, nažalost, imamo medije koji jure za senzacionalizmom, jer se senzacionalizam najbolje prodaje. Trka za lajkovima, za čitanošću i gledanošću jeste ništa drugo nego trka za profitom. U eri interneta i elektronskih komunikacija, ogromna je konkurencija među pružaocima medijskih usluga. Novine kao mediji polako se gase, ali internet, taj beskrajni informacioni svemir, pruža nove neslućene mogućnosti. Medijska sfera se sve više oslanja na internet, radio odavno, a u novije vreme i televizija gube primat nad društvenim mrežama i televizije se takođe sele na internet.

Konkurencija u mediima je nikad veća. Promene u medijskoj sferi nikada brže i sve je teže pratiti medijske sadržaje, a kvalitet tih sadržaja je sve diskutabilniji. Otuda i praćenje medijskih sadržaja nije nimalo lako i regulatorna tela poput REM-a imaju sve teži zadatak.

Velika se galama diže protiv TV Pinka, Hepija, rijaliti programa i nasilja koje se može videti na tim televizijama. U redu, mogu prihvatiti i složiti se sa tim delimično. Više puta sam i sam u ovoj sali ukazivao na pojedine neprikladne sadržaje na ovim, ali i na nekim drugim medijima. Prekjuče se šetalo ispred RTS-a, jer navodno RTS ne informiše. Ne navodno, nego RTS ne informiše objektivno i istinito javnost. Pa i vi sami kolege znate da sam ovde u ovom domu više puta govorio kako mi iz JS imamo primedbe na izveštavanje RTS-a. Svi vi iz opozicije, svi do jednog ste deset puta više prisutni na RTS-u nego JS i Dragan Marković Palma.

Dragan Marković Palma nije gostovao šest godina na RTS-u, ali nikada nam nije palo na pamet da šetamo ispred RTS-a. Evo večeras 1200 ljudi iz čitave Srbije polazi za Grčku, za Hanioti u organizaciji Dragana Markovića Palme, a sve o trošku donatora. Baš me interesuje da vidim kakvo će biti izveštavanje RTS-a i baš me interesuje da vidim kakvo će biti izveštavanje drugih medija o tom događaju i o tim dešavanjima.

Ok, kažete - smetaju rijaliti. Hajde da razgovaramo o tome. O tome je govorio i predsednik Vučić. O tome treba razgovarati. Evo, „Pink“ je ukinuo Zadrugu, ali to ne sme biti selektivno. Onda nema rijalitija ni na jednoj drugoj televiziji, a ne samo na „Pinku“ i „Hepiju“. Dakle, nema ni na „N1“, „Nova S“ i na drugim televizijama.

U medijskoj sferi ne može biti selektivnog pristupa. Ako nema nasilja ne sme ga biti ni na „Pinku“, ni na „Hepiju“, ali, naravno, ne sme ga biti ni na „Nova S“ ni na „N1“. Ako nema nasilja na stranicama „Informera“, „Kurira“ „Srpskog telegrafa“, onda nema nasilja ni u „Danas“, ni u „NIN-u“, ni u „Novoj“, ni u „Vremenu“. Nema više ni snajpera, nema više ni meta, nema više Petričića itd.

Reći ćete da je ovo kod nas satira, pa onda dajte šlagvort i ovima drugima da kažu – pa, i ovo kod nas je satira. I nije satira i nije sve nasilje.

Znate, nema dvostrukih aršina, ili će biti univerzalnog pristupa, znači, neće biti selektivnog pristupa ili je sve politizacija.

Pa, gde ćete veću politizaciju, nego kada čujem, a evo i danas sam čuo i prethodnih dana sam to čuo da kažu da su „Pink“ i „Hepi“ nešto crno, najgore što se dešava u Srbiji, a verovatno su „N1“ i „Nova S“ televizije koje šire ljubav, hipi kulturu ili ko zna šta drugo. Onda je za takve verovatno Marko Vidojković Desanka Maksimović današnjice, a ne jedna bahata, nevaspitana, opskurna i blasfemična osoba kojoj je suština postojanje nasilje.

Slabo čujem i jako su mi nekako slabašne osude na Jovu Bakića. Ne mogu ga nazvati profesorom. Znate, biti profesor ne znači smo poznavati jednu naučnu oblast, biti profesor znači imati i puno vrlina i vrednosti, a kada neko kaže – da će nekog juriti po ulicama Beograda i da će neko plivati po Savi i Dunavu, svakako takvog čoveka ne mogu nazvati profesorom.

Šta je zatvaranje auto-puta nego nasilje nad slobodom kretanja. Šta je to kada pretite policajcem i šutirate kola građana Srbije nego nasilje i to sve uživo na „N1“.

Znači, ljudi, ako pričamo da nema nasilja, onda ne može biti dvostrukih aršina u slučaju nasilja, pa i u slučaju nasilja u medijima ili ćemo, postoji i drugi način, danas imamo svi 200 kanala, možemo birati šta nam je volja i pustiti tu slobodu izbora i to je naravno opcija.

Ili možda vi zagovarate maksimu „Quod licet lovi, non licet bovi“ ili - ono što je dopušteno Jupiteru, nije dopušteno volu. Tačnije, ono što vama dopuštate drugima ne dopuštate i dozvoljavate. Ako je to tako, gospodo, to otvoreno i kažite.

Mi iz Jedinstvene Srbije smatramo da je svaki društveni dijalog lekovit, pa i dijalog na temu medija. Možemo i treba da razgovaramo. Uostalom, predsednik Vučić je i u petak na mitingu i sinoć na televiziji pozvao na dijalog i to je dobar državnički gest.

Hajte sada i vi pokažite makar malo političkog razuma i krenite u dijalog. Samo tako, uz dijalog i razumevanje, možemo doći do društvenog konsenzusa koji je Srbiji potrebniji više nego ikada. Pokažite sada makar trunku političke zrelost, izađite iz vaših šinjela, izađite iz vaših ideoloških ostrašćenosti i uđite u dijalog. To je jedni put koji može dovesti do nekog rezultata koji je dobar za Srbiju. Sve drugo je politikanstvo. Politikanstvom i ulicom nećete postići ništa, a posledice će biti loše po građane Srbije.

Srbija danas mora biti jedinstvenija više nego ikada i potrebniji je konsenzus više nego ikada.

Tražite smenu Bate Gašića sa mesta ministra policije? Za šta je to tačno odgovoran Bratislav Gašić? Zato što je kriminal u ovoj godini smanjen za 20% u odnosu na prethodnu godinu? Zato što je od januara do aprila 2023. godina 5.788 krivičnih dela, a u istom periodu prošle godine je bilo 7.205? Da ga smenimo zato što je beogradska policija rešila sva najteža krivična dela protiv života i tela, a izvršioci su podneti nadležnim tužiocima.

Uhapšen je policajac zbog ubistva u Priboju, uhapšen je masovni ubica iz Mladenovca, policija i policijski službenici maksimalno posvećeno rade svoj posao. Ministar Gašić je sve vreme bio sa policijom dok nije taj krvnik iz Mladenovca uhapšen. Uhapšeni su i njegovi otac i stric.

Šta je, ljudi, više policija mogla da uradi? Dajte mi jedan smisleni argument za ostavku Bratislava Gašića, a da to ne bude – Gašić je Vučićev i SNS-ov, a mi mrzimo i Vučića i SNS, pa samim tim hoćemo i ostavku Bratislava Gašića. Nemojte mi koristiti kao argument – smenimo Gašića da bismo oslabili Vučića. To nije mera borbe protiv nasilja, to je politikanstvo. Znate, tražite smenu. Budite iskreni prema sebi. Kažite otvoreno – mi hoćemo smenu Bratislava Gašića iz političkih razloga, a ne zbog realne odgovornosti. Recite – hoćemo smenu Gašića, Ružića, Vulina, REM-a, da bi izazvali što veći haos u državi, kako bi destabilizovali državu, kako bi preuzeli vlast bez izbora. Na taj način kao ljudi priznajte da politički zloupotrebljavate tragedije koje su nas sve zajedno zadesile.

Nema nikakve odgovornosti Bratislava Gašića, kao što nema odgovornosti ni Branka Ružića, ali prosveta je najosetljiviji sistem, radi se o našoj deci i imam razumevanje za njegov postupak.

Jedinstvena Srbija neće glasati, da znate, i to vam unapred kažem, za smenu Bratislava Gašića. Jedinstvena Srbija podržava poziv na širok društveni dijalog, Jedinstvena Srbija podržava formiranje velikog državnog pokreta, jer Jedinstvena Srbija se zalaže za ono što i njeno samo ime kaže i znači u njegovom najširem smislu – jedinstvo po svim važnim i elementarnim državnim i nacionalnim pitanjima.

Znate, još jedna stvar, nasilje se neće rešiti novim nasiljem. Nasilja ćemo se rešiti ako ga svuda i na svakom mestu osudimo, ako svuda i ličnim primerom pokažemo da nasilje nije prihvatljiv oblik ponašanja.

Drage kolege poslanici, lični primer je najbolji način da se rešimo nasilja. Razmislite o tome. Hvala.

PREDSEDNIK: Hvala.

Reč ima Aleksandar Jovanović.

ALEKSANDAR JOVANOVIĆ: Zdravo živo svima.

Sačekaću, predsedniče, da me reditelj stavi u kadar, imam nešto da vam kažem. Ako mogu da zamolim reditelja prenosa da se pojavim u kadru, imam nešto važno da kažem gospodinu predsedavajućem Orliću.

Vidite ovako, gospodine Orliću, ne znam koji ste put ovo meni izrekli malopre kaznu. Evo sad ja pred svim građanima Srbije i pred svima vama kolegama ovde vama izričem kaznu za sve što radite u ovoj Skupštini, a to u ime svih onih građana koji izlaze ovde već četvrti put, ima nas na stotine hiljada, mogu da vam poručim da je to jedna od poslednjih kazni koju izričete ovde narodnim poslanicima, za razliku od ovih ovde koji vređaju svaki dan ljude, i vašeg predsednika, i vašeg šefa poslaničkog kluba i svih vas koji brutalno gazite preko ljudskog dostojanstva, najgore moguće uvrede ovde izričete ljudima i pravite se blesavi. Kažnjavate ljude koji ničim to nisu zaslužili, a sada bi malo da pregovarate i da razgovarate.

Želim da pozdravim sve one klince srednjoškolce, studente, na hiljade njih koji su izašli ovde na ulice grada Beograda, i to su ona deca, sećate se vašeg slogana „Za svu našu decu“, to su ona deca koja više ne mogu da trpe ni ovog Bakareca, ni vas Orliću, ni vas Jovanov, ni sve vas koje ovde gledaju 30 godina, koji ste od ove zemlje napravili mesto gde je nemoguće živeti.

Dakle, deco, vidimo se ponovo na ulici. Predsedniku Srbije koji bi sada da poziva na razgovore da kažem da zaboravi na bilo kakve pregovore, iza toga se krije ideja da se narod skloni sa ulice. Mi se sa ulice sklanjati nećemo, ne morate da dajete Gašića, ne morate vi ništa da dajete, sve je vaše.

Ne morate da dajete Gašića. Ne morate vi ništa da dajete, sve je vaše. Slušam ovog Glišića Darka, pazite, sada su mu glumci krivi. Kaže, ako vam nije dobro, ako vam ne odgovara ovaj režim neka idu negde drugde da glume.

Znači, vi se postavljate u ulogu, kao da smo mi svi vama nešto dužni. Aleksandru Vučiću smo dužni zato što, evo, recimo, glumci su dužni zato što im je omogućio da glume, pazite, majku mu. Penzioneri su dužni zato što im je omogućio penzije. Rudari su dužni zato što im je omogućio da kopaju rude. Ribe su verovatno dužne zato što im je omogućeno da plivaju. Vi se postavljate u poziciju kao da smo svi nešto vama dužni.

Pa, dobro predsedniče, evo sada se vama obraćam, predsedniče Srbije Aleksandre Vučiću, pošto smo vam svi nešto dužni, evo ja vas pozivam da sledeći petak ili subotu izađete ovde na balkon Predsedništva pred 100.000 ljudi, da nam kažete šta smo još dužni da platimo šta smo dužni i da se razilazimo jednom za sva vremena, a onda ćemo mi vama ispostaviti račun da vidimo šta tu kome šta dođe, da vidimo šta ste to vi nama dužni, kao građanima.

(Poslanici SNS dobacuju.)

Šta je bilo? Ne čujem dobro. Hajdemo, jel može malo glasnije ne čujem vas dobro?

( Marijan Rističević: Čime ćeš ti da platiš, dripac?)

Dakle, još jednom da ponovim, sada bi malo da pregovarate, a o čemu bi vi to da pregovarate vi svi zajedno i vaš predsednik, bivši predsednik stranke, hvala Bogu, a još uvek predsednik države? O čemu bi vi to da pregovarate?

(Rodoljub Stanimirović: Sram te bilo, zloupotrebljavaš decu?)

Kažite tačno, šta je to tema? Šta vas to zanima? Vi bi sada da pričate o izborima? Nema izbora dok se ne ispune zahtevi. Bratislav Gašić mora da ide sa mesta ministra policije.

(Poslanici SNS dobacuju.)

Hajdemo glasnije malo. Evo još jednom oba za reditelja ovog prenosa da malo prošara ovde od Milimira, od ovih arlaukača ovde, da čujemo kako se to ponašate na narodnoj sednici. Hajdemo glasnije malo.

Dakle, ovako, ovaj narod na ulicu nije izvela opozicija, narod na ulicu izveli ste vi Bakarec, da, da i vi Jovanov, i svi vi Vučićevići sa „Informera“ hoćete da spuštamo tenziju, hoćete nešto sada zajedno kao da se ujedinimo i sada kada je teško, a sve vreme svako jutro, sa „Pinka“ i „Informera“, najgore moguće laži i uvrede. Evo šta sledi sledeće, evo da kažemo, to znamo, Ćuta pijandura. Jel ima nešto još? Hajde da čujem šta je sledeće šta ste smislili, osim da sam ja pijandura, osim da sam fašista, da sam neprijatelj svog naroda, hajde da čujemo ima li nešto još.

(Poslanici SNS dobacuju.)

E, zato je narod na ulici, zato što im je muka od svih vas. Zato i neće se sklanjati s ulice sve dok se ne ispuni i poslednji zahtev.

Dakle, na ovoj sednici najmanje što smo mogli da očekujemo jeste da oni koji su tema ove sednice, a to je REM budu na ovoj sednici. Gde je Olivara Zekić ovde? Gde su članovi REM-a ovde? Umesto njih ovde je zamenik Odbora za kulturu izvestilac koji ovde govori kako su „N1“ i „NovaS“ stvorili uslove i klimu da dođe do one tragedije u „Ribnikaru“. I, vi mislite da mi to treba da slušamo, ne postoji veći otrov ovde, od ovog ovde je Bakareca, ne postoji. I, zato je narod na ulicama i samo nastavite vi što više Nebojše Bakareca, što više „Informera“ sve više naroda na ulici, ja vas ohrabrujem, samo nastavite, jedino šta ste sada sledeće smislili. Evo, sad će Jovanov da se javi, sad će Bakarec da se javi, čućemo to sve što smo čuli.

Što se tiče dnevnog reda, dakle, čega se plaši Olivara Zekić? Što nije došla na ovu sednicu? Što nije došla na Odbor za informisanje i kulturu? Nego mi se od ovoga da pravite i dalje cirkus i da ovo traje u nedogled. Vidim, jutros Orlić, ne zna kako da nastavi sednicu ovde. Danas se završava redovno zasedanje, pa ćemo sada da sazivamo hitnu, pa odjedanput nemaju pojma šta piše u Poslovniku.

Samo da obavestim građane Srbije, šta god da vi odlučite na vama je i na vašem predsedniku.

(Veroljub Arsić: Pa, šta piše?)

Vi znate šta piše, vi ćete nas obavestiti. Dakle, ideja je da se ovde

(Poslanici SNS dobacuju.)

… ajde, da vas čujem. Molim vas, malo glasnije, ne čujete se dobro. Evo, sad vas slušam.

Šta čujemo, to smo već čuli. Svaka vama čast, vi ste u problemu neviđenom, ja to znam, plašite se. I, treba da se plašite zbog svake vaše izgovorene reči ovde, zbog svake vaše pljačke koju svakodnevno sprovodite ovde, nad javnim preduzećima, dok mi ovde razgovaramo, sprema se pljačka EPS-a. Naravno, to ste smislili. Ništa ovde nije novo što vidimo. Ovaj bes naroda u njemu je skupljen i bes protiv „Rio Tinta“ i protiv malih hidrocentrala, i protiv svih vaših afera, i protiv svega što radite ovde zadnjih deset godina.

Razmislite još jednom dobro o svemu šta radite. Samo se vi smejte, vama je to smešno. Videćemo kako će se ovde stari dalje razvijati. Samo želim da kažem građanima, da mi od naših zahteva nećemo odustati. Mi se sa ulice nećemo sklanjati. Ako hoćete da razgovarate, da pregovarate, možete ali nakon što ispunite i poslednji zahtev. I, da vam kažem, mi vama ništa dužni nismo. Nisu vam dužni ni glumci, ni penzioneri, ni rudari, ni prosvetni radnici, ni klinci u školi, vama niko ništa nije dužan, jer niste vi ti kojim treba bilo ko šta da duguje, nego ćete vi uskoro da ispostavite račune. Vi ste dužni ovom narodu da mu objasnite zašto smo došli dovde, a to dokle smo došli, je apsolutna propast.

Dakle, još jednom poziv svim građanima, da se ponovo skupimo. Videćemo da li je petak ili subota i da teramo dalje sve dok ovo ne sklonimo jednom za sva vremena, ovo zlo. Hvala lepo.

PREDSEDAVAJUĆA(Snežana Paunović): Hvala vam.

Pravo na repliku, kolega Jovanov.

MILENKO JOVANOV: Evo, imali ste prilike, poštovani građani da čujete kako izgleda kada neko seje mržnju, kako izgleda kada neko preti u ovoj Skupštini. Evo, sada molim samo da se snimi kako će da izađe napolje. Evo, vidite, telefon i sad izađe napolje i to je to. Tako je svaki put, uđe čovek ovde, izviče se, preti, pokupi se i ode. Onda ponovo dođe u nekom momentu, izviče se… Nastavi slobodno, nikakav problem. Što sada dovikuješ? Sada ja tebi treba da okrećem mikrofon ovako.

Dakle, on za sebe traži poštovanje, a pri tom poštovanje nije ukazao nikada ni prema kome. Nikada ni prema kome, od toga kako izgleda, preko toga kako se ponaša, do toga kako govori. Nikada ni prema kome, ni u ovoj Skupštini, ni onima koji su u Skupštini.

Nije to najbitnije, najbitnije je to, da ovo stvorenje, predstavlja najbolji dokaz da rijaliti nemaju nikakve veze sa nasiljem u društvu. Evo, on za sebe, ne verujem da bi rekao da gleda rijaliti, a pogledajte tu količinu nasilja koje emituje svaki put kada govori. Mi se plašimo? Koga se plašimo? Vas se plašimo? Pa, ja mogu da se plašim samo da ne umrem od smeha dok te slušam. To je jedini strah koji imam, kada te slušam tako kako vičeš jedno te isto, kao Švaba tra-la-la. Niti zna šta je dnevni red, niti zna šta je tačka, niti zna šta je tema, niti zna bilo šta.

Drugo, nasilje koje ste pustili iz boce se sada vama vraća kao bumerang. Vas jure po ulicama, ne nas. Ja ne smuljam da bi oni jurili i nas, ali sada vas teraju sa protesta. Sada ćete vi u petak da vidite reakciju na to što ste danas vi namećete kao lider protesta. To ćete u petak da čujete odgovor, istog tog naroda koji kažete da zastupate. Nemoj samo da prođete kao neki drugi. Hvala.

PREDSEDAVAJUĆA: Hvala.

(Milimir Vujadinović: Replika!)

Da li ste spomenuti, kolega Vujadinoviću?

(Milimir Vujadinović: Da.)

PREDSEDAVAJUĆA: Izvolite.

MILIMIR VUJADINOVIĆ: I te kako sam pomenut, draga predsedavajuća.

PREDSEDAVAJUĆA: Izvinjavam se. Nisam ja to čula. Zato sam pitala.

MILIMIR VUJADINOVIĆ. Dobro, tu smo mi da vam na to skrenemo pažnju.

Čega mi treba da se plašimo? Crnokošuljaša? Zelenokošuljaša? Pa, ovaj narod i ovi ljudi se nisu plašili crnokošuljaša Jure Francetić, a ne Ćute Jovanovića.

Ne plašimo se mi ničega, ali kad smo kod arlaukanja - ko o čemu, baba o uštipcima. Ćuta Jovanović o kulturi političkog dijaloga? Čovek čiji su najbliži saradnici u Majdanpeku i širom Srbije hapšeni zbog teških krivičnih dela i zbog teških krivičnih dosijea, čovek koji je propagirao nasilje od prvog dana ulaska u ovaj uvaženi Dom. Potukao se oko sedenja u Skupštini. Čovek koji je propagirao nasilje, počevši od Majdanpeka, Loznice, Babušnice, pa ne znam gde je sve završio. On danas o nasilju i političkoj korektnosti?

Na kraju, poruka i vama, predsednice, i vama, uvažene kolege, i narodu Srbije i Ćuti Jovanoviću - na vlast nećete bez izbora nikada! Nema vlasti bez izbora, nema vlasti sa ulice, a to će vam reći ulica već na narednom vašem sastanku koji organizujete za predstojeći vikend. Nema vlasti bez izbora, zapamtite.

Hvala vam.

PREDSEDAVAJUĆA: Hvala.

(Lepomir Ivković: Povreda Poslovnika!)

Poslovnik, gospodin Ivković.

Izvolite.

LEPOMIR IVKOVIĆ: Poštovana predsedavajuća, kolege, poštovani građani Srbije…

Ne znam šta je smešno kolegama?

U ovom znamenitom domu se vrlo često upotrebljava u pežorativnom smislu reč „gluma“ …

PREDSEDAVAJUĆA: Koji član, kolega?

LEPOMIR IVKOVIĆ: Član 107, dostojanstvo Narodne skupštine.

Moram da vas podsetim da su u ovom znamenitom domu sedeli i znameniti glumci. Podsetiću vas samo na neke - od Vojislava Brajovića, od Lečića, od Nede Arnerić, od Jelice Sretenović…

(Tatjana Manojlović: Šta je ovo?)

PREDSEDAVAJUĆA: Koleginice Manojlović, hajde da mene pustite da ja procenim šta je ili da počnete da predsedavate iz te svoje klupe.

Ja vas molim i upravo palim mikrofon da pitam.

Ne treba mi sufler u vašem liku i delu. Hvala vam.

Hajte samo da se ovo ne pretvori u repliku. Ukazali ste na povredu Poslovnika član 107. Kažite mi kako sam tačno povredila Poslovnik?

LEPOMIR IVKOVIĆ: Molim da se ne zloupotrebljavaju moje kolege u ovom domu kao što je to prethodni govornik uradio, a moram da vas podsetim da su u srednjem veku na dvorovima postojale dvorske lude čiji zadatak je bio…

(Tatjana Manojlović: A šta je sada ovo?)

Čiji je zadatak bio da uveseljavaju svog gospodara i njegove goste.

E sad, ne mogu da verujem da se pojavila u znamenitom domu, u parlamentu Srbije parlamentarna luda, ali ne u mentalnom, nego u karakternom smislu.

Molim vas da takva obraćanja zlonamerna ubuduće sankcionišete.

Ovde i sada sede u ovom domu dva glumca, moj politički protivnik gospodin Tomašević, ali moj veliki prijatelj, častan i čestit glumac.

(Tatjana Manojlović: Vreme.)

Pa oduzeli ste mi…

Takođe sedi i Siniša Kovačević, koji je usko vezan za glumu, jer je i otac glumice i muž glumice, pa vas molim da to ubuduće sprečite.

PREDSEDAVAJUĆA: Hvala vam, kolega Ivkoviću.

Ja smatram da nisam povredila Poslovnik, bez obzira što ste ukazali na povredu Poslovnika koja bi mogla da se tretira kao rušenje dostojanstva.

Nažalost, već dugo imamo mogućnost u parlamentu Srbije da kaže svako šta misli i to nije uvek pitko za uvo. Tu se sa vama mogu složiti.

Da li želite da se izjasnimo o povredi Poslovnika?

(Lepomir Ivković: Ne)

Hvala.

Evo, samo da damo pravo i gospodinu Bakarecu, kog ste takođe prozivali, pa ću vam dati reč, kolega Jovanoviću.

Izvolite.

NEBOJŠA BAKAREC: Hvala vam, poštovana predsedavajuća.

Dakle, moram da konstatujem da je poslanik koji je govorio po redosledu govorio otprilike devet, deset minuta, a ni u jednom trenutku nije govorio o tački dnevnog reda, a to je Izveštaj REM-a i Zaključak Odbora za kulturu, na koji on ponekada dolazi ili čiji je član i gde pravi haos.

Vas, poštovana predsedavajuća, samo da upoznam da dok vi niste preuzeli predsedavanje on je izrekao pretnje predsedavajućem, predsedniku Skupštine da mu je to poslednji put da izriče nekakve mere itd.

Prosto, podsećam da mi ovde imamo sednicu na kojoj osuđujemo nasilje, a imamo pretnje predsedavajućem koje bi mogle da se shvate kao pretnje smrću, jer ako neko poslednji put nešto radi, onda će nešto ili da mu se desi ili će oni da pokušaju da mu urade itd. tako da bih ja zamolio sve da ne promovišemo nasilje.

Dakle, što se tiče tog poslanika, poštovana gospođo Paunović, koji je govorio, on je uglavnom govorio o nasilju i nas je optuživao iz vlasti da sprovodimo nasilje.

Ja sam mogu da podsetim da je funkcioner te stranke Zlatko Kokanović 29. oktobra 2021. godine u izbornoj kampanji neistomišljenike, gospođo, napadao sekirom uz prisustvo ovog poslanika.

Dakle, funkcionerka te stranke lažne ekološke Ljiljana Bralović je 27. novembra 2022. godine na protestu, koji su organizovali u Beogradu ispred Vlade, pretila Beograđanima smrću kada je rekla, citiram: neka umre Beograd. To su njihove poruke i sad oni kažu da su protiv nasilja, a tu pretnju je, inače, ta gospođa Bralović izrekla zbog gneva i frustracije zbog malog broja, pošto je bilo svega nekoliko stotina, protestanata ispred Vlade.

Dakle, da podsetim da su i te lažne ekološke stranke, kojih ima nekoliko u koaliciji, 7. jula 2020. godine organizovale napad na Skupštinu u nameri da na nasilan način svrgnu vlast i u naredih pet dana su vandalizovali Skupštinu i ovaj deo grada i povredili su 140 policajaca.

Da podsetim da su i poslanici te stranke, na čelu sa ovim čovekom, 2. februara 2023. godine, pokušali da linčuju predsednika Vučića ovde u Skupštini Srbije.

Čuli smo u delu njegovog izlaganja, kaže – izašla deca maloletna iz srednje škole na proteste. Maloletnici su slobodni takođe i da protestvuju najnormalnije. Međutim, ovde se radi i mislim da je na to ukazano sa lica mesta ovde. Poslanici su dobacivali, jer se radi, jasno je, o zloupotrebi dece. Znači, ko to zloupotrebljava decu? Pa, mi sigurno ne zloupotrebljavamo decu.

Dakle, maloletnici, pre svega, su slobodni da protestvuju, ali oni pre svega treba da uče, da idu u školu i da rade sve suprotno od onoga što je radio onaj maloletnik od 13 godina Kosta i da rade sve suprotno od onog što je radio Uroš Blažić u Mladenovcu.

Pomenuti poslanik je pominjao glumce. Ja samo da podsetim, on je rekao - svi su protiv nas. Znate, ja samo da podsetim poštovanog poslanika, Srpska napredna stranka, odnosno ova država nema negativan odnos ni prema jednom glumcu. Evo, izneću vam tačne podatke. Država sponzoriše sve redom glumce i plaća ih i oni su slobodni da glume i da budu plaćeni od strane države i od državnog Telekoma, sve te glumce koji učestvuju na protestima, a slobodni su da protestuju.

Dakle, Marko Janketić od „Telekoma Srbije“ je dobio 45.000 evra, Gorica Popović od „Telekoma Srbije“ 84.000 evra, Branislav Trifunović od „Telekoma Srbije“ je dobio 67.000 evra, Dragan Bjelogrlić od „Telekoma Srbije“ je dobio 423.000 evra, Nikola Koja od „Telekoma Srbije“ je dobio 125.000 evra, Svetlana Ceca Bojković je od „Telekoma Srbije“ dobila 89.000 evra, Gordan Kičić od „Telekoma Srbije“ je dobio 84.000 evra, Trifunović, brat Branislavljev, čuveni Sergej je od „Telekoma“ dobio 130.000 evra i Milan Marić je dobio od „Telekoma“ 120.000 evra.

Dakle, mi uopšte nismo ostrašćeni. Svi ti ljudi su slobodni da glume i mi im se ni na koji način nikada nećemo svetiti, a to suprotno rade oni, jer se opozicione stranke zalažu za revanšizam.

Kaže ovaj poslanik da mi njih pozivamo da nešto radimo zajedno sa njima. Nešto je on pogrešno čuo. Da li je nešto pogrešno uneo u organizam ili ne, mi sa vama nećemo ništa zajedno da imamo. Mi sa vama, pogotovo sa vama lično, nemamo ništa zajedničko, mi nismo alkoholičari, mi nismo zavisnici od psihoaktivnih supstanci. Poslanik kaže da mu je muka, pa normalno da mu je muka, muka mu je od psihoaktivnih supstanci.

PREDSEDAVAJUĆA: Kolega Bakarec, ja vas molim da ipak …

NEBOJŠA BAKAREC: Dakle, nije govorio o tački dnevnog reda.

Još jedan značajan podatak, znate, zašto je ovaj poslanik, evo odgovora, vrlo pristojan odgovor, zašto je on toliko ostrašćen? Evo ja ću reći. Ovaj gospodin je kao i mnogi bivši član SNS, kao što su otišli koristoljubivi - Šormaz, Zorana, Pak, tako je i on otišao 2017. godine iz ove stranke, iz SNS, bio je član, a ako ne verujete meni, evo verujte našoj uvaženoj narodnoj poslanici Jeleni Milošević iz Niša koja na svom postu na „Fejsbuku“, 13. septembra 2019. godine, kaže, ima slika ovog gospodina, gospodin, kaže, u crnoj majici je taj i taj, jedan od osnivača SNS i o tome je bilo reči na fejsbuk grupi – Odbranimo reke Stare Planine, a on je to priznao i navodno se distancirao od SNS-a. Eto vam odgovora zašto je on toliko ostrašćen, pa isto kao i svi ovi. Ja vam se u to ime zahvaljujem.

PREDSEDAVAJUĆA: Hvala, gospodine Bakarec.

Pravo na repliku, kolega Jovanović.

ALEKSANDAR JOVANOVIĆ: Ja sam bio član SNS, kao što je Nebojša Bakarec bio na Marsu. Znači, nikad u životu nisam bio član nijedne stranke, a pogotovo ne SNS. Samo vi mlatite tu, gospodine Bakarec. Vi ste toksik. Toksik. Vi ste gori od koncentrovane sumporne kiseline Rio Tinta. Vama je to smešno.

PREDSEDAVAJUĆA: Hajde, kolega Jovanoviću, da malo biramo reči.

ALEKSANDAR JOVANOVIĆ: Samo malo, gospođo Paunović.

PREDSEDAVAJUĆA: Nemojte da vičete na mene.

ALEKSANDAR JOVANOVIĆ: Samo malo. Imam pravo na repliku.

PREDSEDAVAJUĆA: Samo malo birajte reči.

ALEKSANDAR JOVANOVIĆ: Ja da biram rečnik. Jel? Odakle Nebojšu Bakarecu podaci o honorarima glumaca? Odakle njemu ideja uopšte da ovde čita bilo čije honorare? Samo vi čačkajte glumce. Smetaju vam glumci. Odakle vama ideja da čitate bilo čije honorare?

(Narodni poslanici SNS dobacuju iz klupa.)

I ko se javlja za repliku? Ko je najglasniji? Milimir. Najveća šlihtara Aleksandra Vučića. Nebojša Bakarec, takođe, najveća šlihtara. I ovaj što glumi Karađorđa ovde, pa Karađorđe se prevrće u grobu kada vam čuje, gospodine Karađorđe, veliki glumče. Najveća šlihtaro svih vremena u istoriji glumaca. Sram te bilo, bre!

PREDSEDAVAJUĆA: Po Poslovniku koleginica Raguš.

MARINA RAGUŠ: Hvala, gospođo Paunović.

Ja znam da vi zaista dobro znate ovaj Poslovnik i da se trudite zaista da svakom date priliku da kaže ono što misli. Međutim, odredbe ovog Poslovnika su vrlo jasne i važe za sve.

Izvinjavam se, trebalo je odmah na početku da kažem. Dakle, pozivam se na član 107. i 106. st. 2. i 3, koji i te kako određuju…

PREDSEDAVAJUĆA: Ja stvarno moram da čujem povredu Poslovnika da bih mogla da odgovorim koleginici Raguš.

MARINA RAGUŠ: …koji i te kako određuju ponašanje jednog poslanika prema drugom i koji ne bi trebalo direktno da se obraća poslaniku, kolegi poslaniku, nego vama. Kolega je izrekao nekoliko uvreda i ja znam da ste vi tolerantni i da zaista se trudite da u ovakvim okolnostima, a prepuno je tenzije provodite rad na sednici najbolje što umete i znate, ali bih vas molila da svakog sledećeg, a posebno, nažalost, kolega je izašao, jer to mu je manir, nekako podsetite šta bi trebalo da bude korektna kultura političkog dijaloga ovde na sednici. Naravno, to važi za sve.

Ako ovako krenemo vi sa ovakvim udarcima ispod pojasa, drage kolege, mi ćemo morati da odgovorimo i nigde nas to neće dovesti. Tema ovog zasedanja nastala je na vaš zahtev posle užasnih događaja koji su zaustavili Srbiju i šokirali sve nas.

Molim vas, imajte makar malo pijeteta i poštovanja prema tim roditeljima koji su izgubili decu. Stoga vas molim sve – dajte da se vratimo dostojanstvenom i korektnom političkom dijalogu i vama, gospođo predsedavajuća, hvala što ste mi dozvolili da završim misao. Ne tražim da se Skupština izjasni o ovome.

PREDSEDAVAJUĆA: Hvala vam, koleginice Raguš. Hvala i na pretpostavci da imam kapacitet da nekako dovedem u red ono što je davno ispalo iz koloseka. Nažalost, bojim se da ovde glavnu ulogu mora i igra vaspitanje, tako da sam tu prilično nemoćna i ja i vi i svako od nas, ako govorimo o svima zajedno, osim ako ne počnemo na taj način da se ponašamo pojedinačno.

Ja sada ovde imam mnogo replika, ali ne znam kome replicirate, kolega Vujadinoviću.

Ja ću vas pustiti pod okolnostima da je poslanik koji vas je prozvao van sale, a vi ipak želite.

Izvolite.

MILIMIR VUJADINOVIĆ: Dobro, to da li je on u sali ili nije, nema puno veze. To govori o njegovom pristupu i odnosu prema, pre svega, građanima koji su ga birali. Nije mi jasno kako možete primiti platu i ući u ovaj dom i onda pobeći iz nje kada trebate da čujete ono što imamo da vam kažemo i mi kao predstavnici građana.

Svaka čast i zahvaljujem koleginici Raguš, ali čak i tu kvalifikaciju šlihtara nisam ni doživeo kao neku uvredu. Shvatio sam je u prevodu kao podanik. Da, ja jesam, kao i moje kolege, podanici srpske države, srpskog naroda i srpskog predsednika. Nemamo nikakav problem sa time.

Što se mene lično tiče, to je stvar porodičnog i ličnog odgoja. Moj deda je bio podanik ove države i moj otac je bio podanik ove države i ja sam danas podanik ove države, ove vlasti, ovih institucija i na kraju ovog predsednika.

Nikada neću dozvoliti, ni ja, ni moje kolege, da budemo bili čiji podanici osim podanici institucija Republike Srbije. Nikada nam neće pasti na pamet da budemo podanici bilo čije ambasade i bilo čijih vlasti. Nikada nam neće pasti na pamet da odemo u bilo čiju ambasadu i da se slikamo u njoj sa predstavnicima neke tuđe države, ma koliko ona moćna i ma koliko ona velika bila. Ako je ta reč „šlihtara“ značila naše podaništvo i odanost srpskim institucijama na čelu sa predsednikom, da, jesmo to – podanici Srbije, njenog naroda i njenog predsednika. Hvala vam.

PREDSEDAVAJUĆA: Hvala.

Ovde ću zaista zaustaviti…

(Lepomir Ivković: Poslovnik.)

Šta Poslovnik, kolega Ivkoviću?

Prijavite se, niste u sistemu.

LEPOMIR IVKOVIĆ: Ovaj što je glumio Karađorđa…

PREDSEDAVAJUĆA: Koji je to član, kolega Ivkoviću?

LEPOMIR IVKOVIĆ: Opet 107.

PREDSEDAVAJUĆA: Ne može opet 107.

LEPOMIR IVKOVIĆ: Dostojanstvo… Onda dajte neki drugi član.

PREDSEDAVAJUĆA: Ja razumem vašu iznerviranost, pravo, ali nećemo ovog puta tako. Hvala vam.

Nastavljamo po prijavi.

Izvolite, gospodine Bakarec.

NEBOJŠA BAKAREC: Ukratko, neću uopšte zloupotrebljavati vreme.

Gospodin koji je izašao je pitao – odakle podaci? Javni su, portal 24/7 je juče i danas objavio podatke, „Telekom“ je objavio podatke o zaradama glumaca i one nisu sporne. Oni i treba da zarađuju, treba da rade, nego su oni protivnici ovog režima. Oni demonstriraju protiv Vučića, a figurativno rečeno – Vučić ih plaća, ali to nije sporno, jer su to javni podaci. Prema tome, ne vidim šta je sporno.

Što se tiče, šlihtanja Vučiću, podsećam vas da je poslanik koji je izašao 2017. godine, kada je bio član SNS, jurio Vučića kada je on posetio Pirot i selo Temska i postoje video snimci toga i hteo je da mu da svoj projekat – mini hidroelektrane i kulturnog centra tamo. Bio je drugačije obučen, imao je zalizanu kosu, drugačije naočare i rekao je otprilike – gospodine, gospodine predsedniče, trčkao je za gospodinom predsednikom, zar nije lepa naša Srbije, dozvolite da vam dam svoj projekat itd. To je jedno.

Što se tiče ličnih diskvalifikacija, mene ni jedna neće pogoditi, mene ni jedna neće uzbuditi. Samo moram da kažem činjenicu. Ovom čoveku koji je izašao iz ove sale je ovo prvi put da radi i da mu je upisan neki staž u radnoj knjižici. On se na izborima i na listama, što je krivično delo, lažno predstavljao kao producent. Nikakav fakultet nije završio, već je i dalje u 56 godini student Fakulteta dramskih umetnosti, pa ga ja upućujem da završi taj fakultet i da se lažno ne predstavlja i da prione. Ja znam da je nervozan, sada je blizu ispitni rok, a on ni jedan ispit izgleda nije prijavio, nego se prijavio ovde. Nema on dobija platu, samo neka završava svoje obaveze i neka polaže ispite. Hvala vam.

PREDSEDAVAJUĆA: Ovlašćeni predstavnik Srpske stranke Zavetnici.

Koleginice Miljanić, izvolite.

DRAGANA MILjANIĆ: Zahvaljujem, potpredsednice.

Dame i gospodo narodni poslanici, poštovani građani Srbije.

Srpska stranka Zavetnici se danima i nedeljama unazad starala i trudila da bude svojevrsan glas razuma u teškoj situaciji koja nas je zadesila. Glas koji nas je sve pozivao na odgovornost, na trezvenost i na prisebnost.

Upozoravali smo da ćete organizovanjem kontramitinga, zapravo izazvati kontraefekat, da ćete time produbiti podele, da ćete izazvati haos, da ćete dodatno destablizovati zemlju uvući je u još veću nestabilnost. Što je najgore od svega, da ćete vezati ruke državi Srbiji pred mnogim izazovima sa kojima se danas suočavamo.

Upozoravali smo vas da ne pravite partijski skup u danu kada je postojao rizik da će Kurtijeve horde upasti na sever Kosova i Metohije. Takođe, upozoravali smo vas na taj scenario i nažalost naša upozorenja su se obistinila.

Javnost sa pravom postavlja pitanja, vrlo legitimno i vrlo logično. Da li ste sve ovo svesno uradili, prepustivši Kurtiju sever Kosmeta ili ste prosto bili u stanju da žrtvujete i Leposavić i Zvečan i Zubin Potok zarad borbe za svoj rejting? Zašto ste to uradili? Da biste okupljenim saopštili ono što ste mogli da im kažete u jutarnjem programu kod Jovane Remić, kod gospodina Marića u „Ćirilici“, a na kraju, krajeva predsednik je mogao da se obrati i na svom instagram profilu iz vile Bokeljke direktno.

Dovlačili ste, da tako kažemo, ljude iz čitave Srbije iz čitavog regiona, da bi došli na skup, navodno najveći skup koji je istorija ikada videla, da bi čuli da će predsednik konačno postati predsednik svih građana Srbije. Doveli ste Srbe, što najgore, sa Kosova i Metohije da lutaju ulicama Beograda po onoj kiši, sa onim mokrim transparentima, zavaravajući ih da će svoja ognjišta da brane na političkom skupu, na tzv. kontramitingu, a uveče ste ih autobusima „Dardani“, „Albani“ tursa vratili na Kosmet, gde su zatekli zastave Kurtijeve separatističke i lažne države Kosovo i to na zgradama opština koje su predstavljale možda i poslednji tračak srpske suverenosti na Kosovu i Metohiji. Dok ste vi mitingovali u Beogradu, Kurti je uklonio srpsku trobojku, koja na severu Kosmeta nije pala ni 2004, ni 2008, ali ni 2012. godine.

Da li znate, postavljam vam pitanje, da su specijalci sa dugim cevima sada postavljeni ispred vrtića u Zvečanu, ispred Srednje tehničke škole? Da li znate da je juče, tj. sinoć doneta odluka da će biti na severu Kosmeta u svim srpskim opštinama obustavljena nastava, upravo zbog Kurtijević specijalaca, lažne države Kosovo?

Ja vas pitam da li postoji država u svetu, bilo koja država u svetu, u kojoj vojska podiže borbenu gotovost, a njen ministar odbrane odlazi na politički skup, da bi se tamo selfirao i dao valjda podršku svom predsedniku? Da li je postojalo bilo koje drugo mesto na kome je on trebalo da se nađe, a da to nije naš srpski Generalštab. To bi otprilike bilo kao kada bi vojvoda Stepa Stepanović otišao za Svetu Trojicu u Kumodraž na vašar, a Poćorek mu prelazi Drinu, otprilike to bi tako moglo da se uporedi.

U trenucima kada su Kurtijeve horde bacale suzavac i prebijale srpski narod, direktor Kancelarije za Kosovo i Metohiju, gospodin Petar Petković, odgovorio je i on isto tako primereno kao i prethodnik koga sam navela i otišao je – gde, na skup SNS.

Podsetiću građane Srbije da je Aleksandar Vučić 21. aprila 2013. godine obrazlažući blagodeti Briselskog sporazuma rekao sledeće, citiram: „albanska čizma nikada neće biti na severu Kosova“. To je on ponovio u nekoliko navrata, nije samo tada. To su njegove reči.

Mi smo danas svedoci da ni jedan pedalj Kosova i Metohije nije izostavljen, odnosno ni jedan pedalj ne postoji, a da ga već nije pokrila Kurtijeva čizma. Ja vas pitam sada, da li je to ZSO, da li je to ono što ste ispregovarali u Ohridu i Briselu, da li je to ono što se implementirali, ali niste potpisali? Kažete nam, neprestano nam govorite, nismo potpisali. Mi vas pitamo sada, šta ste vi očekivali? Čemu ste se nadali gospodo? Možda ste mislili da će EU da prekori Kurtija. Možda ste mislili da će Eskobar malo da mu zavrne uši, da će Kvinta da ga spreči da postavi Kurtijeve snage da zauzme srpskog opštine.

Dok smo mi vas upozoravali da će vas prevariti, vi ste nas optuživali da smo Kurtijevi Srbi, optuživali ste nas, crtali ste nam albansku keču na glavu, razapinjali nas u vašim medijima, da kažem režimskim, da smo državni neprijatelji. Ja vas pitam sada – a ko su vam sad ti Kurtijevi Srbi?

(Aleksandar Mirković: Dvadeset drugi put je pomenut Kurti.)

Ja vas molim kolegu da upristojite.

Mi vas gledamo danas sa punim pravom, sa punim legitimitetom i kažemo vam – šta god da ste o nama govorili, šta god da ste pričali, to je vama na čast. Mi protiv ove države, uprkos svemu što radite, nećemo ići. Budite sigurni u to.

Želim danas da vam kažem takođe i sledeće, a to je da mi više nemamo šta da čekamo. Mi tražimo da Srbija proglasi okupaciju Kosova i Metohije. Ovo stanje od Kosovske Mitrovice do Prizrena za nas niti je legitimno, niti je legalno. Podnesite rezoluciju i zatražite da se pregovori vrate u okrilje Saveta bezbednosti UN. Sama vaša vlast unazad deset godina učestvuje u svemu ovome, u takoreći razvlašćivanju Srbije na severu Kosmeta. I šta su rezultati toga? Suzavac, dimne bombe, pad severa, što je najgore od svega.

Mi sad možemo da zaključimo, s obzirom na to da je Evropska unija posrednik u ovim pregovorima, da nema sumnje će to dovesti i do rata čak na Kosmetu, baš kao što se to desilo i u Ukrajini. Evo, jutros smo imali situaciju da se KFOR pridružio praktično Kurtijevim snagama u odbrani, odnosno u uspostavljanju i očuvanju Kurtijeve vlasti. Dakle, jasno je bilo kao dan da nema razlike između Minskih sporazuma i između Kumanovskih sporazuma. Očigledno da nema. I jedni i drugi su bili farsa. Mislim da je to sada svima jasno.

Vi ste tu farsu proglasili nekakvim vašim uspehom veličanstvenim, diplomatskim umećem i tako dalje, vodili ste 5:0, a stići ćemo i do REM-a koleginice. Vodili ste 5:0 i tako dalje, obračunavali ste sa svima koji misle drugačije od vas. Sa svima, svako ko je pružio otpor Briselskoj agendi, vi ste pokušali s njim da se obračunate.

Postavili ste takav sistem u kome niko, ali niko nema prava da misli drugačije od vas, jer taj ako misli drugačije od vas on je automatski protiv države, jer država to ste vi, odnosno SNS. Vi ne dopuštate bilo kakvu kritiku, na bilo kakvu kritiku konstruktivnu, ne konstruktivnu kakvu god, vi odgovarate optužbama, klevetama, uvredama i tako dalje. Izvinjavam se. Na svaku kritiku ispaljujete rafale uvreda i optužbi. Na vašim televizijama da kažemo režimskim, svaki dan od ujutru do uveče gostuju isti ljudi, ista četvorica ljudi gostuju svaki dan, komentarišu sve, ti vajni analitičari, od vremenske prognoze do rata u Ukrajini, možda i horoskop komentarišu, ne bi me ni to čudilo i tako dalje. Dakle, četiri ista čoveka komentarišu sve događaje u Srbiji, ne skidaju se. To je slika medija. To je slika vaših medija u Srbiji, ta četvorica ljudi.

Dok jedni govore da postoje Vučićeve televizije, jedni govore da postoje Šolakove televizije, a ja vas pitam - da li postoji u zemlji Srbiji, jedna televizija, televizija građana Srbije, koja vodi interese o građanima Srbije, odnosno o javnom interesu, da li postoji takva neka televizija?

Ovde ne želim da govorim o stanju u tabloidima, o tome su mnogi govorili, nema potrebe da o tome pričamo, ali skrenula bih pažnju tj. navešću jedan primer i reći vam da ste vi uspeli, a to govorim o slici medija u Srbiji, vi ste uspeli da uništite jednu "Politiku" koje je počelo da izlazi 1904. godine, podsetiću građane Srbije. Dakle, jednu "Politiku" koja je preživela i Tita, i Rankovića, i Tadića, i Miloševića i tako dalje, i koju ni jedan režim nije pokušao da ovako obesmisli i ovako uništi.

Navešću vam jedan primer, s obzirom da je "Politika" danas u rangu jedne žute štampe. Pre nekoliko dana "Politika" je objavila članak u kome je izlaganje poslanika iz mog poslaničkog kluba, Strahinje Erca, nazvala nebuloznim. U "Politici" kaže, ovako prva rečenica članka - predsednica Vlade je na more nebuloznih izjava narodnog poslanika Strahinje Erca, i stranke Zavetnici morala da reaguje. To kaže "Politika" koja nijednom nije navela nijednu rečenicu iz izlaganja Strahinje Erca, iz izlaganja mog kolege.

Podsetiću vas šta je tada rekao moj kolega i šta smo mi govorili. Kolega je rekao da ste razvlastili i razoružali učitelje, da ste razoružali nastavnike i učitelje, ali pre svega roditelje. Premijerka je na to odgovorila, premijerka je verovatno posle dugog razmišljanja odgovorila sledeće i rekla je - a, šta vi imate, zašto vi želite da naoružate učitelje? Meni samo nije bilo jasno da li premijerka zaista nije razumela tu metaforu koju je kolega izneo ili se prosto napravila da je ne razume.

Ovo ne govorim da bih bilo šta rekla za premijerku, pošto vidim da se nešto bune kolege, već hoću da kažem da ste uspeli jednu politiku posle 119 godina da potpuno unakazite i potpuno uništite.

Dakle, što se tiče teme, mi ovde raspravljamo danas o izveštaju REM-a, kolege zaista nema smisla.

(Narodni poslanici SNS dobacuju.)

Dakle, on je na dnevnom redu i vi kada pročitamo ovaj izveštaj stičemo utisak, stičemo zaključak da u Srbiji mediji besprekorno funkcionišu, da je sve savršeno, da je sve super. Tako da kada pročitamo taj izveštaj koji je potpisala gospođa Zekić, reklo bi se da je medijska scena zaista vrlo lepa i da je sve lepo i bajno.

Međutim, to podseća onako malo na onu operaciju, operacija uspela, pacijent mrtav, ali to je naravno takođe slika vaše vlasti, ali evo, ja ću vam navesti samo jedan primer. Ovo nije samo moj utisak ili naš utisak, reći ću vam ovako. Statistika kaže, obratite pažnju na ovaj podatak. Dakle, statistika pokazuje od oktobra prošle godine do januara ove godine, 2023. godine, prekršen je kodeks novinara tačno 2715 puta, za četiri meseca. Naravno, za „Politiku“ smo rekli.

Što se tiče naše predsednice REM-a, građane ću podsetiti sledeće. Gospođa Zekić, Olivera Zekić, kojoj smo mi poverili da vodi računa o medijima u Srbiji bila je najpre član Otpora, zatim je bila član Fones-a Baneta Ivkovića, zatim je bila član nevladine organizacije Fraktal, na svojim događajima promoviše nezavisno Kosovo. To je gospođa Zekić, njoj smo poverili da vodi naše medije.

Da vas podsetim, gospođa je očigledno primer, jedan primer onih kadrova koji su se ovde, da kažem nekako ušamčili od 5. oktobra pa nadalje i nijedna vlast koja god da je vlast ovde, ko god da vlada, svejedno, ti kadrovi su tu, prelaze vamo, prelaze tamo, više se ne zna ni gde su, to vam je kao G17, to su vam ti članovi. To su dakle kadrovi koje ste vi zadržali, mislim na ovu vlast koji ste na neki način unapredili i usavršili u vašem sistemu, ali je bitno da građani znaju da ti ljudi ne polažu nikome račune, građani za njih nisu glasali, niko za njih nije glasao, ali su deo svih agencija, deo su tzv. regulatornih tela i čine jednu, da kažemo, četvrtu granu vlasti zajedno sa nevladinim organizacijama. Dakle, od 5. oktobra ko god da je na vlasti, ti ljudi se vrte i stalno su isti.

Mi gospodo draga, gde god da zagrebemo, gde god u bilo koju instituciju, pojavi nam se neki strani kursista, neki stipendista, vi ste ih sve raspodelili na najvažnije funkcije. Zato sada kada menjate ime svojoj političkoj opciji, moj predlog ili naš predlog bio bi da možete slobodno da se nazovete, recimo G17 ili možda NALED. Mislim verovatno građani koliko ih zavaravate neće ni da primete razliku. Tako da niko neće primetiti i sve će vam pristajati. Tu se zapravo ne zna ko je čiji ideološki klon, da li ovi pre vas ili vi posle njih, sve se to nekako pomešalo.

Zato iz ovih razloga Srpska stranka Zavetnici, govori o korenitoj promeni sistema. Govori o suštinskom obračunu sa dubokom državnom i sa kadrovima za koje tvrdimo i za koje svi znamo da se ne biraju, građani za njih ne glasaju. Dakle, mi smatramo i želimo da se sa takvom praksom već jednom završi.

Vi ste pokazali svima koliko ste na vlasti, da vi volje i snage za to nemate. Vi to ne umete. Vi ste pokazali da ste nedorasli situaciji u kojoj se sada nalazite. To ste pokazali građanima Srbije.

Vi ste pokazali da vas jedino i isključivo zanima rejting, politički rejting i to po svaku cenu, nebitno je koju cenu ćete za to platiti. To je jedino što vas zanima.

Dakle, sednicu Glavnog odbora SNS najavili ste kao nekakav vanredni istorijski događaj. Najavili ste kao vanredni istorijski događaj. Otprilike, to je kao Halejeva kometa SNS-a. Tu ste i najavili jedno političko grupisanje u jednu novu političku formaciju jer sa ove stare, može biti, i stidite.

Međutim, izgleda da mislite da će novo, to novo odelo, novo ruho koje ste obukli nekoga da zavara, da će možda da opere vaše biografije. Možda to mislite, međutim zaboravili ste da pošto ste bajatu robu umotali u jedan fin, lep celofan da se ne vidi, zaboravili ste na rok trajanja, a rok trajanje vam je, dame i gospodo, odavno istakao.

Zahvaljujem.

(Marina Raguš: Replika.)

PREDSEDAVAJUĆA: Pravo na repliku, koleginica Raguš.

MARINA RAGUŠ: Hvala, gospođo predsedavajuća.

Lako je Srbovati, znate, sa Zvezdare u Beogradu i govoriti o KiM, pogotovo biti 1978. godište i da o tom KiM i borbi za KiM, kao što smo videli, ne znate ali baš ništa.

Zahvaljujući srpskim radikalima koji, kao što vidim, jure vas u vašim razmišljanjima, KiM su uneti u preambulu ovog Ustava i to je garancija opstanka KiM u okviru Republike Srbije. To prvo.

Kada mi reagujemo? Kada nama prebrojavate krvna zrnca pozivajući se na vaše pretke, jer u realnosti nemate puno toga da ponudite, a zaboravljate pritom i ljutite se kad vas podsetimo da prebrojavanje krvnih zrnaca i koje veći ili manji Srbin u državi Srbiji, koja je zemlja građana Srbije, jeste u osnovi fašizma i nacionalsocijalizma.

To ne znate jer verovatno ste tu lekciju iz istorije propustili. Ja ću vam reći. Podsetiću vas na Arčibalda Rajsa koji je veći Srbin nego što ćete vi, kolega, ikada biti jer za razliku od vas koji politiku koristite da se bogatite on se bogatstva odrekao da bi Srbima pomagao. Ne mogu vas da spasu preci za ono što jeste danas. Toliko o tome.

Kažete – Briselski sporazum. Pa, jesmo li mi odgovorni što se zajednica srpskih opština nije formirala ili oni sa kojima smo morali da pregovaramo jer u civilizovanom svetu to se radi. Ne poziva se na rat, kao što vi to radite, jer mi po svaku cenu želimo da očuvamo mir, upravo zbog naroda iz naše južne pokrajine koja određuje sudbinu celokupne Srbije.

Ako želite, evo završavam misao, malo više da znate kako se zaista živi u našoj južnoj pokrajini, evo gospođa predsedavajuća može do u detalja da vam objasni jer vi o tome ne znate ništa.

PREDSEDAVAJUĆA: Hvala.

Gospodine Bakarec, izvolite.

NEBOJŠA BAKAREC: Pažljivo sam slušao ovo izlaganje, kao što sam pažljivo slušao svako ranije izlaganje i pažljivo ću slušati svako buduće izlaganje.

Prosto, poštovana predsedavajuća, moram da vam kažem da od 20 minuta tog obraćanja predstavnice ovlašćene opozicione stranke, naravno to je njihovo pravo, vama ništa ne prebacujem, nego samo obaveštavam javnost, dakle od 20 minuta obraćanja ovlašćenog predstavnika jedne opozicione stranke, taj ovlašćeni predstavnik ni jedan minut nije govorio o tački dnevnog reda koja se zove – Izveštaj REM-a. To je dozvoljeno.

Dakle, cenjena poslanica je 11 minuta govorila o KiM, u redu, i onda je govorila o kontramitingu, partijskom skupu, rejtinzima, dubokoj državi, Briselskom sporazumu, vojsci, itd.

Samo moram da podsetim, dakle većina je svojevremeno, poslednji put u februaru, organizovala raspravu o KiM zato što je to opozicija tražila. Došao je predsednik države, onda su oni rekli da neće raspravu o KiM i pokušali su da linčuju predsednika. Dakle, to je slučaj kada oni traže raspravu o KiM.

Opozicija je tražila za danas i prošle nedelje, za ovu sednicu da raspravljamo o Izveštaju REM-a. Mi danas raspravljamo o Izveštaju REM-a, a opozicija ima raspravu o KiM.

Hoću da vam kažem – to je ponašanje jednog, znate, besnog deteta koje traži zvečku. Roditelj mu da zvečku, a onda ono baci zvečku i kaže – neću zvečku, hoću nešto drugo.

Dakle, ja, cenjena, uvažena poslanika je govorila o listu „Politika“. Vrlo dobro pratim to, pa moram da je obavestim. Dakle, „Politiku“ je privatizovao Tadićev režim između 2008. do 2012. godine. List „Politiku“ je prodao Nemcima. Pokušali su da unište list. Prodali su ga Nemcima i njihovom žutom tajkunu Bogićeviću. Posle 2012. godine „Politika“ je vraćena sebi. Ovaj tajkun je pristao da uredi svoje odnose, da vrati valjda svoj deo. Nemci su to opet prodali nekom drugom, međutim „Politika“ je svoja, „Politika“ je naš najugledniji list i ne vidim zašto… Na kraju, „Politika“ nije predmet uopšte Izveštaja REM-a i ja ne vidim zašto uopšte ima neko potrebu da pljuje „Politiku“.

Uvažena je pominjala da je prekršen Kodeks novinara određen broj puta. To, takođe, mislim da ne stoji u ovom Izveštaju. O Kodeksu novinara brine Savet za štampu. Međutim, ja ću vas izvestiti da televizija „Nova S“ ne priznaje Savet za štampu i normalno, shodno tome, onda ne poštuje Kodeks novinara, pa ga invanzivno i krši.

Dakle, televizija „N1“ priznaje Savet za štampu, ali televizija istog vlasnika, Šolakova, „Nova S“ ne priznaje Savet za štampu.

Uvažena poslanica je tvrdila da gospođa Zekić vodi naše medije. Gospođa Zekić ne vodi naše medije, ona je predsednica Saveta REM-a, a REM, dakle ceo REM, sa stručnim službama sve, delimično kontroliše sprovođenje nadležnih zakona o elektronskim medijima, o dodeli nacionalnih frekvencija i drugih propisa, tako da ni to nije tačno.

Samo bih podsetio, pošto je pomenuta poslanica delimično pominjala i nasilje, da njihov poslanik u Aranđelovcu već 15 godina drži nelegalni starački dom. To ne tvrdim ja, već tvrde mediji. To nije „Informer“, nego „Kurir“.

Apropo nasilja, u tom staračkom domu građani su izloženi nasilju i mučenju. Pritom, kažu mediji, to je opet „Kurir“, vidite, „Skandal“, kaže – starije građane drži poluzatvorene u nelegalnom staračkom domu, a potom im oduzima nekretnine već 15 godina. O tome su u februaru mesecu izvestili ovi mediji.

Pitam sad tu stranku – da li je to vaša borba protiv nasilja? Da li je to vaš način da se protiv nasilja borite nasiljem nad penzionerima?

Podsetiću na još jedan slučaj nasilja, pravnog nasilja, koji se desio baš u ovoj Skupštini. Izvela ga je upravo ta stranka. Dakle, ta stranka je 10. novembra 2022. godine baš ovde u Skupštini na glasanju o amandmanima krala glasova i za to su nečasno okrivili poslanicu Sanju Marić, koja jeste u tome učestvovala, i naterali su je da podnese ostavku. Međutim, poslanik koji je sad ovde u sali je priznao da je bio nalogodavac. Inače, radi se o krivičnom delu zloupotrebe službenog položaja, ali su se kola slomila na poslanici Sanji Marić, a ne na nalogodavcu. Tako da, to je primer onoga što oni radi.

Moram da vam kažem, i za kraj, da što se tiče opet KiM, s tim ću zaključiti, dakle predsednik Vučić, a ni ti Ivica Dačić nisu stvorili probleme na KiM. Za proteklih 10 godina predsednik Vučić je u pogledu rešavanja problema na KiM uradio više nego bilo ko pre njega.

Moram da kažem – predsednik Vučić je spasao u toku ovih 10 godina srpski narod na KiM od pogroma, iseljavanja i siromaštva i zaslužan je za to, da podsetim, što je 28 ili 27 država povuklo priznanje lažne države Kosovo. Zaslužan je i Ivica Dačić, naravno.

Zahvaljujući predsedniku Vučiću Kosovo danas ne priznaje 107 država, dok samo 83 države priznaju lažnu državu Kosovo i predsednika Vučića, da podsetim i to, na Kosovu i Metohiji podržava 95% Srba sa Kosova i Metohije. Da zaključim sa time, predsednik Vučić jasno kaže šta su crvene linije Srbije. Crvene linije Srbije u vezi Kosova i Metohije su nema nikada priznanja nezavisnost Kosova i nikada nema saglasnosti da Kosovo postane član UN, a o svemu drugom se može razgovarati kada počne da funkcioniše i kada bude osnovana Zajednica srpskih opština. Živela Srbija. Hvala vam.

PREDSEDAVAJUĆA: Pravo na repliku Dragana Miljanić.

DRAGANA MILjANIĆ: Zahvaljujem, potpredsednice.

Nisam baš sigurna kakve veze ima moje godište sa bilo čim od onoga što sam govorila.

Ovom prilikom bih podsetila koleginicu iz vladajuće stranke da više nije u SRS. Možda je zaboravila, možda su se malo zbunili, koliko znam, ona je u SNS.

Druga stvar na koju bih podsetila koleginicu jeste da mislim da je krajnje neprimereno i možda pomalo neumesno da neko ko je bio u SRS govori o krvnim zrncima, o prebrojavanju itd. Svi znamo ko je bio poznat po tome i ko je to radio, da ne spominjemo ono 100 za jednog itd.

Što se tiče Kosova, rekla bih kolegi koji ovde glumi nekog ovlašćenog predstavnika REM-a, da smo pričali o Kosovu, da sam ja pričala o Kosovu i moja stranka zato što 50 dana nije zakazivana ova sednica, odnosno prolećno zasedanje, od 1. marta. Obavestila bih kolegu, ako nije upućen, zašto sam pričala o Kosovu, možda ne zna da je sever Kosmeta trenutno okupiran od Kurtijeve kvazipolicije. Zahvaljujem.

PREDSEDAVAJUĆA: Tako bih volela da ponekad kad razgovarate o Kosovu razgovarate i o Metohiji.

Pravo na repliku Marina Raguš.

MARINA RAGUŠ: Hvala mladoj koleginici koja me podseća gde sam ja sada. Vrlo dobro znam gde sam i da 10 godina nisam bila u politici, rukovođena principom određenim. Samo sam htela da vam kažem da vi o Kosovu i Metohiji ne znate ama baš ništa i da vam pomenem onu stranku koja vidim da vas opseda, koja je direktno zaslužna za očuvanje Kosova i Metohije u okviru ustavnog poretka Republike Srbije.

Opet vam kažem da je mnogo lako srbovati iz Zvezdare i iz Beograda u odnosu na ljude koji žive u našoj južnoj pokrajini. Ono što vi radite sve vreme i na šta mi reagujemo, vi u stvari pozivate na rat, jer ako proglasite okupaciju dela teritorije, šta onda sa tim? Podižete vojsku i idete u rat protiv NATO pakta. Recite to otvoreno ljudima. Nemojte ovamo i onamo. Mi smo rekli, s obzirom da, eto, vidite, imamo i to iskustvo, vi ga nemate, na taj način kako ga mi imamo i krajnje korektno vam o tome govorim. Mi smo se upravo zbog tog iskustva opredelili za mir i stabilnost i uvek ćemo pregovarati, jer nam je svaki pojedinačni život svakog građanina Srbije imperativ.

PREDSEDAVAJUĆA: Hvala, koleginice Raguš.

Ovim zatvaramo ovaj krug replika.

Reč ima predsednik poslaničke grupe DS, gospodin Lutovac.

Izvolite.

ZORAN LUTOVAC: Poštovani građani Srbije, izgleda da na osnovu ovih dosadašnjih diskusija ljudi i dalje ne razumeju zbog čega je zakazana ova sednica i da ovde mi ovde ne treba da raspravljamo o tehničkom izveštaju REM-a, nego da razmatramo REM. O tome se radi. Regulatorno telo koje je zaduženo da reguliše elektronske medije u Srbiji, a ne rejting Aleksandra Vučića. Zato kažem u ime svih onih koji dolaze na proteste - nemojte da ignorišete zahteve građana, ispunite zahteve pa da idemo dalje.

Juče smo imali priliku, sinoć smo imali priliku da čujemo Aleksandra Vučića kako kaže – ne dam Gašića. Šta ne daš? Otkud tebi ustavno pravo da ti nešto daš ili ne daš? Na osnovu čega? Više nisi čak ni predsednik stranke. Dakle, on je taj koji ne da Gašića, ali nije rekao – ne dam Vulina, nije rekao – ne dam Vulina.

Čuli smo pre neki dan Anu Brnabić kako kaže, kako je rekla, u Srbiji se vlast neće menjati na izborima. Verovatno je bio lapsus, ali je to rekla. Na drugoj strani predsednik kaže – nema vlasti bez izbora.

O kojim izborima pričamo? O izborima koje ste organizovali od 2012. godine do danas, takve izbore ne možemo zvati izborima. Prema tome, ako hoćemo izbore, onda ti izbori moraju da budu pravi izbori, slobodni i pošteni izbori.

Aleksandar Vučić nikada nije pobedio na slobodnim i poštenim izborima. Došao je na vlast tako što je na slobodnim izborima pobedio Toma Nikolić i posle toga je preuzeo potpuno poluge vlasti u svojoj stranci i organizovao sve do sada izbore koji nisu bili ni slobodni ni pošteni.

Ako nam se nudi da izađemo iz krize tako što će on organizovati još jedne lažne izbore na kojima će pritiskom na ljude, na kojima će ucenama, na kojima će zatvorenim medijima da stvori takvu prednost i da dođe do toga da dobije neku prividnu podršku, toga više neće biti. Zato mi nudimo da se organizuju pravi izbori. Da li to može ova Vlada da učini? Ne može i zato se pojavljuju predlozi o prelaznoj Vladi koja bi omogućila i slobodne medije i uslove koji bi se stvorili za slobodne i poštene izbore. Posle tih slobodnih i poštenih izbora da se formira stabilna vladajuća većina koja bi počela da uređuje državu i da gradi društvo pravde. Od početka da počnemo to da radimo, da se oslobodimo partijskom i mafijaškog uticaja i da izgrađujemo pravu državu. Dakle, smenjivost na pravim izborima jeste prvi korak ka normalizaciji odnosa.

U celom tom procesu veliki značaj javnih medijskih servisa i REM-a kao regulatornog tela. S obzirom da je javni medijski servis i da je REM bio ispod svakog nivoa, to se nalazi među zahtevima ljudi koji protestuju – da se izvrše izmene i da omogući da umesto medijskog mraka imamo slobodno medije u kojima će građani imati priliku da čuju o svim važnim pitanjima, šta se dešava, da čuju i one koji kritikuju vlast.

Danas ste imali priliku da vidite izveštaj BIRODI-ja o radu REM-a, da vidite izveštaj o tome kako mediji izveštavaju kada govori Aleksandar Vučić. Za šest meseci ni jedan negativni prilog, ni jedna negativna izjava o Aleksandru Vučiću, niti na RTS-u kao javnom medijskom servisu. Vi više tamo ne možete da čujete kritičku misao, ne možete da čujete nekoga ko će reći šta nije dobro u ovom društvu. To je jedan partijski servis Aleksandra Vučića i njegove bivše partije, a sada pokreta u koji će uterati sve one koji mu nešto duguju.

On stalno glumi da je nešto nezadovoljan RTS-om. Sinoć je rekao da nema ništa protiv da se promeni rukovodstvo RTS-a. Čime je nezadovoljan? Nezadovoljan je time što je RTS izvestio da postoji protest. On je nezadovoljan zato što nije 100% partijski i tog dana kada se okupio toliki broj ljudi.

On je nezadovoljan ne što je RTS počeo i pokazao bar trunku profesionalne savesti da kaže kada su im ispod prozora došli toliki ljudi da izvesti o tome, on je nezadovoljan zato što je bio izveštaj o tome, a kada je Aleksandar Vučić bio u opoziciji, RTS je prenosio miting njegove Srpske radikalne stranke i Nataša Mijušković ga uključila direktno u RTS, gde je davao izjavu povodom tog mitinga. Na tom mitingu je Aleksandar Vučić rekao da je to istorijski miting na kome ima više od 100 hiljada ljudi. Taj snimak možete da vidite i na društvenim mrežama, možete da vidite i na mom….

(Narodni poslanici SNS dobacuju.)

Dakle, RTS, novinarka Nataša Mijušković, uključivanje, direktan prenos uključivanja Aleksandra Vučića i izjava za javni servis njega kao opozicionara i kao zamenika predsednika stranke. Nekada je tako moglo, sada ne može. Sada se buni zato što se uopšte izvestilo o tome.

Klimajte glavom, ali naći ćete to, okačiću vam ponovo na Tviter, da možete da pogledate.

Kada je bio u opoziciji, prozivao je Ivicu Dačića zašto ne podnese ostavku zbog smrti jednog deteta, zar je ta funkcija važnija od smrti jednog deteta, a sada – ne dam Gašića, posle onog masakra u školi. To vam je Aleksandar Vučić u opoziciji i Aleksandar Vučić na vlasti.

(Narodni poslanici SNS dobacuju.)

Stalno je govorio o tome i glumata tu o nezadovoljstvu RTS-om, pa kaže – žuti Bujke. Nije on žuti Bujke za SNS, on je zlatni Bujke. Zato mu i ne da da ode u penziju. Ne da mu da ode u penziju, iako je ispunio sve uslove, zato što upravo radi ono što je njemu potrebno, da bude njegov lični servis i servis njegove stranke, stranke koju je napustio a uskoro će napustiti i brod koji tone.

Ova njegova izjava je direktan pritisak na RTS. To njegovo nezadovoljstvo, nezadovoljstvo RTS-om je direktan pritisak na RTS da ne sme ni jedan jedini minut da bude o protestu.

Već sutradan vi niste imali ujutru ništa o protestu. Gledali su ljudi njegov intervju i videli da je nezadovoljan svojim ličnim servisom. A kad pogledate taj izveštaj, videćete da je novinarka koja je izveštavala rekla – evo, jedan od zahteva ljudi koji protestvuju jeste taj da se izveštava sa ovog protesta. Ne, to je samo jedan delić tog zahteva. Drugi važniji zahtev jeste da se smeni rukovodstvo i da RTS najzad postane javni servis, a ne lični servis Aleksandra Vučića.

Ako hoćeš svoju televiziju, Aleksandre Vučiću, ti napravi svoju televiziju, pa neka finansiraju tu tvoju televiziju svi oni koji su u tvojoj stranci koju si napustio i oni koje ćeš dovesti u taj svoj pokret. Neka oni finansiraju tvoju ličnu televiziju.

Građani Srbije žele da imaju slobodan javni servis na kojem će se informisati. RTS mora da se vrati građanima Srbije, jer to po Ustavu, najvišem pravnom aktu, pripada svim građanima. Ne može niko da ga privatizuje. Građani nisu dužni da plaćaju propagandu Aleksandra Vučića i njegov lični servis. Građani nisu dužni da plaćaju laži, građani zahtevaju informisanje. Građani ne žele da svojim novcem finansiraju skrivanje istine i zaštitu kriminala u Srbiji, da plaćaju prevarante, da plaćaju sopstveno ponižavanje.

Urazumite se ili ćete se suočiti sa organizovanim otporom. Svi oni koji se oglašavaju u trovačkim medijima, svi oni koji se oglašavaju u trovačkim medijima mogu da se suoče sa time da građani više neće njihove usluge ili njihove proizvode hteti

da konzumiraju. Neka se dozovu pameti. Trovački mediji, kao što traže građani na protestu, treba da se ukinu. Sloboda medija ne podrazumeva slobodu propagande i širenje mržnje.

Šta nam je prioritet? Da plaćamo fabrike laži ili da se posvetimo onome što nam je važno u društvu? Imamo oko 19 hiljada lekara u Srbiji koji ne mogu da žive od svoje plate. Ana Brnabić je rekla da sa 40 hiljada dinara može da preživi tri dana. Lekari ne mogu, analogno tome, da prežive pet-šest dana sa svojim platama. Udvostručite plate lekarima, umesto da ulažete u fabrike laži. Udvostručavanje plata lekarima bi značilo oko 300 miliona evra, to je pola sezone engleske Premijer lige. Šta nam je Premijer liga? Da li nam je to važnije nego što su nam lekari koji odlaze zato što ne mogu da žive od svojih plata?

Oko 400 hiljada dece u Srbiji nema mogućnost za sva tri obroka, niti za ličnu higijenu. Potrebno je 130 miliona evra da oni imaju sva tri obroka i ličnu higijenu, a to vam je jedna tribina na nacionalnom stadionu. Nacionalni stadion plus Premijer liga, to vam je milijardu i po evra. Šta je nama važnije? Da ulažemo u tu zabavu za narod, u fabrike laži ili da ulažemo u svoje ljude, u lekare da ne odlaze, u našu decu da ne gladuju, šta nam je važnije?

RTS se ne ponaša kao javni servis i to je svima jasno. Oni koji prate RTS ne znaju ko je Aleksandar Obradović. Oni ne znaju da je on uzbunjivač. Oni ne znaju ko su oni koji su pokušali da ojade sve građane Srbije preko pljačke javnog preduzeća. Dali su se u zaštitu tih ljudi koji su pljačkali, a njega su proglašavali izdajnikom i progonili ga. Da se ljudi nisu okupili ispred Centralnog zatvora, da nisu izašli da ga brane, na ulice, da hrabri novinar Cvijić nije izašao sa tekstom o njemu, progutao bi ga mrak kao što je mnoge progutao.

Ko se informiše preko RTS-a, taj ne zna da je član glavnog odbora SNS-a pokušao da ubije novinara Milana Jovanovića. Spaljivanje kuće dok je novinar u kući, to jeste pokušaj ubistva. Ali, to novinari RTS-a nisu videli kao profesionalni izazov da prikažu građanima Srbije.

Građani Srbije koji gledaju RTS ne znaju šta se dešava oko njih. Građani Srbije koji se informišu preko RTS-a ne znaju da je bivša stranka Aleksandra Vučića političko krilo organizovanog kriminala, da sarađuje sa organizovanim kriminalom, da je Belivuk bio taj koji je radio za Aleksandra Vučića i ovaj režim, za fantome iz Savamale, da je on bio taj koji je sarađivao i po sopstvenom priznanju bio taj koji je rušio u Savamali, obezbeđivao inauguraciju predsednika države.

Oni građani Srbije koji se informišu preko RTS-a ne znaju mnoge važne stvari. Ne znaju za nameštene tendere, ne znaju za pljačku Srbije. Oni znaju za izgrađene puteve, ali ne znaju koliko ti putevi koštaju, ne znaju koliko ljudi se ugradilo u te puteve. Zato nema para za decu, zato što je visokougradnja vrlo razvijena.

Znali su za akcije Aleksandra Vučića prilikom nabavljanja respiratora, ali nisu znali po kojoj ceni. Znali da su grade neke zgrade, ali ne znaju po kojoj ceni i šta će im biti namena kasnije. Znali su da se pravi fabrika vakcina, ali ne znaju čemu to sada služi. Zato što nemamo javni servis koji nam je potreban.

Vaše pravo da nemate pojma ni o čemu što kompromituje Aleksandra Vučića, to bi trebalo da bude slogan Aleksandra Vučića, to bi trebao da bude slogan „RTS-a“, zajednički slogan. I, da zaključim na kraju, ostavljajući koleginici da nešto više kaže o REM-u, o REM-u ne treba da se raspravlja o njihovom Izveštaju, o njihovoj odgovornosti i sve ove tačke ne pokušavajte da nadglasavate. Ovo vam je prilika da iskoristite Skupštinu da se ispune zahtevi ljudi koji protestuju, a posle svakog nastupa vašeg predsednika biće ih sve više i više. Hvala.

PREDSEDAVAJUĆA: Pravo na repliku, koleginice Raguš.

Izvolite.

Reč ima Marina Raguš.

MARINA RAGUŠ: Hvala, gospođo predsedavajuća.

U ovih 17 minuta mi smo zapravo slušali samo o Aleksandru Vučiću. Ne o REM-u, ne o zahtevima građana, nego samo o nekadašnjem, odnosno bivšem predsedniku Srpske napredne stranke, od juče to nije, dakle, o predsedniku Republike koji vas je toliko sinoć sve pozvao da se smire tenzije i na dijalog. Da se prevaziđe kriza, jer je to u interesu svih građana Republike Srbije, a posebno onih građana koji su u velikom broju sa razlogom izašli na ulice, ali ne sledeći vaše zahteve, mi sada slušamo samo o političkim zahtevima.

Vi govorite da na „RTS-u“ sve to o čemu ste vi pričali ne može da se sluša i čuje, pa, kolega vi ste u sve vreme u direktnom prenosu na Drugom programu Radio televizije Srbije. Dakle, građani Srbije i te kako na nacionalnoj frekvenciji imaju prilike da čuju sve vas, bez obzira koju politiku zastupate.

Naravno, uvek je isti tekst pa tako i Belivuk. Moram da vam kažem, Belivuk, je sa svojom ekipom uhapšen. Nije streljan kao vođe Zemunskog klana po sistemu mrtva usta ne govore, već uhapšen da iznese svoju odbranu i kao što znate suđenja su javna. U vaše vreme po ubistvu premijera, vaš ministar policije nije osetio potrebu, premijer ubijen, da podnese ostavku.

Stoga vrlo bih pazila kada kritikujem nešto, a zaboravljam onaj period kada sam bila vlast, da sam na vašem mestu. Konačno Aleksandar Vučić je osvojio 58,59 glasova, 17 puta više nego vaša stranka. Da li vi zaista možete da ubedite građane Srbije da je bilo koga od tih ljudi, bilo ko naterao iza paravana, a pazite broj, da glasa za Aleksandra Vučića ili je prepoznao konkretne rezultate u Aleksandru Vučiću? Vaše je pravo da provodite ono što mislite da je dobra politika, ali ja vam kažem da to svakako nije čak ni u interesu građana koje vi ovde zastupate.

PREDSEDAVAJUĆA: Povreda Poslovnika, Zoran Zečević.

Izvolite.

ZORAN ZEČEVIĆ: Hvala.

Poštovana potpredsednice Skupštine, reklamiram povredu Poslovnika, član 106. – za vreme govora narodnih poslanika ili drugih učesnika u pretresu nije dozvoljeno dobacivanje itd.

Ja vas potpuno razumem, radi se o vašem koalicionom partneru i teško ih je sada upozoravati. Teško ih je vaspitavati, teško ih je učiti kulturi. Znači, ovo što oni rade građani Srbije vide, ali ja bih vas zamolio stvarno zbog svih nas ovde, a i zbog njih ovde da polako počnete da ih dovodite malo u red, da ova Skupština liči na ono što građani od nas očekuju.

Pogledajte vi taj nivo agresije, taj nivo izglanja, taj nivo gluposti koje sam čuo malopre na moj račun, a niste mi dali repliku. Hvala vam što mi niste dali repliku, imaću priliku to da objasnim, ali ovo ne vodi ničemu. Ovakvo njihovo ponašanje, ovakvo divljanje i upravo je moja predsednica kada ih je nazvala ruljom. Hvala.

PREDSEDAVAJUĆA: Meni je vrlo simpatično da ste probali da mi spočitate neki vid straha, tolerancije ili još gore, da probate da od mene tražite da uradim ono što sami ne možete. Nažalost, toliko moćna nisam.

Jel želite da se izjasnimo o povredi Poslovnika?

(Narodni poslanik Zoran Zečević dobacuje sa mesta.)

Hvala vama što verujete u moju moć, ali bi morali u tim godinama, kao lekar da znate da postoje ljudi na koje čak ni moć ne može da utiče. Prema tome kolega Zečeviću, lepo je što ste zloupotrebili Poslovnik. Ja sam vam dozvolila da to uradite do kraja, nema nikakvih problema, ako je to vaše zadovoljstvo, moje je još veće.

Povreda Poslovnika, kolega Aleksandar Marković.

Izvolite.

ALEKSANDAR MARKOVIĆ: Zahvaljujem.

Predsedavajuća, član 107. – dostojanstvo. Upravo je na najgori mogući način zlupotrebljeno dostojanstvo Narodne skupštine, a i vi ste delimično krivi za to zato što ste prethodnom govorniku omogući da zloupotrebi Poslovnik, što je i priznao po svom završetku izlaganja.

Ja vas molim da se to u budućnosti ne dešava. Neću tražiti da se Narodna skupština izjasni i ovoj povredi, ali želim da vam ukažem na to da je zapravo intencija bila da prethodni govornik koji se prepoznao u optužbama lopovluka, mahinacija i malverzacija o kojima je pričao jedan od prethodnih govornika, dakle, ovlašćeni predlagač ove tačke dnevnog reda, a onda je iskoristio i zloupotrebio Poslovnik da pokuša da odgovori na to. Vi ste sve to ispratili, videli, niste reagovali.

Zaista vas molim da se to više ne ponavlja u budućnosti. Ponavljam da neću tražiti da se izjasnimo o ovome, ali vam ukazujem na to. Isto kako ste propustili da opomente jednog drugog, prethodnog govornika, ovlašćenog predstavnika, odnosno predsednika poslaničke grupe jedne stranke, koji sedi preko puta mene, koji je skoro 20 minuta pričao o tome, a da se apsolutno nije dotakao teme dnevnog reda. Dakle, nijednog trenutka nije pričao o onome što je tačka dnevnog reda, nego je pričao o Aleksandru Vučiu i isključivo i samo i jedino o Aleksandru Vučiću.

Razumem da je on opsednut Aleksandrom Vučićem, on nikada neće biti uspešan kao Aleksandar Vučić, on nikada neće uspeti da vodi stranku svoju na način kako vodi Aleksandar Vučić. On je predsednik stranke koja 2018. godine nije uspela da pređe cenzus u Beogradu. Najneuspešniji mogući predsednik stranke i razumem njegovu opsesiju Aleksandrom Vučićem, ali vi ste trebali da ga opomente bar. Inače trebali ste i da mu oduzmete reč. Zahvaljujem.

PREDSEDAVAJUĆA: Hvala kolega.

Pažljivo sama vas slušala, sve ste u pravu, ali ako bih krenula da se ponašam u skladu sa Poslovnikom, pola sale ne bi sedelo unutra nego bi bilo napolju.

Kolega Zečeviću, hajde da prestanemo da tim dobacivanjima.

Imate pravo na repliku kolega Lutovac.

Izvolite.

ZORAN LUTOVAC: Krenuću redom.

Dakle, primedba da sam govorio o Aleksandru Vučiću, a da se to ne tiče teme apsolutno ne stoji. Članica SNS koja je nedavno napustila stranku Stanislava Pak je rekla da je Aleksandar Vučić taj koji uređuje sve medije, čak uređuje sve naslovne strane i uređuje vesti. Dakle on je ključna tema i svi drugi koji ne pričaju o Aleksandru Vučiću promašili su temu.

Druga stvar, rečeno je da smo pozvani na dijalog, a mi zaoštravamo stvari. dakle, poziv na dijalog je glasio ovako – vi leširani i hijene bi trebalo da dođete na dijalog da vidimo kako da smirimo situaciju. Ja se ne osećam ni kao lešinar, ni kao hijena i ne pada mi na pamet da idem na taj poziv koji nije ni formalan, nego preko instagrama, preko društvene mreže.

Što se tiče Belivuka, on je uhapšen tek kada su ga razotkrile strane službe. Do tada je mogao da radi sve šta hoće po Srbiji i uz pomoć i logistiku države. On je bio državni projekat.

I najzad, što se tiče rezultata na nekim izborima, Aleksandar Vučić je osvojio 17 puta više, pa ja vam tvrdim da bi uz ovakve uslove kakve ima Aleksandar Vučić Simo Spasić osvojio više nego Aleksandar Vučić. Ako bismo imali slobodne i poštene izbore, Aleksandar Vučić za jedan izborni ciklus ne bi prešao cenzus. Toliko o njegovoj snazi, toliko o njegovim uspesima. Hvala.

PREDSEDAVAJUĆA: Pravo na repliku, koleginica Marina Raguš.

Izvolite.

MARINA RAGUŠ: Ja se, kolega, zaista sećam da je bilo malo drugačije, da pred kraj vlasti u kojoj ste vi učestvovali Evropska unija je zatražila, preko Saveta za borbu protiv korupcije, izveštaje o određenim koruptivnim radnjama, a bilo ih je onoliko.

Sećate se Verice Barać. Pa nismo to mi, nego vi. Vi ste sami urušili sebe. Ne mislim vi lično, ali cela ta aparatura bila je napravljena za izvlačenje para od građana Republike Srbije. I zato niste mogli da osvajate toliki broj i procenat glasova.

Kod Aleksandra Vučića, koji vam je očigledno stalno tema, jer ne možete da dobacite do tog broja glasova, jer je jedina osoba na političkoj sceni Srbije koja ima apsolutni legitimitet, razlika je suštinska, što se utrošak para građana Srbije vidi.

Podsetiću vas, u periodu korone, kada je Evropa stala, ceo svet stao na tri meseca, Evropa pala na kolena, mi smo iz budžeta Srbije, da, te pare svih nas građana Republike Srbije, dali i upumpali u građane Republike Srbije i u privredu 8,8 milijardi evra. Nije završilo u tuđim džepovima, kao što je to bio slučaj do 2012. godine.

PREDSEDAVAJUĆA: Hvala, koleginice Raguš.

(Zoran Lutovac: Replika.)

Kada bismo mi ovu sednicu vodili na način što ćemo sto puta replicirati na istu temu, onda nigde stigli ne bi.

Pravo kao ovlašćeni predstavnik, kolega Bakarec, izvolite.

NEBOJŠA BAKAREC: Poštovana predsedavajuća, dakle, sada već možemo, čuli smo niz, šest, sedam, opozicionih poslaničkih grupa i njihovih predstavnika i ja mogu da konstatujem, ostale su još dve, da nijedna opoziciona poslanička grupa nije pričala o dnevnom redu. Znači, uzmite to jedno sedam puta po 20 minuta. Oni su tražili ovaj dnevni red, tražili su da se raspravlja o Izvešaju REM-a. Imaju ovo, sada neće da raspravljaju o Izveštaju REM-a.

Samo da podsetim da je opet opozicija mene ovlastila, njen predstavnik Siniša Kovačević, da budem predstavnik Odbora, ja sam predstavnik Odbora i predlagač akta, te radim ovo.

Čuli smo prethodnog predstavnika opozicione stranke da on baš i neće da raspravlja o Izveštaju REM-a, nego o svemu drugom i 17 minuta je govorio van tačke dnevnog reda. Govorio je o izborima. Kaže da oni nude prave izbore. Znate, samo da podsetim da su oni organizovali prave izbore 2012. godine, pod znacima navoda, i na tim pravim izborima, pod znacima navoda, su oni zauvek poraženi na izborima koje su oni organizovali. On kaže – žele prelaznu Vladu. Oni žive u zabludi da reč prelazna Vlada dolazi od reči da nas pređu. Nećete nas preći, to ne potiče od te reči i nikada nećete dobiti prelaznu Vladu.

Pominjao je najduže u svom izlaganju RTS, rekao je – to je partijski servis. Prosto ja moram da podsetim na ovo da je SNS veoma malo prisutna na celokupnim programima RTS-a, kada gledamo i prvi, i drugi, i treći kanal i pogotovu kada gledamo van informativnog programa. Ja moram da podsetim da su svi glavni ljudi RTS-a opozicionari. Sasvim sam siguran i da glasaju za opoziciju. Generalni direktor je vaš čovek, vodio je politiku glodur informativnog programa, Stefanović, koji je tu od 2014. godine, bio je jedan od glavnih urednika opozicionog lista „Vreme“, a urednica jedne od glavnih redakcija je supruga vašeg opozicionog lidera, koji je upravo prisutan ovde na sednici. Pa kada dođete da napadate RTS, ja ne znam da li je njemu možda neugodno kada prozivate njegovu suprugu i krivite je, za šta, ni za šta. Dakle, to je o RTS-u.

Krivite, ovaj prethodni predstavnik poslaničkog kluba žutog nas krivi za nasilje i pominje, ja ću samo podsetiti ovo. Žuti režim je 2008. godine na mirnim demonstracijama brutalno i zverski ubio Ranka Panića i niko za to nije odgovarao. Ova žuta stranka je 16. marta 2019. godine organizovala nasilni upad rulje u RTS, razbijanje po RTS-u, vitlanje motornim testerama i pretnje novinarima u desku RTS-a.

Poslanik ove žute stranke pretio je mučenjem, silovanjem i smrću sinu i bratu predsednika Vučića i taj predstavnik žute stranke je na svom „Tviter“ nalogu 8. 12. 2021. godine napisao stravičnu objavu: „Andrej i Danilo pronađeni u šahtu kao Gadafi“.

Upravo ovaj lider ove žute stranke i njegova potpredsednica su 6. 12. 2022. godine u zgradi Skupštine posle sednice pretili smrću i šamaranjem poslanicima SNS i gospodinu Milenku Jovanovu. Potpredsednica žute stranke je rekla: „Jurićemo vas po ulicama, nije stilska figura u pitanju“. Ovde se radi o kršenju članova 138. i 138a Krivičnog zakonika. A ovaj gospodin lider žute stranke je posle toga pretio gospodinu Jovanovu: „Zavaliću ti šamarčinu“, i kaže, „to je bilo upozorenje“. Poslanici ove žute stranke su 2. 2. takođe pokušali da linčuju predsednika Vučića ovde u Skupštini Srbije.

Ova žuta stranka je 7. 7. 2020. godine organizovala napad na Skupštinu Srbije, u nameri da na nasilan način svrgne vlast i u narednih pet dana su vandalizovali Skupštinu i taj deo grada i povredili su 140 policajaca.

Ovaj predstavnik žute opozicione grupe je rekao da je naša stranka leglo kriminala. Znači, besmislena je tvrdnja, nema većeg borca protiv organizovanog kriminala od SNS.

Završavam sa ovom rečenicom. Upravo su žuta stranka i sva njena krila leglo organizovanog kriminala od 2000. do 2023. godine. Hvala vam.

PREDSEDNIK: Hvala.

Prelazimo na sledeću poslaničku grupu.

Reč ima Stefan Jovanović.

STEFAN JOVANOVIĆ: Hvala, predsedavajući.

Dame i gospodo narodni poslanici, poštovani građani Srbije, dogodio nam se sudar, tragični sudar, sa našom propašću. Dogodio se tamo gde nije smeo da se dogodi, nad nevinim životima dece. Društvo je i dalje u šoku i svi se pitamo kakvo je ovo vreme nasilja, zla i ništavila.

Prethodnih dana sam vrlo pažljivo slušao ovde na sednici šta se govorilo i vrlo pažljivo slušao i koleginicu iz moje poslaničke grupe gospođu Sandu Rašković Ivić, koja je rekla: „Da bi se desio zločin, potrebno je nekoliko faktora. Jedan je svakako genetika, jedan je struktura ličnosti koja se razvija razvojem i uticajem porodice i treći faktor jeste okruženje, okolina, odnosno atmosfera u društvu“.

Atmosferu u društvu kreiramo i mi odavde iz ovog doma i kreira se sa medija. Ono što smo videli na ovoj sednici u prethodnim danima, pre svega od predsednice Vlade koja je bila ovde, jeste nasilje, jeste udaranje mikrofona, jeste primitivizam i vređanje narodnih poslanika, pre svega šefa poslaničke grupe Narodne stranke Miroslava Aleksića.

Iz štampanih medija i sa nacionalnih frekvencija, koji takođe kreiraju atmosferu u društvu, već deset godina sipa se nasilje, sipa se ludilo, sipa se primitivizam i sipa se zlo. Gospodo draga, vi ste od štampanih medija napravili radikalsku veliku Srbiju, a od nacionalnih frekvencija napravili radikalske talase. Tako danas izgleda medijska slika u Srbiji.

Mnogi iz moje generacije se toga ne sećaju, ali se vi dobro sećate kako su ti listovi i kako su radikalski talasi izgledali. Na internetu možete da nađete, mnogi od vas su autori tekstova koji se tamo nalaze. Tako izgledaju štampani mediji u Srbiji, koji, opet kažem promovišu nasilje, primitivizam, ludilo i zlo. To se sipa građanima Srbije.

Za uzore sa tih štampanih medija i nacionalnih frekvencija promovišu se ludaci, kriminalci, prostitutke, starlete i pokvarenjaci. To se mladim ljudima promoviše sa medija. Na protestima „Srbija protiv nasilja“ ogroman broj je mladih ljudi. Jedan od kolega je predlagao da ovde na balkonu, kao kada dovodite srpsku listu kada se raspravlja o Kosovu, sada sede studenti fakulteta i učenici srednjih škola, da pogledaju kakva je ovde atmosfera ovde u sali dok se raspravlja o ovako važnom pitanju, da pogledaju i vas iz vlasti i nas iz opozicije. Odgovornost za društvo imate i vi, imamo i mi, ali u ovom trenutku vi je kreirate i u sali i sa televizija.

Prethodni dana govorili ste o tome kako izgledaju televizije u Srbiji i govorili ste o tajkunskim televizijama. Pa, gospodo, gde ćete veće tajkune i tajkunske televizije od „Pinka“ i „Hepija“. Željko Mitrović je najveći tajkun u medijskoj sferi. Predrag Ranković Peconi, vlasnik „Hepija“. Pa šta je on, nego tajkun. Oni su vlasnici tih televizija. To su tajkunski mediji u Srbiji.

Ako se Željko Mitrović, pošto vidim da se ovih dana mnogi iz vašeg okruženja okreću i odlaze. Ako Željko Mitrović misli da će posle promena opet neko otići tamo i svirati klavir na njegovoj televiziji i pokušati da se izvuče, greši, zato što tim televizijama i „Pinku“ i „Hepiju“ mora da se oduzme nacionalna frekvencija, jer više ne može društvo da se truje i ne može sa tih televizija da se promoviše zlo, nasilje i mržnja.

Gospodo draga, sa tih televizija od ranog jutra trujete narod. Na „Hepiju“ od pet ujutru kreće opskurni program, gde se promovišu najgore teorije zavera i nadrilekari, onda kasnije kreće ludilo Jovane Jeremić, gde gostuje i premijerka i predsednik i vi i ministri itd, a onda nam u večernjem programu Kristijan objašnjava kako se profesionalno ubija čovek. E, tako izgledaju danas mediji u Srbiji.

Zbog toga ogroman broj ljudi na ulicama Srbije, stotine hiljada građana. Vi to ignorišete u svojoj prepotenciji. Zato vam svake nedelje, zbog toga što u toj prepotenciji ignorišete građane, svake nedelje je sve više ljudi na ulicama. Oni traže vrlo proste stvari. To je, ukidanje nacionalnih frekvencija televiziji „Pink“ i „Hepi“, smena članova REM-a, smena rukovodstva RTS, smena Bratislava Gašića i Aleksandra Vulina.

Gospodo, ako nam ovaj sudar, tragični sudar sa našom propašću nije dovoljan da stanemo, pogledamo i osvestimo se i učinimo to da ukinemo nacionalnu frekvenciju „Pinku“, „Hepiju“, da se zabrani taj primitivizam koji se širi kroz ta glasila vaša, kao što su „Informer“, „Alo“, „Srpski telegraf“, „Novosti“, ako ovo što nam se desilo, možete da dobacujete, ali ja mislim da je sramota da se na ovakvoj sednici ovako ponašate. Sramota je da se na ovakvoj sednici ovako ponašate. Ako grogovi te dece nisu dovoljni da se ovo ludilo, zlo i ništavilo zaustavi, onda treba da vas bude sramota. Ne znam šta treba da se desi da bi se ovo ludilo u Srbiji zaustavilo. Hvala vam.

PREDSEDNIK: Pretpostavljam da to znači da i vi nećete više da smejete i kliberite.

Pravo na repliku.

MARINA RAGUŠ: Da, gospodine predsedniče, hvala vam.

Znate, malo pre sam pomenula, te podele u društvu, mi, oni, mi dobri, a mi zlo, pa to su nacisti radili. Budite vrlo obazrivi sa tim. Te podele nismo krenuli da pravimo mi, nego ste krenuli da pravite vi, jer sve vreme govorite da je ovo zlo, to jest nas, treba srušiti, urušiti, juriti, plivaće i tako dalje, ubiti, osakatiti, vešati na bandere.

Kolege, pa to je osnov rasističkih teorija i to je vrlo opasno. Kao što vidite mi smo i došli do pucanja te brane. Sada bih bila vrlo obazriva jer to može da ima veliki bumerang efekat. Nisam sigurna da vi kontrolišete proteste građana. Naprotiv, koliko ja cenim ti građani, da ne žele da vide nas, ali ne žele ni vas. Vi ste pokušali da preuzmete tu energiju nastalu kao reakcija na tragediju.

Kada prođe sve ovo, a proći će, shvatićete šta ste uradili. To je probijanje onog donjeg dna, najgoreg mogućeg u političkom aktivizmu, zloupotreba tragedije nečije u političke svrhe. To niko do sada nije uradio, a vi ste napravili presedan. To je, kako bih vam rekla, jednoga dana mi ćemo biti opozicija, to je sasvim normalno, jednoga dana možda vi budete vlast, ali ostavite da to građani Srbije, ne narod, nego građani Srbije odluče na demokratskim i poštenim izborima, onim istim zahvaljujući kojima ste vi ušli u ovaj parlament zato što je taj Aleksandar Vučić, kako ga nazivate, diktatorom, spustio cenzus najniže moguće da biste svi vi mogli da uđete ovde i da kažete ono što mislite, da date notu pluralizma ovom jedinom mestu gde bi trebalo opozicija i pozicija da se sreću.

Tema je nešto drugo, kolega, mladi kolega. Tema je kako smiriti tenziju u društvu i zaista izađi u susret zahtevima građanima, ali ne način kako ste vi to rekli malo pre. To je širenje zla i to je širenje mržnje.

PREDSEDNIK: Hvala vam.

Povreda Poslovnika.

MARIJAN RISTIČEVIĆ: Da, gospodine predsedavajući, reklamirao sam poprilično dugo, član 107. zato što je gospodin Stefan Jovanović ili kako se već zove, grubo povredio dostojanstvo Narodne skupštine.

Naime, gospodine predsedavajući, vi svakako znate da mediji nisu pod našom kontrolom. Godine 2012. kada smo mi bili opozicija, imali smo vladu Đukanovića u Fokusu i ništa drugo nismo imali. Sve frekvencije su podelili oni i do dana današnjeg tu nema nikakvih izmena, iste firme su samo preprodavali tu frekvenciju.

Međutim, gospodine predsedavajući, zaboravio je da kaže, to je povreda dostojanstva, kako su oduzeli frekvenciju BK televiziji, dugim cevima, kako su hapsili vlasnika i glavnog i odgovornog urednika „Glasa javnosti“, kako su upadali u redakciju „Kurira“. Gospodine predsedavajući, nama pripisuju te frekvencije uticaj na medije iako je RTS poodavno žuto leglo.

Gospodine predsedavajući, povreda Poslovnika, povreda dostojanstava je tim veća zato što vam je svakako poznato da supruge određenih opozicionih lidera rade u tom istom RTS-u.

Povreda dostojanstva je tim veća što je supruga njihovog predsednika do nedavno uređivala najvažniji informativnu emisiju na RTS-u koja se zvala – TV Dnevnik sve dok joj nisu isplatili 800 dolara u „Citibank“ od strane njenog supruga, one belosvetske lopuže, Vuka Jeremića. Ne tražim da se glasa. Hvala vam.

PREDSEDNIK: Hvala.

Da bude nepriličnih stvari prilikom govora to je potpuno jasno, da ne kažem očekivano, tako da ja ne mogu da pomognem narodnim poslanicima koji sede sa suprotne strane sale u odnosu na vas kada dođe do sadržaja njihovih govora. To je prosto tako kako je, ne očekujemo ni vi, ni ja, ni ljudi koji gledaju nešto drugačije, da ne kažem bolje. To je prosto tako.

Razumem da ne tražite da se glasa o povredi Poslovnika.

Ujedno prihvatam sugestije da se i ovo, a i sva naredna ukazivanja na povredu Poslovnika tarifiraju od vremena poslaničkih grupa. Nikakav problem nije. Postupićemo tako i u ovom slučaju i u svakom narednom.

Inače, ovo što ste govorili, dobro, jeste, sve je tačno. Uostalom, sugestija je i došla od gospođe Manojlović, koja je narodna poslanica, sedi tamo u redovima DS i ujedno je urednik i novinar na RTS-u. Da li je tako?

Dakle, suštinski, tačno, ali, evo, primenjujemo pravila i radimo to jednako prema svima.

Predstavnik predlagača ima reč.

Izvolite.

NEBOJŠA BAKAREC: Hvala vam.

Poštovani predsedavajući, ovo je bio osmi predstavnik opozicione odborničke grupe koji je govorio potpuno van dnevnog reda koji su oni tražili. Dakle, nije rekao ni reč o izveštaju REM-a. Doduše, govorio je samo šest minuta.

Međutim, ja moram da pitam upravo tu grupu - gde vam je predsednik Odbora za kulturu? Mislim, recimo on je trebao da bude predstavnik vaš po ovoj tački, po nekoj logici. Gde je on? Nema ga.

Dakle, samo da vas podsetim da me je on predložio da budem ja predstavnik Odbora koji sada govori. Ja sam njemu i na sednici Odbora, a zvao sam ga i telefonom dva puta i sve smo to rekli na sednici Odbora, ponudio da on bude predstavnik Odbora i rekao sam mu koji je Predlog zaključka, jer izveštaj REM-a je dobio. On je sve to odbio, a sada ga nema ovde. Mislim, zanimljivo je to.

Dakle, ovaj predstavnik odborničke grupe mladi je poznat po tome što je nas ponovo optuživao da smo nasilnici. Optuživao je Srpsku naprednu stranku da je kriva za nasilje za ove dve tragedije. Ja samo da podsetim javnost da se ovaj mladi čovek ovde zaletao da bije predsednika naše poslaničke grupe pre nekoliko meseci i da mu je u plenumu javno psovao majku. Da li je to prilog vašoj borbi protiv nasilja?

Pominjao je ovaj mladi čovek, predstavnik poslaničkog kluba, nasilje, zla i ništavilo. Pa, nije li to upravo bilo nasilje, zlo i ništavilo?

Samo da vas podsetim, vaš potpredsednik… Znate, prvo da krenem od vašeg predsednika stranke. Vaša stranka je dobro organizovana kriminalna grupa, a to ćete sada čuti, predvodi je vaš lider, zbog toga što ga gone najviši američki organi, Senat i Kongres. Inače, vaš jedan potpredsednik je hapšen četiri puta. Vidim da nije sada tu. Ne zanima ga ovo. Osuđivan je dva puta zbog zloupotrebe službenog položaja i zbog napada na policiju.

Drugi vaš potpredsednik, ovaj iz Trstenika, je pravosnažno osuđen 10.11.2020. godine zbog vređanja i pretnji policajcima na dužnosti, a drugi put je osuđen 15.2.2021. godine u Prvom osnovnom sudu, kada je lagao o Andreju Vučiću i u slučaju „Jovanjica“.

Dakle, imate još osuđivanih lica i hapšenih lica i apsolutno je jasno da ste vi organizovana kriminalna grupa, pa vas pitam da li je to vreme nasilja, zla i ništavila koje ste vi pominjali?

Inače, vaša stranka se, da vas podsetim, zalaže javno za osvetu i revanšizam i vaš lider je 25.4. izjavio: „Promena sistema nije moguća bez revanšizma koji mora biti sproveden nemilosrdno“. Dakle, nemilosrdno će da nam se svete, po rečima ovoga što ga pod kriminalca koga potražuju američki Senat i Kongres i onda kaže, ako se naša stranka bude pitala, 6. oktobar će se dogoditi, to je ovo jurenje po ulicama i bacanje u reke i ustaštvo i nacizam.

Ne bude li revanšizma, kaže ovaj lider što ga potražuje Vašington, banditi na javnoj sceni, bitange iz Skupštine će opstati i nastaviti da zagađuju javni prostor. To se ne sme dogoditi. Pa, nije li to što najavljujete vreme nasilja, zla i ništavila?

Kažete da su tajkunske televizije „Pink“ i „Hepi“. Samo da vas podsetim, mladi čoveče, pa vaš žuti režim je 12 godina, od 2000. do 2012. godine uzdizao TV „Pink“, što ja ne mislim da je bilo šta sporno, ali vama 12 godina „Pink“ nije bio sporan, a sada bi da mu, vi ste rekli, ukinete nacionalnu frekvenciju. A što to niste tražili od 2000. do 2012. godine?

Samo da vas podsetim, tajkun predsednik jedne druge stranke, koja sada ovde sedi, upravo ušla, je bio suvlasnik „Pinka“ 10%. Što se protiv toga niste bunili?

Vaš sadašnji šef, i vaših protesta i svega živog i predsednik svih vaših stranaka, je tajkun Šolak, inače najbogatiji Srbin, trenutno ima 50 „Pink“ kanala na platformi „Junajted grupe“ SBB.

Inače, „Junajted grupa“ i „Junajted medija“ su glavni nosioci, kako ste vi rekli, vremena nasilja, zla i ništavila. Pa, razmislite o tome. Hvala vam.

PREDSEDNIK: Hvala.

Niko se ne javlja za reč po povredi Poslovnika? (Ne.)

Dobro.

Pošto nema povreda Poslovnika, sada određujem redovnu pauzu.

Nastavljamo za 60 minuta.

(Posle pauze.)

PREDSEDNIK: Poštovani narodni poslanici, pre nego što nastavimo rad, potrebno je da Narodna skupština, u skladu sa članom 279. Poslovnika, konstatuje ostavku člana Vlade.

Primili ste ostavku člana Vlade Branka Ružića na funkciju ministra prosvete.

Na osnovu člana 133. stav 2. Ustava Republike Srbije, člana 23. stav 2. Zakona o Vladi i člana 279. Poslovnika Narodne skupštine, Narodna skupština konstatuje da je Branko Ružić podneo ostavku na funkciju ministra prosvete i da mu je danom konstatacije te ostavke prestao mandat ministra prosvete.

Nastavljamo diskusiju.

Reč ima Stefan Jovanović.

STEFAN JOVANOVIĆ: Hvala, predsedavajući.

Imam samo dva minuta da repliciram na sve prethodne govornike koji su pre ručka govorili i mene spomenuli, pa ću krenuti od koleginice Raguš.

S obzirom da ste se više puta osvrnuli na moju mladost i moje godine, ja verujem da niste mislili ništa loše kada ste o tome govorili, ali su i druge kolege o tome govorili. Ne vidim da su moje godine nikakva mana. To je zapravo i moja prednost u odnosu na mnoge ovde u sali, zbog toga što meni ne možete da prilepite niti da sam nekome nešto ukrao, niti da sam nekoga opljačkao, niti da sam učestvovao u pljačkaškim privatizacijama. Prosto, ja sam nov u politici. Ne mislim da su moje godine bilo kakva mana. Kažem, mislim da je to prednost u odnosu na mnoge.

Gospođo Raguš, vi niste u svom izlaganju, odnosno replici rekli ništa što se tiče zahteva, opravdanih zahteva građana koji su na ulici. Zahtevi građana su vrlo jasni. Oni traže oduzimanje nacionalnih frekvencija televiziji „Pink“ i „Hepi“ upravo zbog toga što sam govorio da su to televizije sa kojih se sipa nasilje, zlo i mržnja. Oni traže smenu članova REM-a, traže smenu Bratislava Gašića i Aleksandra Vulina i normalizaciju u štampanim medijima, odnosno nekažnjavanje i zabranu rada „Informeru“, „Alo“, „Srpskom telegrafu“ i ostalim tabloidima koji šire to nasilje, zlo i mržnju.

Imam još jako malo vremena, pa da odgovorim gospodinu Bakarecu, koji govori o predsedniku Narodne stranke da ima neki proces u Americi. On nema nikakav proces u Americi, ali vrh SNS, to je organizovana kriminalna grupa koja će sigurno imati procese u Srbiji. Mnoge sudnice u Srbiji će biti male za te procese, ali, eto, ima zgrada „Pinka“, ima nekih drugih institucija gde će moći da se sudi.

PREDSEDNIK: Dva minuta.

Pravo na repliku, Marina Raguš.

MARINA RAGUŠ: Hvala, gospodine predsedniče.

Da, u pravu ste. Vaše mlade godine su vaša prednost i daleko bilo da ja spočitavm to ili ih stavljam u neki negativni kontekst, ali dozvolićete, moje godine i moje iskustvo su, takođe, prednost u smislu iskustva i prepoznavanja određenih procesa.

Kada govorim o mladim kolegama, ja znam da, i to je dobro i blago vama, niste bili svedoci užasnih stvari koje su se dešavale u našoj zemlji. Neretko želim da samo da podsetim na te iste procese, na ta ista uputstva, iste knjige po kojima se, nažalost, nesreća, nevolja i nezadovoljstvo određenih građana zloupotrebljava od strane određenih političkih faktora, ne samo u ovoj zemlji, nego i van ove zemlje.

Priznaćete, mladi kolega, takođe da je više nego indikativno da sve ovo što se poslednjih dana dešava pozdravljaju određene zemlje regiona koje bi Srbiju tako lako i tako željno volele da vide na kolenima.

Dakle, ja na to reagujem, pokušavajući da vas upozorim da je kontekst prepoznatljiv i da se tiče nečega što bi trebalo da bude državni razlog. I zbog toga vas predsednik Republike, sve vas i sve građane Srbije, više puta poziva na dijalog, zato što mislim da je to obaveza za sve one koji žele da se tenzije u društvu i političke tenzije smire.

Dakle, sve ono što sam vam rekla, išlo je samo u kontekstu toga. Nemojte, takođe, očekivati kada se bavite mitingom ili skupom SNS, ne kažem vi, Aleksandrom Vučićem kao predsednikom svih građana od juče, da ćemo mi sedeti i ćutati.

Tako da, svaki put kada se to bude dešavalo, verujte da ćemo svi na činjenični i dostojanstven način da odgovorimo. Toliko.

PREDSEDNIK: Hvala.

Reč ima Nebojša Bakarec.

NEBOJŠA BAKAREC: Hvala.

Znate šta, ja nisam pominjao ničija imena. Međutim, prethodni govornik, da li je opet zbog njegove mladosti, koja je pozitivna, je napravio jednu, rekao bih, Frojdovsku omašku. On je rekao da mi njemu nismo mogli ništa da prebacimo, jer je on nevin, ništa ne možemo da mu zalepimo, nije ništa učinio, ali nije rekao da ovi drugi koje smo optužili, da su nevini i da nisu ništa uradili, čime je on inkriminisao i svog predsednika i svoje potpredsednike, jer su oni kriminalni klan koji ima niz krivičnih dela.

Optuživani su, osuđivani. Odbor za nadzor Kongresa SAD potražuje vašeg lidera zbog učešća u kriminalnoj međunarodnoj grupi, Patrik Ho, pojedini odmetnuti kineski tajkuni koje je Kina uhapsila, ostali međunarodni kriminalci, Lozoja itd. Zbog toga ga potražuju.

Koliko ste pokvareni? Vaš lider je uveo u sve sina predsednika SAD, Hantera Bajdena, vrlo pokvareno, jer je znao, i Hanter Bajden je napisao knjigu o tome da je zavisnik. Priznao je to i napisao je knjigu čovek. Vaš lider je zloupotrebio tu činjenicu, pa ga je povezao sa kineskim tajkunom Iđi Jan Mingom, koji je hteo da se širi u SAD, a sa kime ste ga povezali, pa sa Hanterom Bajdenom. Znači, to govori koliko ste pokvareni. Svi ti ljudi su međunarodno osuđivani i snosili su posledice, a ko nije snosio jedino posledice? Jedino vaš lider, ali ga sada potražuje Odbor za nadzor Kongresa.

Što se tiče vašeg lidera, slušajte šta je on rekao 19. juna 2021. godine: „Revanšizam znači da će po promeni vlasti biti trajno zabranjen rad SPS i svim derivatima SRS, uključujući i SNS. Revanšizam je trajna zabrana TV „Pink“. Revanšizam je da budu zatvoreni Ana Brnabić i Aleksandar Vulin“. Kako? Po revolucionarnim zakonima. Kako? Na pravdi Boga, bez zakona, tako što ćete nas juriti po ulicama. Vidi se koji ste vi nasilnici, znate? Na to vi nemate odgovor.

(Stefan Jovanović: Vreme.)

Nema vreme. Ja sam ovlašćeni predstavnik, nisam vam replicirao, čoveče. Nauči Poslovnik.

PREDSEDNIK: Hvala.

(Stefan Jovanović: Replika. Spomenuli ste me, i jedan i drugi.)

Sve je to u redu, ali sada idemo na sledećeg ovlašćenog.

Nenad Tomašević ima reč.

(Stefan Jovanović: Ne možete da sprovodite pravno nasilje sve vreme ovde.)

Samo da ne dobacujete, jer smetate poslaniku Tomaševiću.

(Stefan Jovanović: Ja vama kažem, jer se ponašate bahato sve vreme.)

NENAD TOMAŠEVIĆ: Hvala.

Uvaženi predsedniče Skupštine, dame i gospodo narodni poslanici, poštovani građani Srbije...

PREDSEDNIK: Nešto nije u redu gospodine Jovanoviću?

(Stefan Jovanović: Ponašate se nadobudno i bahato.)

Možete li samo da omogućite gospodinu Tomaševiću da govori? Malo pristojnosti sa vaše strane ne bi bilo na odmet.

NENAD TOMAŠEVIĆ: … u ime srpske koalicije NADA, koju čine POKS i Novi DSS…

PREDSEDNIK: Oprostite gospodine Tomaševiću, znači, samo malo pristojnosti i nije to preveliki napor, gospodine Jovanoviću.

Ako možete da nastavite gospodine Tomaševiću.

NENAD TOMAŠEVIĆ: Molim vas, imajte u vidu moje vreme predsedniče.

Uvaženi predsedniče Skupštine, dame i gospodo narodni poslanici, poštovani građani Srbije, u ime srpske koalicije NADA, koju čine POKS i Novi DSS, govoriću o temi o kojoj danas govorimo.

Samo bih želeo reći na opaske predstavnika vlasti da se izlazi iz dnevnog reda. Ukoliko pričamo o ovoj temi, a tema je izveštaj REM-a, ne možemo da to shvatimo usko, a da ne pričamo i o medijskoj situaciji u Srbiji i o atmosferi i o stanju u društvu. Zato me čudi i mislim da je krajnje sramotno i ponižavajuće od strane predstavnika izvršne vlasti da ovde danas u ovim klupama ne sedi ama baš niko od njih. Jeste da REM ne imenuje Vlada, nego Narodna skupština, ali opet kažem da se tema ne može posmatrati u užem smislu, nego u širem smislu, tako da smo trebali ovde da vidimo bar ministra kulture i informisanja, ako ne i predsednika Vlade i još neke ministre.

Što se tiče nasilja u medijima, u društvu, moram vam reći da ova Narodna skupština, nažalost, nije neki dobar primer koji daje građanima vezano za borbu protiv nasilja. U prethodnih nekoliko zasedanja najmanje 20 puta sam čuo ovde da ćemo se juriti po ulicama, što je gospodin Jovo Bakić izrekao u jednom od medija, da ga ne reklamiram, i što ja apsolutno osuđujem. Smatram da političari i profesori moraju da vode računa o onome o čemu pričaju, bez obzira kakav politički stav imaju.

Zašto vi, gospodo, pre svega, iz vladajuće koalicije koristite ovaj termin na ovom zasedanju već jedno 20 puta? Zar ne mislite da pričajući o tome i ponavljajući uporno, kao papagaji, da će vas neko juriti po ulicama da će to nekom ući u glavu ili u uho i da to može da bude vrlo opasno za sve u ovom društvu? Zar ne mislite da na takav način možda potičete nasilje?

U ovom domu sam čuo najmanje tri do četiri puta da je neko, takođe, iz vladajuće koalicije spominjao građanski rat. Pobogu, zbog čega? Zbog čega ima potrebe apsolutno da pričate o toj temi? Zbog čega? Ljudi nas slušaju i ljudi nas gledaju. Ljudi imaju u nas poverenje. Ljudi su za nas glasali, i za vas, i za nas i morate voditi računa o težini reči o kojima pričate.

Na ovom vašem kontramitingu, koji je bio pre neki dan, uvaženi glumac Lazar Ristovski, kojeg izuzetno cenim kao glumca i volim da ga gledam, je rekao nešto apsolutno nedopustivo, a to je da Srbija ima mogućnost dva puta, odnosno da može da proživi dve katarze, jedna je katarza zajedništva, ljubavi u koju on čisto sumnja, a druga je, znači ako u ovu prvu sumnja, verovatno u ovu drugu ne sumnja, Srbija gde će po ulici da teče krv, gde će da gori Narodna skupština i gde će da se ubija. Ljudi moji, jel to normalno? Jel to normalno da neko sa vaše govornice, sa vašeg kontramitinga priča o ovome, a vi i mi se svi borimo protiv nasilja? Zar ne mislite da taj glumac, takođe, ima određenu težinu kada priča o tome?

Takođe sam u ovom domu čuo o tome da će biti rata na Kosovu i Metohiji i, ne samo u ovom domu, predsednik Republike nemalo puta to priča, da će biti rata u regionu. Ono što je dostiglo vrhunac juče, a to je da predsednik u jednoj televiziji sa nacionalnom frekvencijom faktički poziva da ga ubiju. Jel to normalno? Jel normalno da predsednik države priča o svom ubistvu, ljudi moji? Hajte, molim vas, da se upristojimo svi, da vodimo računa šta pričamo, a pre svega šta priča predsednik države, i to na televiziji sa nacionalnom frekvencijom.

Predstavnici izvršne vlasti ovde, videli ste, i to mi onako baš smeta, na govore poslanika koji repliciraju dva minuta odgovaraju dva, tri, pet, deset puta duže. Oni to, naravno, mogu po Poslovniku, ali hajde, ako se zalažete za neki dijalog i ako pružate ruku, nemojte koristiti to pravo. Ukoliko neko replicira dva minuta, replicirajte i vi iz izvršne vlasti dva minuta. Ukoliko neko priča 10 minuta, replicirajte 10 minuta.

Za one koji ne znaju, podsetiću vas, da je prvi predsednik SAD Džordž Vašington po Ustavu mogao da se kandiduje koliko god puta želi. Kandidovao se dva puta i rekao je da neće više. Svi ostali predsednici SAD koristili su to da se kandiduju dva puta, mada im je Ustav omogućavao da se kandiduju više puta, osim Frenklina Ruzvelta koji je to pravo iskoristio četiri puta i potom je tek Kongres doneo amandman i građani SAD da je obavezno da predsednici mogu da se kandiduju samo dva puta. Znači, postoje neka nepisana pravila koje bi mogli kao vlast da se pridržavate i da tako pokažete da ste zaista za neki razgovor ozbiljan, a ne samo da to bude stvar, rečeno je, otišlo je u etar i vetar je to razveo.

Dalje, medijska scena. Citirate anonimnog građanina na „Tviteru“ koji je izrekao nešto, nešto ružno ili nešto, nemam pojma, i onda to predstavite kao nešto što svi ljudi koji šetaju, ovih 100 hiljada ili 200 hiljada ljudi, nije bitno koliko je, zagovaraju, a i predstavnici opozicije. Zašto tako? Svi imamo ime i prezime. Znači, nemojte to da radite.

Predstavnici izvršne vlasti, čuli smo premijerku u nekoliko navrata, za sve pojave, a i predsednik države to vrlo često koristi, a i drugi ministri, i to je već sada postalo, hajde da tako kažem, zabrinjavajuće, u društvu koje se njima ili vama ne sviđaju optužujete strane obaveštajne službe.

Ukoliko to ne može ovde javno da se kaže koje su to strane obaveštajne službe i koji su ti ljudi koji rade za te strane obaveštajne službe i zašto oni nisu uhapšeni, hajte onda na sednici Odbora za kontrolu službi bezbednosti da se po tom pitanju održi jedna sednica i da se poslanici koji su članovi ovog Odbora upoznaju sa tim.

Gospodo iz vlasti, morate da znate da najveću odgovornost za stanje u medijima i za stanje u društvu upravo snosite vi, naravno, kao i svi mi ostali, ali upravo vi jer imate alate i poluge kojima možete to da kontrolišete.

Posebno kao koalicija smo apelovali da se štetni programski sadržaji koji se u najvećoj meri emituju na televizijama sa nacionalnom frekvencijom ukinu, odnosno da se ograniče da ne bi bili dostupni mladima. POKS je tražio od REM-a da se rijaliti program ne može puštati pre ponoći, ako već ne postoji volja vlasti da se potpuno ukine.

Ove dve tragedije koje su nas nažalost zadesile su samo vrh ledenog brega. Nama se tragedije događaju toliko često da izgleda da smo kao društvo postali nemoćni da se izborimo sa ubistvima žena, porodičnim nasiljem, vršnjačkim nasiljem i svim oblicima kriminala.

Problem koji imamo sa sveopštim nasiljem u našem društvu nije posledica nečega što se dogodilo juče, to je posledica dugogodišnje nebrige vlasti da se svi ovi izazovi sagledaju i da se deluje pre svega preventivno, odnosno da se svedu na pojedinačne incidente koji se događaju u svim društvima, a ne da postanu naša svakodnevnica na koju treba da se naviknemo i da se ponašamo kao da se takve stvari ne događaju ili da je to sasvim normalno, jer se događaju ponekad i u drugim nazovi demokratskim državama.

Ko je odgovoran, dame i gospodo, za ovakvo stanje stvari? Kao što sam rekao, vlast je po definiciji najodgovornija jer u svojim rukama drži mehanizme i alate za rešavanje upravo ovih problema, ne vodeći računa o tradicionalnim vrednostima, puštajući zapadnu kulturu neselektivno, i to onaj njen najgori deo, da nadvlada našu izvornu. Decenijama unazad razne vlasti a najviše ova poslednja stvaraju klimu da rijaliti stekne veliku popularnost i bude model ponašanja pre svega za našu omladinu.

Agresija, odsustvo empatije prema drugima, sebična grabež za isključivo materijalne vrednosti, omalovažavanje i negiranje duhovnih vrednosti, poruke su koje su emitovane u našem društvu decenijama unazad. Nažalost, zar je trebalo da se dogode ovakva dva masovna ubistva u Srbiji koja su Srbiju zavila u crno, da bismo se probudili iz letargije i da bi narod ustao protiv ovoga? Cena koju smo platili je previsoka i apsolutno nenadoknadiva.

Svako zlo ima svoje korene, pa ću vam poštovani građani Srbije i poštovane kolege poslanici izneti pojedinačne podatke iz istraživanja koje je provela služba za nadzor i analizu programa pružalaca medijskih usluga regulatornog tela za elektronske medije sprovedenog tokom 2015. godine. Reč je o istraživanju rijaliti programskih sadržaja na televizijama sa nacionalnom pokrivenošću za period 2010-2017. godine, tako da ne kažete da je obuhvaćen period samo ove vlasti, nego i prethodne vlasti. I ako me budete pitali zašto je to unazad 10 ili više godina, pa, zato što to traje toliko i zato što nam se to događa toliko.

Pre svega, da naglasim koji je delokrug rada regulatora, o čemu REM mora da brine. Mora da brine o poštovanju ljudskih prava, mora da zabrani govor mržnje, mora da brine o zaštiti maloletne dece. Zakon o elektronskim medijima propisuje, kada je reč o zaštiti maloletnih lica, član 68, koji kaže – Zabranjeno je prikazivanje pornografije, scena brutalnog nasilja i drugih programskih sadržaja koji mogu teško da naškode fizičkom, mentalnom ili moralnom razvoju maloletnika. Regulator se stara da programski sadržaj koji mogu da naškode fizičkom, moralnom ili mentalnom razvoju maloletnika ne budu dostupni putem medijske usluge, radija i televizijskog emitovanja, a izuzev kad je vremenom emitovanja ili tehničkim postupkom obezbeđeno da maloletnici po pravilu nisu u prilici da ih vide ili slušaju.

Podaci koji se navode u ovom izveštaju ukazuju da se rijaliti programi emituju u enormnim količinama. Dakle, građani Srbije se mentalno truju medijskim sadržajima u kojima se prikazuju najgori ljudski porivi, u njima možemo videti scene pornografije i scene brutalnog nasilja, koji škode fizičkom, moralnom i mentalnom zdravlju građana Srbije.

Da li se regulator ikad bavio svojim poslom? Nije. Da li je država ikada reagovala na konstantno kršenje ovog zakona? Nije.

U Izveštaju se dalje navodi – Rijaliti program kod televizije sa nacionalnom frekvencijom za period 2010-2017. godina, upadljivo naglašava 2015. godinu, dakle, kada je ova vlast već imala sve poluge vlasti, kao ključnu i graničnu godinu u kojoj se desila najdrastičnija ekspanzija ove vrste programskih sadržaja.

Na programu „Hepi televizije“ ova vrsta programa dostigla je tada svoj istorijski maksimum. Ni „Pink“ nije bolji, on je to postigao 2013. godine.

Ovde je jasno, dame i gospodo, da postoji jedna prava simbioza između TV „Pink“ i TV „Hepi“ i režima. Režim televizijama daje slobodu da truju narod svojim rijaliti programom koji im donosi gledanost i profit, a te televizije za uzvrat režimu daju medijski prostor za promociju i najbrutalnije satanizuju opoziciju.

Zastrašujući je podatak, molim vas da ovo čujete svi, koji se navodi u ovoj izveštaju, da je javni tužilac, Osnovno tužilaštvo u Mladenovcu, Dragan Jovanović, dakle, tamo gde nam se dogodilo masovno ubistvo, podneo Regulatornom telu za elektronske medije 6. novembra 2015. godine zahtev za zabranu emitovanja Rijaliti programa „Farma“ s obzirom da se snima na području Mladenovačkog tužilaštva, a u toku rijalitija bilo je više incidenata. Tužilac u zahtevu traži da se realizacija i emitovanje „Farme“ zabrani u roku od 48 sati. Takođe, po nalogu tužioca Jovanovića u Barajevu u policiji je saslušan učesnik rijalitija Kristijan Golubović zbog ugrožavanja sigurnosti drugih učesnika Maje Nikolić, Alena Unkulića, Radeta Lazića, kao i sumnje da je Jeleni Milošević naneo teške telesne povrede.

Da vidimo, dame i gospodo, kakav je bio odgovor vlasti, tačnije jednog od aktuelnih ministara za kojeg mi je žao što nije tu, a bio je prethodnih dana. Informišući se o ovom postupku javnog tužioca posredstvom medija tadašnji ministar pravde Nikola Selaković komentarisao je njegov potez kao neuobičajen. Rekao je tada, citiram ministra Selakovića – javno-tužilačka organizacija hijerarhijski organizovan deo pravosudnog sistema ne pamtim da je neko u Srbiji iz organa pravosudne vlasti tražio ukidanje nečega. Ministar Selaković je time svesno ili nesvesno, sasvim je svejedno, direktno stao na stranu „Pink televizije“ i rijaliti šoua.

Zašto ministar Selaković nije stao u odbranu struke i zdravog razuma i radio svoj posao umesto što je služio interesima vlasnika „Pink kompanije“?

Podsetiću vas da je ubica iz Mladenovca kao svoj uzor upravo naveo Kristijana Golubovića koga je redovno pratio u rijaliti programu.

Dalje, u prostorijama Regulatornog tela u Beogradu 9. decembra 2015. godine održan je glavni skup javne rasprave o nacrtu obavezujućeg uputstva za emitere rijaliti programa, gde je prisustvovao urednik „Hepi televizije“ Milomir Marić. On je tada izneo dve skandalozne teze i posprdavao se sa građanima Srbije. Jedna je da „Hepi TV“ ne proizvodi klasičan rijaliti, već zabavno-humoristički program, a druga je njegova reakcija na onlajn peticiju za ukidanje rijaliti šoua u kojoj tvrdi da su rijaliti ogledalo Srbije, te da svi jure da razbiju to ogledalo jer im se ne sviđa kako izgledaju u njemu. Marić koji je sluga ovog režima građane Srbije poredi sa učesnicima rijaliti programa, što je skandalozno jer među njima prednjače kriminalci, prostitutke, moralno upitne osobe, bez obrazovanja i kućnog vaspitanja.

Da li vi, gospodo iz vlasti, na ovaj način posmatrate građane Srbije s obzirom na to da su „Pink“ i „Hepi televizija“ glavni promoteri vaše politike?

Srpska koalicija NADA koju čine POKS i NOVI DSS zahteva odgovornost vlasti za sve što nam se dogodilo, posebno u vezi sa klimom koja je dovela do nasilja i masovnih ubistava. Zahtevamo da svi odgovorni snose posledice zbog svog činjenja ili nečinjenja koje je dovelo do gubitka toliko velikog broja života.

Predsednik države celu političku i društvenu scenu pretvorio je u rijaliti, svaki dan objavljuje preko društvenih mreža i njegovih rijaliti televizija šta je jeo, sa kim je pio, gde je spavao, koliko je spavao, da li je radostan, s kim se družio, kako se oseća, prepričava s kim je kako vodio razgovore, pregovore, gde je spavao u Briselu itd.

On se u sve najbolje razume, on naziva opoziciju najgorim mogućim rečima, on svađa narod i spletkari. Ukratko on je generator većine nasilja u državi. Tako se ne ponaša nijedan predsednik nijedne normalne države. Proverite i pogledajte.

Jedini mogući izlaz iz ove situacije su prevremeni republički i predsednički izbori, a posle njih potpuna promena sistema vrednosti u našem društvu, akcenat na obrazovanje i vraćanje školama osim obrazovne i vaspitnu ulogu, vraćanje našim tradicionalnim i porodičnim vrednostima, a ne onim devijantnim i štetnim nametnutim sa zapada koje ovaj režim oberučke prihvata bez ikakve selekcije. Hvala.

PREDSEDNIK: Pravo na repliku.

Izvolite.

MARINA RAGUŠ: Hvala gospodine predsedniče.

Nadam se da ste kolega svesni da ste vi sada povredili prava novinara, mešali se u slobodu govora, mešali se u uređivačku politiku privatnih televizija. Samo sam to htela konstatujem.

Takođe, drago mi je da ste osudili izjavu profesora Jove Bakića, ne znam šta mu se desilo. Ja ga takvog ne znam, a znam ga sa Filozofskog fakulteta, ne priliči mu i zaista to je za svaku pohvalu, ali ste posle rekli, zašto mi to stalno ponavljamo? Pa, zato što nam se to stalno govori i mi želimo da skrenemo pažnju šta se to dešava na društvenim mrežama i kako se zapravo generiše tenzija u društvu.

Podsetiću vas, da je skoro političkog analitičara gospodina Dejana Vuka Stankovića, trojica mladića dok je bio u kafiću, tu u centru grada napala i niko nije hteo da pritrči u pomoć, on je pozvao policiju. To je jedan od proizvoda upravo tog generisanja tenzije.

Nemam Bogu hvala, nalog na društvenim mrežama, ali umeju da mi dobace šta o meni pričaju, komentarišu. Sada ću da vam kažem, to su direktni pozivi na ubistvo, tako što me treba maljem udariti itd. itd, da, ne pričam o ostalim kvalifikacijama. Meni to ne smeta, valjda je jasno da sam i suviše dugo u politici, meni zaista svako može da kaže sve, ali kada govorite principijelno, molim vas, da govorite i o tome.

Zašto pominjemo građanski rat? Svako ko poziva da se politički neistomišljenici jure i vijaju po ulicama grada Beograda ili Srbije poziva direktno na građanski rat i vređa ljude koji su glasali za tu političku opciju.

Konačno kod Laze Ristovskog i koristiću vreme poslaničke grupe, moram to da kažem, dakle, čovek je bio u pravu, podjednako kao i ja, kada sam na konstitutivnoj sednici upozorila citirajući određene delove iz „Velike drame“, kolega to zna, jer sam se bojala, doći ćemo i opet ćemo živeti „Veliku dramu“, dobrodošli u „Veliku dramu“, smejali ste mi se, tadašnji predsedavajući je rekao da sam maltene glumica zbog dramskih momenata i menjanja tonaliteta. Niste hteli to da uzmete za ozbiljno, šta sada da radimo Siniša? Jel ovo to što želimo svima nama? Tada sam to rekla molila vas, nemojte ljudi, pružili smo ruku, dajte da se objedinimo oko nečega što jeste državni interes, konačno predsednik Republike, sada predsednik svih građana sve vas i sve građane poziva na dijalog umesto tenzija, da se reše problemi. Konačno kolega, pa, zar nije najveća odgovornost kada članovi Vlade dođu tu i kažu evo podnosimo račun i vama i svim građanima Srbije? To ste tražili, ovu sednicu ste vi tražili i mi smo tu da ispunimo sve zahteve građana koji su na ulicama grada Beograda, ali nemojte nam određivati kao sa švedskog stola, šta i kako neprincipijelno, počevši od sazivanja ove sednice.

PREDSEDNIK: Hvala gospođo Raguš.

Reč ima Nebojša Bakarec.

NEBOJŠA BAKAREC: Hvala.

Opet sam začuđen, mislim da je ovo deveti predstavnik opozicionog poslaničkog kluba. On je govorio 20 minuta mimo tačke dnevnog reda. Oni su tražili tačku Izveštaj REM-a. On je doduše u drugom delu svoje diskusije govorio o izveštaju REM-a, ali iz 2015. godine koji oni nisu tražili.

Međutim, zanimljivo je da je nama prebacio na kraju svog govora, usudio se da govori i da nama prebacuje da smo mi krivci za nasilje. Podsetiću vas još jednom šta je rekao na kraju. Vaš predsednik stranke je generator nasilja u Srbiji. Kako vas nije sramota?

Reći ću vam ovo, vi i vaša stranka koja se krize iza vas u toj koaliciji ste postili Kurtija. To je vrhunac nasilja, 1800 terorista, silovatelja, ubica na slobodu, a vaš ministar Slobodan Samardžić je pre nekoliko meseci, bivši ministar, na televiziji izjavio da je pola od tih terorista, dakle 900 bilo nevino. Dakle, pora terorista koje ste pustili su bili krivi, po vama. Mislim da su svi bili krivi, ali vi ste priznali da ste pustili skoro hiljadu ubica, terorista koji su ubijali isključivo Srbe i vi se usuđujete da nam nešto prebacujete o nasilju.

Vi lično i poslanici vaše stranke su 2. februara 2023. godine pokušali ovde da linčujete predsednika Srbije, kada je došao na vaš zahtev da govori o KiM, pa je onda vaš lider, Miloš Francuz se skinuo u košulju, bacio kravatu i sako i došao tamo da se obračunava pa kao neko ga je napao. Nije ga niko napao, on je napao predsednik tamo. Šta će on tamo? Nisu to samo, ima još primera.

Član GO ove stranke koja je nova, a u stvari stara, ne zna se šta je, Aca zove se Polovina, je u februaru 2023. godine otvoreno pozvao na ubistvo predsednika Vučića. On je na društvenim mrežama postavio tekst i anketu sledećeg sadržaja – Srbi su ubijali kraljeve i svoje i tuđe za daleko manje od ovoga, da li bi ubistvo predsednika bilo pravično ili preterano. Mislio je na potpisnika Ohridskog sporazuma.

Malopre sam u pauzi bio na konferenciji za štampu, slušao sam kao i novinari Miloša Francuza koji je rekao – politika Aleksandra Vučića je doživela slom krah, naša zemlja ide u sunovrat, ovi protesti su pokazali da su kola vlasti krenula nizbrdo, ostavka Aleksandra Vučića, kraj citata. Znate, kako, ja ću pitati da li je Miloš Francuz doživeo krah, slom, sunovrat kada je 1999. godine kukavički pobegao u NATO Francusku koja je upravo tada bombardovala Srbiju, a tada, kada su kola države išla nizbrdo zbog zločinačkog NATO napada iako smo se junački branili, e tada je Miloš Francuz pobegao baš nizbrdo kolima u Francusku.

Predstavnik te grupe koji je govorio izneo je stav po Prvog tački dnevnog reda koja se tiče ove, da su te stranke protiv razoružanja. Inače, da vas podsetim, do sada je prikupljeno 50.000 komada oružja i bombi i dva miliona metaka, a oni su protiv toga. Plus je rekao da poseduje oružje i da neće da ga vrati. Jel to vaša borba protiv nasilja.

Takođe, čuli ste gospođu Raguš, on je osporio pretnje smrću, da ponavljamo pretnje smrću koje dobijamo. Mi ih osuđujemo, ponavljamo da to niko više ne bi radio. Dakle, pogrešna vam je logika, kao da je dečija.

Na primer, borba protiv nacizma podrazumeva da se svi upoznamo sa stavovima nacizma kroz istorijske udžbenike, naučna dela i po logici vas opozicionih poslanika niko ne treba da zna šta su nacisti govorili, jer bi zaboga to nekako podsticalo, to vam je slaba i nakaradna logika.

Dalje, kažete da mi pružamo ruku nekome itd. Ne, mi pružamo ruku građanima Srbije i jasno ćemo reći – mi ne pružamo ruku građanima Francuske, ne pružamo. Pominjali ste kandidate za predsednika SAD. Pa, evo ja ću vam pomenuti kandidate za predsednika Srbije. Vaš lider Miloš Francuz se kandidovao za predsednika Srbije prošle godine, a imao je francusko državljanstvo. Pa, kako je to moguće? A što se nije kandidovao za predsednika Francuske?

Pitate, osporavate nešto, kažete, optužujemo obaveštajne službe i pitate koju to mi službu optužujemo. Pa, optužujemo razne zapadne obaveštajne službe. A znate koju ću vam samo pomenuti? Pa, pogađajte. Imate pravo jednom da pogađate. Pa ja optužujem francusku obaveštajnu službu i pitam vas – da li vaš lider radi za francusku obaveštajnu službu?

E sada, pominjali ste rijalitije, da treba zabraniti ove na nacionalnim frekvencijama. Pa samo vas pitam, što ne tražite da se zabrane Šolakovi rijalitiji, ima ih jedno 10 na njegovim televizijama, a ja ću vam dati i odgovor? Znate zašto vi ne tražite zabranu Šolakovih rijalitija? Pa zato što bi vas Šolak proterao sa njegovih televizija TV N1 i TV Nova S, na kojima se zasniva vaša popularnost.

Pominjali ste izveštaj iz 2010. do 2017. i kažete – obuhvatili ste taj period zato što su rijalitiji počele te godine, 2010. Znate, dragi poslaniče, obavestiću vas, možda ste tada spavali i bili mrmot, ne znam, trut, ne znam šta ste bili, ne znam gde ste bili, 2006. godine je vaša Vlada dozvolila i dovela rijalitije, vašeg koalicionog partnera, žutog tajkuna „Multikoma“, i u doba vaše Vlade 2006. su dovedeni rijalitiji, 10 rijalitija i „Veliki brat“, e sad, što tad niste tražili zabranu rijalitija, znate, i što niste pokazali izveštaj RRA, tako se zvao ranije REM, što niste pokazali izveštaj RRA od 2006. do 2012. godine? Tako da se pokrijte ušima. Nastavićemo, hvala vam.

PREDSEDNIK: Povreda Poslovnika.

SINIŠA KOVAČEVIĆ: Zahvaljujem, uvaženi gospodine predsedniče parlamenta.

Dakle, prvo, član 108, upućujem kritiku direktno vama. Verujem da ste primetili, obzirom da ste vrlo koncentrisan čovek, da je uvaženi predgovornik svog kolegu poslanika nazvao mrmotom i trutom. To prosto nije lepo i morate reagovati na to. To je prva stvar. Da, da, jeste, možete pogledati stenogram.

A druga stvar, dakle, moram da vas pitam, oprostićete mi ako grešim i ja ću se odmah izvinjavati nakon toga, po kom osnovu uvaženi gospodin Bakarec stalno dobija reč? On nije ovde ovlašćeni predstavnik REM-a. Hoćete biti ljubazni, molim vas?

Dakle, uvaženi Bakarec nije ovde predstavnik REM-a ovlašćeni, nego je predstavnik ovlašćeni Odbora za kulturu i informisanje i on je to svoje ovlašćenje potrošio prilikom prvog obraćanja. Pravo na neograničeni broj obraćanja imala bi gospođa Zekić, da je ovde, ili bilo ko drugi iz REM-a. Ako grešim, slobodno me ispravite.

PREDSEDNIK: Evo, odmah ću da vam kažem da grešite.

SINIŠA KOVAČEVIĆ: Kako ste rekli?

PREDSEDNIK: Odmah da vam kažem da grešite i sad vi možete da uputite izvinjenje, kao što ste obećali.

SINIŠA KOVAČEVIĆ: Ako ste vi sigurni da ja grešim, ja se izvinjavam, zaista.

PREDSEDNIK: Jesam, naravno.

Dakle, što se tiče ovoga važnijeg na šta ste ukazali, mi imamo na dnevnom redu Predlog zaključka koji je podneo Odbor za kulturu i informisanje, što znači predstavnik predlagača je predstavnik Odbora za kulturu i informisanje. Vi ste lično predložili Nebojšu Bakareca na sednici Odbora da on bude u ulozi predstavnika predlagača i po tom osnovu koji ste vi predložili, a čini mi se za to i glasali, jel tako, po tom osnovu sada Nebojša Bakarec govori na ovoj sednici.

(Siniša Kovačević: Nisam siguran da ste u pravu, ali izvinjavam se ako grešim.)

Prihvatam izvinjenje.

Treba li da glasamo za to?

(Siniša Kovačević: Ne.)

Ne treba. Hvala.

Šta je još povreda Poslovnika? Nema više.

Dva minuta Nenad Tomašević.

NENAD TOMAŠEVIĆ: Hvala lepo. Pa evo, možda sam ja i trut i mrmot, ali s obzirom da ste spomenuli naciste, ponosan sam što u mojoj porodici niko nije bio nacista ni ustaša. S druge strane, vi, kolega, bi trebalo da znate ko je iz koje stranke. Vi ste pričali non-stop o DSS-u, ja sam član POKS-a, jeste da su oni naš koalicioni partner.

Što se tiče DSS-a, vi ste bili tada kada je Koštunica oslobodio te za koje sad pričate, između ostalog i Kurtija, ali da on to nije uradi, pa ko bi vam sad bio koalicioni partner, ko bi vas autobusima provozio na kontramiting u Beograd?

Što se tiče Miloša Jovanovića, znate, malo ste nervozni, ne znam zbog čega, Miloš Jovanović nije moj predsednik, ali je moj prijatelj i Miloš Jovanović je za vas institucija. On je za vas obrazovan, on je za vas pristojan, on je za vas kulturan, on je za vas hrabar, on je za vas patriota, on je završio 63. padobransku i vratio se kada je ova zemlja bila napadnuta. Znači, kada pričate o njemu, molim vas da vodite malo više računa kako pričate, jer ne bi bilo lepo da to što pričate da je to izraz frustracije prema vašem bivšem partijskom saborcu.

Predsedniče, molim vas, ako ste primetili, ja nikad nikome ne dobacujem, zaista, nikad nikog ne prekidam. Vi imate običaj kada vodite sednicu kada neko ovako nešto kaže, onda kažete – vi. Nemojte – vi, kažite tačno ime i prezime ko dobacuje. Ja nikad ne dobacujem, pa vas molim bar kad pričam da imate u vidu toliko poštovanje da me pustite, jest da su mi ukrali na početku 30 sekundi, evo, sad sam morao zbog kolege koji se direktno obraća meni i koji mi dobacuje, ali nema veze.

(Predsednik: Nikakav problem da kažemo ime i prezime. Evo, sad ću odmah.)

Evo, ja ću ovo vreme da poklonim vama, izgleda da vam je sve ovo vreme koje imate malo, pa evo izvolite ga.

PREDSEDNIK: Ne znam šta ste bilo kome poklonili, kad ste govorili 15 sekundi duže. Zapravo ste u preplati.

Ali evo da kažemo, pošto ste to tražili, Aleksandar Jovanović se moli da ne dobacuje više. Smetali ste poslaniku Tomaševiću. Eto, rekao sam.

(Nenad Tomašević: Ćuta mi nije smetao.)

Šta kažete sada? Nije dovoljno? Ništa, onda ćemo da ponovimo posle kad bude dobacivao opet, jer znamo da hoće.

(Aleksandar Jovanović: Nikakav problem, predsedavajući.)

Nebojša Bakarec, izvolite.

NEBOJŠA BAKAREC: Dakle, mislim da ću pohvatati sve za ova dva minuta. Znači, u mojoj porodici, drago mi je što u vašoj nije bilo, takođe nije bilo nacista, samo ću početi – moj otac je bio odbojkaš, igrao je 200 puta za reprezentaciju, a ono na šta vi aludirate, to su stalne laži iz vaših medija da mi je deda bio nekakav nacista. Pa nije bio, slagali ste, ubijen je u Drugom svetskom ratu i stradao je u logoru, kad smo već kod toga.

Vi kažete da je vaš lider koji vam je prijatelj obrazovan, hrabar, kulturan i da je završio 63. Ne znam taj fakultet koji je. Ali kako takav obrazovan, hrabar i kulturan je 1999. godine pobegao kao zec u Francusku, koja nas je upravo bombardovala? A tu 63. padobransku koju pominjete on je služio tek 2006. godine, šest ili sedam godina pošto je rat bio završen, i to u 30. godini.

Samo da vas podsetim da me je stranka iz gradske skupštine koja je ovde prisutna, to je stranka ovog kriminalca koga potražuje kongres, pre četiri meseca ili pet optužila u gradskoj skupštini, i reagovao je naš šef Mirković, optužili su me, dobacivali su mi da sam nacista, ustaša i prljavi Jevrejin. Ne vaša stranka, nego ova jedna druga koja tvrdi da je desna i liberalna i konzervativna i svašta. E, oni su mi tvrdili – nemoguće je da sam jedno te isto. A ja ću vam reći – moguće je, pošto sam poreklom iz Rusije i Ukrajine, ali Rusi, da su moji neki preci bili Jevreji koji su završili, pošto su bili pod pogromima, pa su pobegli u Austrougarsku, moguće je da sam poreklom Jevrejin, ali ja se toga ne stidim. Ne znam da li vam to predstavlja problem. Ako predstavlja, vi recite. Hvala vam.

(Srđan Milivojević: Ne. Hvala.)

PREDSEDNIK: Hvala svima.

Evo, pošto ste vi tražili, gospodine Tomaševiću, da kažemo, Srđan Milivojević viče iz klupe i pre njega Aleksandar Jovanović. Saopšteno je.

Idemo dalje.

Reč ima Dunja Simonović Bratić.

DUNjA SIMONOVIĆ BRATIĆ: Zahvaljujem predsedniče.

Uvažene kolege, poštovani građani, današnja sednica zahteva za smenu članova REM-a i ukidanje televizije „Pink“ i „Hepi“ nažalost nije samo borba protiv nasilja u našem javnom prostoru, to je samo najtransparentniji vid pritiska na sve one koji učestvuju, što na tim televizijama, što poruka onima kojih uređuju da zauzmu promenu kursa ili ih biti neće.

Kada je to zaista i počelo? Da li sa ovom strašnom tragedijom u OŠ „Vladislav Ribnikar“ i u Mladenovcu i u okolini Smedereva? Nije, ali jeste najglasnije. To naravno ne znači da su devetoro članova REM-a od kojih dva člana bira Narodna skupština, neki anđeli, naprotiv, mnoge kritike stoje, pa i sada nakon tragedije, ne čujemo recimo, a neki odavde su apelovali da se prekine sa pominjanjem ovih ubica u medijima i na naslovnim stranicama. Svi do sada shvatili da je nažalost takvim umovima slava, pa makar bila i najcrnja, nešto što samo može da motiviše neke druge, zasad pritajene psihopate da učine isti ili slični zločin.

Tragedija koja se dogodila više je nego strašna. Dete koje ubije svoje drugarice i drugove i u tome ne oseća ni trunku kajanja, već traži odgovor koliko je popularan dovodi do velikog očaja svakog člana ovog društva i da za ovakav strašan zločin mora da se prinese žrtva, mora da se doživi katarza, a patnja i bol usmerena krivca. Pošto vinovnik ovog zla ne može krivično da odgovara, javnost je u strahu da adekvatna kazna ne može biti sprovedena koliko god druge institucije učestvuju u smislu držanja ovog deteta pod ključem i zato se traga dalje i zato se upire prstom.

Da li će nečija smena da promeni nešto? Da li je ostavka ministra Ružića iz naših redova nešto promenila? Nije. Ostali su mnogi problemi. Život ide dalje. Sada je pitanje kako će deca završiti školsku godinu, kako će upisivati škole, fakultete? To sve neko mora da organizuje i vodi. Na moralnoj i simboličkoj ravni ostavka je značila i bila je vest od jednog dana.

Moram da napomenem, iako to sada nije popularno, da sve ovo što je danas na dnevnom redu, imamo prilike da pročitamo kako izveštaj Evropske komisije, doduše uvijenije, tako i u najnovijoj Rezoluciji Evropskog parlamenta, koja je zvanično usvojena početkom maja, pisana mnogo ranije i sa prihvaćenim amandmanima u stvari puštena u etar 23. aprila. Koga zanima može naći na sajtu Evropskog parlamenta. Pa, šta su nam to Bilček i Viola fon Kramon poručili vezano za temu medija i REM-a u Srbiji, kojom novom metodom nadziranja i kažnjavanja ovom prilikom delaju?

U delu koji se odnosi na slobodu i ljudska prava u 13 tačaka bave se našim medijima, uređivanjem istih, dodelom frekvencija, famoznom petom operatoru, usklađivanjem sa evropskim standardom, u izveštavanju, pohvalama „Kriku“ i „Danas-u“, osudi zbog neukidanja neemitovanja programa za „Sputnjik“ i „Raša tudej“, duboko i zabrinutosti zbog tzv. lažnih vesti koje nam Rusi šire zajedno sa Kinezima, a tu su i Mađarska zajedno sa Srbijom koja pomaže Rusiji i Kini u ostvarivanju njihovih geopolitičkih ciljeva. Pazite, ovo je bio citat iz tačke 43. Znači, mi i Mađari zajedno možemo da pomognemo Rusiji i Kini da ostvare geopolitički cilj. Da vam pravo kažem ja bih zaista bila ponosna da mi to možemo.

Dalje, sada već zadiremo u temu. Podvlači se značaj poboljšanja u funkcionisanju i nezavisnosti REM-a koji je dodelio četiri nacionalne frekvencije kanalima sa istorijom, kršenja novinarskih standarda, uključujući upotrebu govora mržnje i obmanjivanje javnosti i to gde tačno? Pa, posebno nastavlja Bilček i Viola na „Hepi“ TV, koja iako upozorena od REM-a, i dalje širi dezinformacije i pruža podršku narativu iz Kremlja o ruskom ratu u Ukrajini i zato traži da se ponovo razmotri dodela frekvencija i dozvola nacionalnim televizijama i poziva da se peta frekvencija da onima koji su u skladu sa međunarodnim standardima u medijskim slobodama. To je tačka 48.

Na udaru je i RTS, ali mnogo manje, jer jasno je, pogotovo sada kada bi recimo, Rusija pobedila NATO pakt, što je vrlo verovatno, na RTS ćemo verovatno imati reprizu „Evrosonga“. Sada šalu na stranu, mene zanima kako to ovi promoteri Bilčeka i Viole ne citiraju nama ovu rezoluciju Evropskog parlamenta? Da li zbog toga što bi samo jednim pogledom na datum kada su usvojeni amandmani bilo jasno da su sve ovo već imali spremno i da im je trebao samo povod, a ova jeziva tragedija, to nažalost za ove zahteve jeste.

Dalje, da li stvarno bilo koji građanin u svom domu, svojoj deci kaže – e, nemoj to da gledaš osudio je REM ili ugasi televiziju i kaže to ne možeš da gledaš, idi igraj se, čitaj knjigu, prošetaj kera, spremi svoju sobu. Većina građana Srbije ne zna da u ovom regulatornom telu za medije sede citiram ugledni stručnjaci iz Univerziteta akreditovani u Republici Srbiji zajedničkim dogovorom, pa onda Udruženje izdavača, elektronskih medija čiji članovi imaju najmanje 30 dozvola za pružanje audio i audio vizuelnih medijskih usluga i Udruženja novinara u Republici Srbiji koji svako ponaosob ima najmanje 500 članova. Ljudi, to su armije ljudi. Onda Udruženje filmskih, scenskih, dramskih umetnika, Udruženje kompozitora u Republici Srbiji, pa, udruženje čiji su ciljevi ostvarivanje slobode izražavanja i zaštita dece, pa, onda nacionalni saveti nacionalnih manjina zajedničkim dogovorom i crkve i verske zajednice zajedničkim dogovorom. Odbor za kulturu ove Narodne skupštine bira znači jednog člana i nadležni odbor Skupštine AP Vojvodine.

Zato drage kolege, ovo nije ništa originalno i nemojte više izmišljati. Skinite plašt zabrinutih građana, lepo priznajte šta radite, pa hrabro međusobom odlučiti ko vam je lider, pošto ga očigledno nemate, jer ne biste išli kod čika Krisa, kako mu tepate, a to vam je građani, američki ambasador, koji sada više pozira sa našim opozicionim političarima, tužiteljkama i drugima nego što će ikad Bocan Harčenko i Čen Bo moći iako je 85% naroda u ovoj našoj zemlji protiv uvođenja sankcija Rusiji.

Ovih dana često kažu, nekada je bilo bolje, nekada se znao red, kada smo mi išli u školu bilo je drugačije, ali niko ni ovde, ni na tom Odboru za kulturu neće da izgovori da je to tako bilo u socijalizmu, da kaže nešto o društvenom i državnom uređenju i na kraju da kaže nešto o kapitalizmu koji je ovde dočekan 2000. godine kao najsrećniji dan svakog Srbina i sestre Srpkinje.

Ono što građanima ove naše zemlje nije napomenuto jeste da uz sve te pare i slobode dobijaju silni užas u paketu, destrukcija svega ljudskog, divljanje niskih strasti, kompetencije i konkurencije, čovek potrošač, čovek roba i nezasiti kupac. Princip slobodnog protoka kapitala opravdavao je sve što smo uništili, a da je valjalo, po nečijem diktatu naravno. Sprdali smo se sa samoupravljanjem, a sada kukamo kada stignu rate za kredite. Nekada su se stanovi dobijali od države, a sada je događaj kada država stranim bankama da naredbu da se ne divlja sa povećanjem iznosa kredita. Pravo da budeš rob do kraja života i da budeš srećan jer si otplatio kredit i tako svoje dete nisi ostavio u ropstvu.

Osnovno obrazovanje u socijalizmu postalo je obavezno. Škole su bile otvorene za svako dete. Postojao je jedan zavod za udžbenike i stranci te udžbenike nisu pisali niti su pravili program za našu decu. Elitnih škola kao ni privatnih nije bilo. Nije bilo ni privatnih gimnazija, a daleko bilo privatnih fakulteta. Na kraju, kupljenih diploma kao takvih nije ni moglo biti. Da li su se nekom poklanjale ocene i na blanko u indeks upisivale? Jesu, ali to nije mogao da bude sistem korupcije ili indeks afera kakvu smo imali u novije doba.

Nakon ove tragedija koja se desila u osnovnoj školi, naš ministar prosvete, Branko Ružić je rekao da su krive zapadne vrednosti. Čovek je zbog te izjave prošao toplog zeca. Pa, evo da vas pitam, šta je pogrešno rekao? Da nisu to istočnjačke vrednosti, da nisu zen budizam i meditacija doveli do ovog masakra ili obučeni pucač od 13 godina? Većina vas su hrišćani ovde i vernici, u Svetom pismu, Vavilon, sodoma i gomora, jesu i bili su personifikacija zapada, trulog i razvratnog Rima. Samo kod nas se od 2000. godine mogli da čujete priču o poštenom kapitalizmu, o kapitalizmu sa ljudskim likom, o tome da gutate žabe da bi vam bilo bolje, kao i priče o poštenim kurvama koje bi još poštenije bile samo da plaćaju PDV. Sa takvim idiotizmima i u ljudskom i u političkom smislu, retko ko može da se pohvali.

Šta sada imamo svih ovih dana u Skupštini? Najgoru zloupotrebu ove tragedije, kao i monopol nad empatijom, kao da smo mi svi ovde bezosećajni, grozni ludaci koji neće da uvide da treba da se borimo protiv nasilja, to jest koji neće da se sklone, bez izbora i puste njih da preuzmu vlast, jer mi smo svi ništa, a oni su moralne gromade.

Pa, ljudi moji, u ovoj sali ima više preletača nego u jatu ptica selica koje svake godine migriraju u toplije krajeve i zato je priča o REM-u i o rijaliti programima klasičan smokvin list za ono što su politički zahtevi, a to je davanje nacionalne frekvencije strancima i ukidanje „Hepi“ televizije zbog izveštavanje o vojnim uspesima Ruske Federacije u sukobu sa NATO alijansom, tj. kolektivnim zapadom.

Vidite, nekada je u Beogradu postojao ogromni park za decu, tematski park, gde su sva Beogradska deca iz svih osnovnih škola išla sa svojim učiteljima da se druže i igraju. Ja sam bila u tom parku i moji i drugi roditelji nisu morali ništa da plaćaju. Taj divni park se zvao „Pionirski grad“.

Od 2006. na tom mestu gradska vlast napravila je prvu rijaliti pozornicu i otela taj prostor svoj deci koja danas idu u osnovne škole u Beogradu i ta simbolika je jeziva i onda vi koji ste bili tu i tu odluku sproveli pričate o rijaliti programima. Ko normalan može da kaže da je to u redu?

Ali, šta će vam ijedan park koji ne donosi pare, u koji stalno treba nešto da se ulaže, kada imate super investiciju koja donosi milione na privatne račune i to baš jednog od vođa opozicije, čije ime, doduše, u ovom sazivu sada ne spominjemo, ali u prošlom sazivu smo pričali o njemu do besvesti.

Kada smo kod „Pinka“, ne znam šta je tu sporno, takođe? „Pink“ je uvek bio uz vlast i biće uz vlast koja god ona bila. I tu je bilo suvlasnika sa ove i one strane političkog spektra. Priča o „Pinku“ ne postoji u rezoluciji Evropskog parlamenta i ovde služi samo da ne bude previše očigledno da je glavna meta tzv. ruska propaganda ili zadnja medijska brana ne uvođenja sankcija Rusiji.

Kada smo kod teme naša deca, kojima smo se u suštini malo bavili ovde, moram da istaknem još jednom da kao roditelj i majka troje maloletne dece, deca ne gledaju televiziju. Oni su na internetu, tj. na društvenim mrežama, „Jutjubu“, „TikToku“, „Snepčetu“. To je paralelni svet u kojem oni žive, u kome se druže i kada nisu u školi, tu nastavljaju druženje. Nasilje koje vrše jedni na drugima uglavnom tu počinje.

Ja nisam čula zahtev da se ukinu društvene mreže ili bar suspenduju na neko vreme. Pretpostavljam da to ima veze sa onom zapadnom demokratijom koju ne smemo da uvredimo.

A kako žive svakodnevno ta naša deca? Da li kod nas postoje deca prvog, drugog i trećeg reda? Pa, evo da vam otkrijem tajnu. Ako niste znali, postoje. Evo vam jedan primer i, gle čuda, opet je parkić u pitanju.

Naime, skoro pa u srcu Beograda, na donjem Dorćolu pre 20 godina postojala je jedna zelena površina koja po Gradskom urbanističkom planu predviđena bila za park. Onda se pojavio neki fini investitor koji je napravio ogromnu zgradu, tzv. pametnu zgradu, koja je pod krov stavila sposobne i pametne ljude koji su za kvadrat davali i po 5.000 evra. Znači, mnogo pametna zgrada - sa dvadesetčetvoročasovnim obezbeđenjem, garažom, divnim parkom za decu tih ljudi.

Taj park je nastao tako što je taj genije, investitor ukrao pola te zelene površine, digao veliki zid, ogradio to parče zemlje, stavio visoku žičanu ogradu, a onda posadio i gustu živu ogradu koja se naslanja na tu žicu sve sa ciljem da ta deca iz te zgrade budu bezbedna i sigurna od nekih dorćolskih manijaka koji bi tu dečicu snimali i pratili.

U međuvremenu, ovaj ostatak te zelene površine kopni u korovu i dežurni je pisoar i kakaonica svim kucama i macama iz kraja. Ljudi su se žalili, protestvovali i išli u Gradsku kuću, ali i dalje, a to traje od 2004. godine, stvar nije rešena i ova naša obična deca nemaju parkić, a manijaci koji vire iza ograde i gledaju decu u lepom parkiću, nisu manijaci već ta naša deca koja čeznutljivo i zbunjeno gledaju. Njima je zabranjeno da uđu, osim ako ih dete iz tog parkića, tj. ona koja žive u toj zgradi ne pozovu da se igra sa njima.

E, sada, zamislite da ste roditelj, da svaki dan prolazite tu sa svojim detetom i da vas to dete pita – ej, mama ili ej tata, šta ja ne mogu da se igram u tom parkiću? E, vidite, kada od malena živite nepravdu, onda vam postane normalno da kada porastete ćutke prolazite i pored veće nepravde.

I, sada, pošto poredak kao takav još uvek ne možemo očigledno da promenimo, hajde da barem napravimo privid jednakosti za našu decu i krenemo da ispravljamo za početak ove male tzv. male stvari, jer one su paradigma za sve veće koje nužno moramo da menjamo, ako uopšte kao društvo želimo da se promenimo i da opstanemo na ovim prostorima.

Zahvaljujem.

PREDSEDAVAJUĆA: Zahvaljujem.

Nebojša Bakarec kao ovlašćeni.

Izvolite.

NEBOJŠA BAKAREC: Hvala vam, poštovana gospođo potpredsednice Skupštine.

Poštovane dame i gospodo narodni poslanici, poštovani građani, sada sam u ulozi ovlašćenog predstavnika moje poslaničke grupe kojoj pripadam, Srpske napredne stranke.

Još jednom ću izraziti saučešće porodicama svih žrtava stradalih u dve tragedije.

Naravno, ovaj govor će biti samo u drugačijoj ulozi.

Reći ću vam ovo – samo naivni veruju da se određeni događaji u poslednjih 15 i više dana odvijaju slučajno. Tragedije su bile samo povod koji je bio planerima specijalnog rata protiv Srbije. Vučić je isuviše vešt i tvrd pregovarač u vezi Kosova i Metohije. Vučić ima isuviše jake argumente za ne uvođenje sankcija Rusiji i zbog toga ruše Vučića, da bi oslabili Srbiji i Zapad je posegao za hibridnim ratom. Iskoristio je tragediju, organizovao deo opozicije, omogućio im besomučnu podršku Šolakovih medija u Srbiji, Hrvatskoj, Bosni i Hercegovini, a pogotovo na Kosovu i Metohiji, odnosno na albanskom delu Kosova i Metohije. Slučajno? Ni slučajno.

Šta mislite, ko je organizovao masovne dojave o bombama u školama i bolnicama? Pa, stranci. Znamo da to do sada nije bilo prisutno jedno šest meseci, ali do sada je utvrđivano da to dolazi iz Ukrajne i Poljske. Da li je to slučajno? Ni slučajno.

Opozicija je organizovala četiri masovna mitinga i najavila je peti kao zakazani državni udar. Stranci su inače, to su protesti pokazali, opoziciji doveli hiljade demonstranata iz Hrvatske, Bosne i Hercegovine i drugih država, a primer vam je ona vjećnica Nikolina iz Zagreba koja je došla ovde da prosvjeduje. Zanimljivo. Slučajno? Ni slučajno.

Trajali su deset dana besprizorni napadi na našeg patrijarha, na SPC, pa čak i na pokojne patrijarhe Pavla i Irineja. Slučajno? Ni slučajno.

Armije SAD, i to je jedna od važnijih stvari koje treba da čujete, su 22. maja započele ogromnu vojnu vežbu „Defender 23“, koja traje do 2. juna u šest država Balkana koje nas okružuju sa oko 30 do 40 hiljada vojnika i u epicentru te preteće NATO vojne akcije, vežbe, je Srbija. Slučajno? Ni slučajno.

Opozicija je, setimo se, od 2011. godine, to je samo kratko, izvršila 76 napada na prostorije SNS, uz nanetu ogromnu materijalnu štetu. Setimo se da su stalne, unazad šest godina, pretnje smrću koje dolaze iz opozicije predsedniku Vučiću, članovima njegove porodice, predstavnicima vlasti i to traje šest godina.

Setimo se da su pripremana najmanje dva atentata na predsednika Vučića sa poznatim datumima izvršenja. Prvi, na dan otvaranja spomenika Stefanu Nemanji 27.1.2021. godine i drugi, na dan 15.2.2023. godine, kada je, srećom, uhapšen snajperista sa sve snajperom, a snajperista Dejan Bobaček je priznao da je krenuo u Beograd da pokuša da puca i da svrgnu vlast, jer su oni tako procenili, narodne patrole opozicione, da to tako treba.

Tragedije su samo izgovor da se ruši Vučić, da se oslabi Srbija i to, pre svega, odgovara državama regiona, poput Hrvatske ili lažne države Kosovo.

Blokiranje mostova i međunarodnog auto-puta, blokiranje RTS-a nemaju nikakve veze sa tim što je jedan poremećeni dečak ubio deset ljudi, a potom je poremećeni mladić, inspirisan prvim ubistvima, ubio još osmoro naših građana. REM za to ne snosi bilo kakvu krivicu, niti RTS.

Što se RTS-a i REM-a tiče, da vam kažem, mnogo mi možemo da budemo nezadovoljniji njima, nego vi iz opozicije. Dakle, mi iz SNS-a smo veoma malo prisutni na RTS-u, ako se zanemari informativni program. Tamo smo ravnopravni. Sve ostalo je prisutna opozicija, glumci i umetnici itd, cela bulumenta na sva tri programa, radio-programima itd.

Inače, da vas obavestim, ako ste zaboravili, generalni direktor RTS-a Bujošević je vaš čovek opozicionar i ja vam garantujem da on i glasa za opoziciju.

Glavni i odgovorni urednik informativnog programa Stefanović je bio urednik do 2004. Vremena. Od tada je ja mislim u RTS-u urednik informativnog programa i ja vam garantujem da on glasa takođe za opoziciju.

Takođe, jedna od glavnih urednica na RTS-u je supruga jednog od lidera opozicije, potpredsednika jedne stranke, poslanika ovde, a i naša cenjena poslanica je ovde jedna od urednica na RTS-u.

Da ovde vlada neko jednoumlje, totalitarni sistem, ovo ne bi bilo moguće.

Što tiče besmisla ovih protesta, evo, ja ću ukazati samo na jedan deo. Jedan od glavnih zahteva protesta je da se uvedu sankcije Rusiji, a na protestima učestvuju parlamentarni Ljotićevci i pripadnici zabranjenog pokreta „Obraz“ Mladena Obradovića, koji se fanatično protive sankcijama Rusiji.

Inače, pripadnici opozicije na društvenim mrežama javno šire mržnju i rasizam. Izneću vam taj primer. Mislim da je svima poznat, ali je to nešto najstrašnije što sam ja skoro pročitao.

Opoziciona korisnica tvitera piše, komentarišući skup SNS – Nada Srbije, citiram - da li ste vi svesni da se mi od ovih ljudi, velikim slovima je napisala, fizički razlikujemo, kaže – fizionomija lobanje nam je različita. Kraj citata. A, njena sagovornica dodaje - to moj muž i ja redovno govorimo. Kraj citata.

Isto tako, članica stranke Saše Jankovića i Sergeja Trifunovića, predstavila se Marija mr, Maja R. sa sve oznakama te stranke, piše kako je tog dana prošla kroz skup SNS, na tviteru, i kako je osetila smrad simpatizera SNS. Reći ću vam da se radi o jasnim primerima nacističke eugenike i promocije rasne superiornosti, što je bila zvanična politika u nacističkoj Nemačkoj. Nacisti su govorili o različitim oblicima lobanje, viših i nižih rasa, tj. kako su oni to govorili nadljudi i podljudi, a Nemci to kažu „ibermenš“ i „untermenš“.

Protesti su pokazali ko predvodi, znači, odmah da vam kažem slabu i podeljenu i posvađanu opoziciju. Pa, ne ovi ovi predstavnici ovde opozicije, ne i ovaj što ovde viče, izgleda je opet uzeo toksične supstance, ne, opozicione proteste predvode tajkun Šolak i TV N1 i TV Nova S. To je regularno, to je prvi put da mi to viđamo. Videli smo 2020. godine to malo, ali sad je to u punoj meri. Ove dve televizije su komandnooperativni centri protesta, oficiri na terenu su urednici, novinari ove dve TV, sve je umreženo, povezano, sve stiče u masteru na dve TV. Stranke opozicije su samo puki izvršioci, a nažalost, građani su svedeni na statiste.

Novi izveštaj REM je, da podsetim, sačinjen na zahtev opozicije. Ovaj izveštaj je urađen profesionalno, brzo. REM nije nadležan za internet. Setimo se, još jednom moram, pošto smo čuli neistine o udelu rijalitija, TV B92 nema rijalitija, udeo u emitovanom programu na godišnjem nivou je manji od 1%, TV Prva, udeo u emitovanom programu svega 6%, „Hepi“ nema rijaliti „Parove“, iako slušamo neistine da oni emituju taj rijaliti, ne emituju taj rijaliti već 18 meseci. „Pink“ je druga stvar. TV „Pink“ je jedini od četiri televizije sa nacionalnom frekvencijom koji ima rijaliti „Zadrugu“.

Međutim, kao deo mera države, o čemu sam govorio prošli put, predsednik Vučić je zamolio i preporučio vlasniku privatne TV „Pink“ da prestane da prikazuje „Zadrugu“, što je Željko Mitrović prihvatio. Željko Mitrović je odlučio da svoje interese i interese kompanije „Pink“ podredi interesima države. I do sada stotinama puta Željko Mitrović je pokazao svoju humanost donirajući robu i novac hiljadama ljudi, pošteno je to da kažemo. Uz to, Mitroviće kompanije pomažu vojnoj gotovosti odbrane Srbije proizvodeći vojne i civilne dronove.

Ni ova mera države i kompanije „Pink“ nije po volji opoziciji. Opozicione stranke se protive, čuli smo ovde, pojedine stranke, razoružavanju, druge stranke, ove lažne ekološke, se protiv policajcima u školi, neće ni jednu meru. Jedina mera koju traže je glava predsednika Vučića, po mogućnosti otkinuta, po odluci ideologa i lidera opozicije firera Milovana Brkića.

Vrlo nedosledno, čuli smo to za sve ove dane, opozicija traži ukidanje samo rijalitija na televizijama sa nacionalnom frekvencijom. Evo, dobili ste odgovor. Ukida se rijaliti na „Pinku“.

(Aleksandar Jovanović: Ovo je bolesno. Mnogo je bolesno.)

Da je iskrena u svojim namerama… Evo, ovaj je opet uneo vinjak.

PREDSEDAVAJUĆA: Gospodine Jovanoviću, ja vas molim da se suzdržite. Možete da zatražite kasnije povredu Poslovnika.

NEBOJŠA BAKAREC: Ja ga molim da ne unosi žešće psihoaktivne supstance.

PREDSEDAVAJUĆA: Ako imate primedbu, javićete se kasnije. Dozvolite da kolega narodni poslanik završi svoje obraćanje.

(Aleksandar Jovanović: Ovo je mnogo bolesno. Nije primedba, nego dijagnoza.)

NEBOJŠA BAKAREC: Dakle, posle odluke o ukidanju „Zadruge“ opozicija ne traži ukidanje „Survajvera“ jer se on prikazuje na opozicionoj Šolakovoj televiziji i da oni zatraže ukidanje „Survajvera“, Šolak bi ih prognao sa svih tih televizija njegovih, a onda bi oni pali u političku komu, kao stranke.

Setimo se da je rijalitije u Srbiju 2006. godine doveo današnji lider žuti tajkun, Multikom tajkun, doveo „Velikog brata“ i još 10 rijalitija. Što tada kad su bili vlast 2006. godine nisu tražili ukidanje rijalitija? Nisu, nego su dozvolili jer je bio njihov rijaliti.

Opozicija stalno napada REM i to moramo da podsetimo, proganja članove Saveta REM-a, meša se u rad nezavisnog regulatornog tela i to je deo kampanje Šolakovih medija, „Junajted medija“ i „Junajted grupe“, sa ciljem da se primora REM da dodeli, i to su oni više puta ovde tražili, opozicija, da se dodeli nacionalna frekvencija jednoj od televizija u vlasništvu kompanije Dragana Šolaka.

O tome čemu su izloženi članovi REM, reći ću samo ovo, jedan citat. Novinar, predsednik NUNS-a je u „Danasu“ 2018. godine napisao – Zekićeva, fatalna savetnica svekolikog političkog šljama u zemlji, zadržaću se stoga, dalje citat, na konstataciji da posao koji obavljaju kurve smatram daleko časnijim, čistijim od radnji koje obavljaju ona i njen partner. Kraj citata.

Ovo je pisao glavni opozicioni novinar, predsednik NUNS-a. Članovi Saveta REM su izloženi pretnjama, napadima, satanizaciji, targetiranju i članovi njihovih porodica i najviše se ističe, recimo, onaj čuveni primer u nizu pretnji REM na zgradi, na ulazu zgrade u kojoj stanuje zamenik predsednika REM, Milorad Vukašinović, u Novom Sadu, dva puta je u avgustu i decembru prošle godine iscrtavan kukasti krst sa znakom jednakošću REM kukasti krst. Policija je utvrdila da je kukaste krstove iscrtavao Nebojša Dec, član opozicione stranke.

Odmah da vam ponovim, još ću to sto puta da vam ponovim ako treba, REM ni izdaleka nije savršen. I ako neko treba da mu postavlja primedbe, to smo mi. Reći ću vam zašto. Te primedbe REM-u se odnose na rad luksemburških medija koji rade, proizvode i emituju program u Srbiji, dakle, to su Šolakovi mediji i oni nisu formalno u nadležnosti REM, jer su prijavljeni u Luksemburgu, ali ispada da nisu ni u čijoj nadležnosti u Srbiji, a oni emituju i proizvode program u Srbiji, a ne plaćaju porez, niti naknadu REM-u, niti bilo kome drugom.

Znači, oni godinama brutalno krše, Šolakovi mediji, Zakon o elektronskim medijima, Zakon o oglašavanju i državi Srbiji je to do sada nanelo, od 2007. godine od kada postoje „Sport klub“, od 2014. godine TV N1, od 2017. godine Nova S, stotine miliona evra štete. To su piratski kanali, lažno prekogranični kanali, izbegavaju svoje obaveze. Oni ne plaćaju čak ni naknade organizacijama koje štite autorska i druga prava.

Ove televizije, zato što uopšte ne podležu kontroli, onda normalno, tj. nenormalno devet godina emituju i propagiraju mržnju i nasilje sa svojih televizija protiv svih onih iz SNS, pre svega protiv predsednika Vučića, članova njegove porodice, ali targetiraju i druge članove Vlade, najčešće premijerku i čak njenu suprugu i malo dete.

Završavam. Državni budžet je godinama uskraćen za ogromne prihode, jer se kanali „Junajted grupe“ nalaze van pravnog i poreskog sistema.

Pozivam i predlažem Ministarstvu informisanja i telekomunikacija, REM i RATEL, jer je sve ovo u njihovoj nadležnosti, RATEL je nadležan za radio frekvencije, koje takođe tajkun Šolak ima, da utvrde da li su TV i kablovski kanali „Junajted grupe“ i „Junajted medija“ registrovani u skladu sa zakonom, da li krše neke zakone i druge propise Srbije i da li se stvarno emituju i reemituju u kablovskim mrežama u Srbiji ili negde drugde. Molim ove tri institucije da o ovome obaveste Narodnu skupštinu Srbije, koja je nadležna za REM i RATEL, da obaveste Vladu Srbije.

Ja vam kažem ovako za kraj – Srbija neće stati, ne bojte se. I u petak je SNS pokazala šta je to pristojna Srbija i sve ostale stranke koje su bile na tom mitingu, pred 250.000 ljudi. U subotu je već predsednik Vučić ispunio svoje obećanje da će od šeste skupštine SNS neko drugi voditi SNS. Čestitam istovremeno novom predsedniku SNS Milošu Vučeviću. Živela Srbija. Hvala vam.

PREDSEDNIK: Hvala.

(Tatjana Manojlović: Replika. Pomenuta sam.)

Ne, vi niste pomenuti.

Izvolite, povreda Poslovnika.

ĐORĐE MIKETIĆ: Dobar dan.

Ja ne znam da li je slušao neko prethodnog govornika. Ovo je, ja mislim, treći put da on čita isti tekst.

Javljam se po članu 107. i 108. Član 107, zaista, ovde su mu se priviđali i Francuzi i razne druge životinje.

PREDSEDNIK: Samo polako. Nemojte da ispadne da ste rekli da su Francuzi životinje.

ĐORĐE MIKETIĆ: Ne, ne, ja samo nabrajam. Ima zarez između. Znači, Francuzi, zarez, životinje, zarez, kao što su mrmoti, zarez, finansijski izveštaji privatnih lica, kao što znate, ni jedno iznošenje života drugih lica nije dozvoljeno sa govornice.

Što se tiče člana 108, mislim da smo mi ovde zaista došli da razgovaramo. Mi imamo čoveka, odnosno kolegu poslanika koji treći put čita isti tekst natopljen mržnjom, zbog čega mi uopšte ne znamo šta radimo. Mi slušamo čoveka koji vređa i dostojanstvo ove Skupštine i sve nas i druga lica koja se ne nalaze ovde. Zaista vas ponovo pitam - da li ste spremni da izreknete neku meru opomene ovom kolegi zato što je ovoliko prekršio ovaj Poslovnik?

PREDSEDNIK: Znači, što se tiče člana 107. i 108, vi kažete isti tekst ali da li je isti tekst, i da jeste to nije kažnjivo po Poslovniku.

(Đorđe Miketić: Niste me pustili da završim.)

Da. Znači, vi niste vodili računa o onome što ste govorili, pa sam zbog toga morao da intervenišem, jer se ispostavilo da vas je neko doslovno, bukvalno shvatio da ste rekli da su Francuzi životinje. Tako ste rekli, ali dobro, to je bila stvar brzopletosti.

Vi ne morate uopšte da ustajete.

(Tatjana Manojlović: Moram da ustanem.)

Dakle, to je bilo pitanje vaše brzopletosti i niste to zaista mislili.

Da li treba da se glasa za 107. i 108?

(Đorđe Miketić: Ako mi date na reč, odgovoriću na pitanje.)

Ne treba. Dobro.

Šta je još povreda Poslovnika, ako ima toga? Ima.

ALEKSANDAR JOVANOVIĆ: Predsedavajući, član 106. Ja ne znam šta smo mi Bogu zgrešili da slušamo Bakareca ovde danima? Ajte, molim vas, ako možete da utičete, stvarno, radi našeg zdravlja i zdravlja građana koji ovo gledaju, da ukinete ovog Bakereca. To stvarno… (Isključen mikrofon.)

PREDSEDNIK: Znači, sada za ovo što vi radite bi verovatno trebalo da uradim ono što je sugerisao malopre Miketić iz vaše poslaničke grupe - da primenim član 108. zbog direktnog vređanja, ali Miketić se izgleda sad više ne slaže sa tim.

(Đorđe Miketić: Niste me pustili da završim, predsedniče.)

Aha, hoće ponovo da se javi za reč, pa da objasni da i vi treba da budete kažnjeni.

(Aleksandar Jovanović: Jesam li završio?)

Da, završili ste, pošto Miketić kaže da nema potrebe da se dalje bavim ovim pitanjem, ipak ne želi da vas kaznimo.

Što se tiče člana 106, ne daje vam pravo da vi određujete ko će da budu ovlašćeni predstavnici iz drugih poslaničkih grupa.

(Aleksandar Jovanović: Dajte, molim vas…)

Mislim da već u okviru sopstvene poslaničke grupe imate previše posla. Morate sa Miketićem da se dogovorite da li jedni druge predlažete za kazne ili ne predlažete za kazne. To prvo razrešite, pa onda možemo da pričamo i o drugim poslaničkim grupama, ali to opet neće biti vaše pravo.

(Aleksandar Jovanović: Za vaše je dobro.)

Treba li da se glasa za 106?

(Aleksandar Jovanović: Za vaše je dobro.)

Nešto galamite, ali ne odgovarate na pitanje - da li treba za 106. da se glasa?

(Aleksandar Jovanović: Za vaše je dobro da sklonite Bakareca.)

Ne razumete i dalje. Dobro. Smatraćemo da ne treba.

(Tatjana Manojlović: Molim vas, meni repliku, pomenuta sam.)

Niste.

Ko još, po kom osnovu? Poslovnik.

BILjANA ĐORĐEVIĆ: Član 103. stav 4. Kada se reklamira povreda Poslovnika, dakle, poslanik može govoriti najduže do dva minuta, ali nigde ne piše da predsednik može prekidati govornika dok on nije završio, nije objasnio i obrazložio svoju povredu Poslovnika.

PREDSEDNIK: To to znači, evo da vam pomognem.

BILjANA ĐORĐEVIĆ: Vi uporno to radite… (Isključen mikrofon.)

PREDSEDNIK: Kada kaže – do dva minuta, to onda znači da može i kraće od toga, a ne može duže od toga. To to znači.

Jel treba da se glasa za 103?

(Biljana Đorđević: Treba.)

Dobro.

Sada možemo da pređemo na listu prijavljenih za reč.

(Tatjana Manojlović: Dajte mi repliku. Imam prava. Ja sam ovde neki čovek, nije samo Bakarec.)

Vas sam mnogo puta zamolio i na ovoj sednici danas i na prethodnim sednicama da ne vičete iz klupa, da se lepo i pristojno ponašate.

Pošto se nekoliko narodnih poslanika izjasnilo da ne želi da govori…

(Aleksandar Jovanović: Pomenuo je koleginicu Manojlović, niste bili tu, imenom i prezimenom.)

Nemojte da vičete, Jovanoviću, iz klupe. Vi ste danas već dobili opomenu zbog takvog ponašanja.

(Aleksandar Jovanović: Pomenuta je imenom i prezimenom.)

Nije.

(Tatjana Manojlović: Jesam.)

Dakle, nemojte da vičete iz klupa.

(Tatjana Manojlović: Orliću, ovo je silovanje Poslovnika.)

Znači, prvi je onda Aleksandar Olenik.

Da li je tu? Nije.

Da li je tu Jelena Jerinić?

Imate reč.

JELENA JERINIĆ: Zahvaljujem, predsedavajući.

Ne znam da li se građani i građanke sećaju, ali ova sednica je počela pre 11 dana i radimo po Poslovniku, polagano, sve uz pridike opozicije u stilu – tražili ste, gledajte. Ni u jednom trenutku nije pomenuto sa govornice, odnosno predsednik parlamenta nije pomenuo i upoznao građane sa činjenicom da danas mora da se završi redovno zasedanje, jer tako predviđa Ustav, i nema mogućnosti da sednica produžava. Naravno, ne treba građani da znaju propise, ne treba da poznaju Poslovnik, mislim koga uopšte zanima to da čita, ali je dužnost predsednika parlamenta da, između ostalog, to objasni javnosti.

Dozvolite mi da sumnjam i da kažem da mislim da je namera bila upravo da istekne vreme za redovno zasedanje i da predlozi opozicije koji se odnose, pre svega, na obrazovanje anketnog odbora i na smenu ministra Gašića ne dođu uopšte na red za raspravu. Međutim, nešto se desilo u međuvremenu. Desila su se još dva protesta „Srbija protiv nasilja“. Situacija je sad nešto drugačija. Gle čuda, sve je moguće, 106 poslanika vladajuće koalicije predložilo je da se rasprava ipak nastavi i mi ćemo od sutra imati vanredno zasedanje koje počinje u 15.00 časova.

Želim da čestitam i mojim kolegama iz opozicije, građankama i građanima, zato što mislim da je to, između ostalog, jedan od uspeha protesta.

Treba, takođe, da znate kada se na protestima „Srbija protiv nasilja“ čitaju zahtevi najburniju reakciju građana izaziva zahtev za smenu članova REM-a i oduzimanje nacionalnih frekvencija „Pinku“ i „Hepiju“. Dakle, građanima i građankama je to najvažnije, a protesti će se, naravno, nastaviti. Sledeći je zakazan za petak, 2. jun, u 18.00 časova.

Građani to ne traže zato što za to ne postoje nikakvi razlozi. Naprotiv, i da zakonski razlozi za smenu članova Saveta REM i oduzimanje frekvencija zaista postoje, vi ste zapravo pokušali da kamuflirate ovim, nazovi, izveštajem i formatom rasprave. Umesto da ovde sa nama sada sede članovi Saveta REM i objašnjavaju zašto su tako postupali godinama, obraća nam se zamenik predsednika Odbora za kulturu. Gde je uopšte ovih dana Olivera Zekić? Ne znam da li ju je neko video. Mislim da joj treba čestitati, jer ozbiljno ugrožava poziciju Zagorke Dolovac koju mi zovemo vrhovna ćutateljka. Dakle, nemoguće je da Olivera Zekić nema baš ništa da kaže u odbranu institucije koju predvodi.

Ovaj, nazovi, izveštaj koji nam je podmetnut, podmetnut zapravo građanima i građankama Srbije, nije ništa drugo do legitimizacija „Pinka“ i „Hepija“ i negiranje njihove uloge u promociji i normalizaciji nasilja. Da to ne bi prošlo nezapaženo, 49 poslanika opozicije ponudilo je mogućnost da se zaista razgovara o propustima u radu REM-a i potrebi hitnog razrešenja članova Saveta REM-a. Moja je dužnost da građane i građanke upoznam sa sadržinom tih zaključaka.

Dakle, u zaključcima koji su dostupni na veb sajtu parlamenta stoji da sadašnji saziv Saveta REM-a ne vrši svoju osnovnu ulogu koja je definisana Zakonom o elektronskim medijima, a to je zaštita javnog interesa u oblasti elektronskih medija. Savet REM-a kontinuirano krši zakone i ne primenjuje dosledno zakon. To se posebno vidi kada se radi o tolerisanju, promociji i neretku divljenju vršenja nasilja u društvu, produkciji programa koji glorifikuje nasilje i oružje, glorifikaciji rata i vinovnika masovnih ratnih zločina, kako u prošlosti, tako i onih koji se trenutno dešavaju u svetu, gostovanjima osuđenih ratnih zločinaca itd.

Nasilje se svakodnevno emituje u udarnim terminima i to pre svega na televizijama „Pink“ i „Hepi“ koje su nedavno dobile obnovljene nacionalne frekvencije. REM je očigledno pristrasan, ali i netransparentan u svom radu.

Takođe, Savet REM-a toleriše emitovanje sadržaja koji štete deci. U periodu od 2015. do 2017. godine stručna služba REM-a je uočila 1.000 prekršaja na televizijama „Pink“, „Hepi“, B92, RTS i „Prva“ koji se odnose na propuštanje jasnog označavanja programa koji mogu da ugroze maloletnike.

Međutim, i povrh svega toga REM je 2022. godine dodelio nacionalne frekvencije istim emiterima.

Zatim, REM je očigledno, o tome je već bilo reči, propuštao da sankcioniše i reaguje na nasilje u rijaliti programima. Navođeni su zaista brutalni primeri nasilja i sada se pokušava da nam se podmetne ukidanje rijalitija od strane Aleksandra Vučića i Željka Mitrovića.

Dakle, to ne znači ispunjavanje zahteva protesta - Srbija protiv nasilja, jer nijedan od njih nije nadležan da tako nešto učini.

Konačno, ja bih podsetila da je Savet REM-a opravdao emitovanje fotografija mučenja u martu 2021. godine kada je prenošena konferencija za medije nekadašnjeg ministra unutrašnjih poslova Aleksandra Vulina, premijerke Ane Brnabić i predsednika Republike. Tada su prikazane fotografije iskasapljenih tela do kojih je policija došla u istrazi grupe Veljka Belivuka.

Savet REM-a nije našao za shodno da ovaj slučaj na bilo koji način sankcioniše, čime je zapravo favorizovao nasilje u javnom govoru i na medijskog sceni. Zahvaljujem.

PREDSEDNIK: To je bilo vreme poslaničke grupe.

Dobro. Samo što se tiče ovog prvog što ste rekli danas…

(Aleksandar Jovanović: Recite slobodno. Slobodno recite. )

Gospodine Jovanoviću, vi uvek imate nešto da dodate, a sedite na pola metra od gospođe Jerinić, pa kažite joj to slobodno kad ja završim ovo što imam da kažem.

(Aleksandar Jovanović: Imate reč. )

Jel možete da se ponašate bar nekada bar malo pristojno, onako minimalno ili sve mora da bude kod vas kao da ste u kafani ili podrumu pića?

(Aleksandar Jovanović: Tako je.)

Mora? Da.

Dobro, hvala što ste to potvrdili.

Dakle, što se tiče ovog prvog što ste rekli, kažu mi iz Odeljenja za pripremu sednicu da ste uspeli da ih nasmejete kao retko ko.

Dakle, što se tiče onoga što ste čuli još pre, čini mi se, dve nedelje da je parlamentarna većina spremna da vam izađe u susret i omogući raspravu o svim tačkama koje ste tražili, ne bih rekao da je to neka specijalna vest, ali je, rekao bih, dobar pokazatelj našeg odnosa i spremnosti da razgovaramo.

Sad vi izračunajte šta je bilo pre dve nedelje i koliko ste tih strašnih navodnih protesta imali i sve će vam biti jasno. Ali, kao što vidite, ponašamo se odgovorno i od reči smo u tom pogledu.

Što se tiče vašeg obrazloženja, citiraću vas vezano za završetak redovnog zasedanja. Rekli ste - tako kaže Ustav i nema uslova da se sednica produžava. To je tačno. Molim vas samo razgovarajte sa Lazovićem, šefom vaše poslaničke grupe, koji ceo dan pokušava sam sebi da objasni zašto to nije tako.

Tako da, objasnite mu vi, pošto vidim da to odlično razumete, a objasnite ujedno i Ćuti Jovanoviću ovo što njega zanima.

Reč ima Nebojša Bakarec.

NEBOJŠA BAKAREC: Hvala vam, poštovani predsedavajući.

Mislio sam da se možda nadalje ne javljam, međutim evo možemo da zahvalimo ovoj gospođi, uvaženoj profesorki Univerziteta, fakulteta.

Znači, prosto ja moram da podsetim, gospođa je govorila, nama je opet prebacivala nasilje. Ja samo moram da podsetim, mnogo pamtim - u Gradskoj skupštini 2015. godine, juni ili jul mesec, predstavnici žute patke, njih oko 150 bili su pod psihoaktivnim supstancama, ja sam izašao ispred Gradske skupštine, su fizički napali Gradsku skupštinu, demolirali ulaz i fizički su povredili jednog policajca. Naime, slomili su mu nos i povredili oko. Samo što čovek nije ostao bez oka.

To su predvodili svi sadašnji lideri, izuzev naravno profesorke, ona nije bila tu, svi sadašnji lideri, i ovaj što sedi u povraćki, leži u povraćki, i onaj što ima nevladine organizacije, njih milion, pa dobija 20 miliona godišnje. Svi oni su bili tamo. Izašao sam da ih zamolim da ne sprovode nasilje, imali smo sednicu Skupštine, oni su nastavili. Inače, da vam kažem, policija je bila manja od makovog zrna. Tako da, oni nešto govore o nasilju.

Inače, pomenuta uvažena poslanica takođe govori o nasilju, a ona je 17. novembra 2022. godine dala intervju za ovaj NIN. Podsetiću, NIN je ostatak, praktično nepostojeći. Ima samo tu firmu bivšeg NIN-a. NIN koji objavljuje naslovnice „Radni logor - Srbija arbajt mah fraj“. To im je jedna naslovnica protiv Srbije. Druga naslovnica im je bila ona sa snajperom koji je uperen direktno u predsednika Vučića.

E, na naslovnici tog NIN-a 17. novembra 2022. godine uvažena poslanica, profesorka, koleginica sigurno gospodina Jove Bakića, daje naslov, jer to je ona rekla, kaže – Skupština kao Mordor. To je iz Tolkinove. Znači, ovo je dno dna, pakao je Skupština. Sad ona tu kaže sledeće - poslanici vladajuće stranke se primarno ponašaju kao članovi stranke, oni nisu narodni poslanici, ni predstavnici građana, pa kaže – to nisu ni žene kada govorimo o poslanicama SNS.

Dakle, već čujem misao koju ona i nije izrekla, nije izgovorila – to nisu ni ljudi, to su ovi drugi ljudi sa čudnim lobanjama, niži ljudi. Znači, ovo je takođe rasizam, a da je to tako evo govori i sledeća rečenica gospođe koja kaže ovako – fizički smo odvojeni od poslanika SNS, retko kada možemo da ih sretnemo, zamislite, ima nas preko 150, nije važno. Kaže – oni se uvek kreću u grupama, kraj citata.

Dakle, gospođa insinuira da smo mi nekakve životinje koje nikada ona ne može da vidi, a i kada nas vidi mi smo u čoporu.

Gospođo, nešto tu, znate, nije u redu. To se zove segregacija.

Inače, druga koleginica baš tih dana, to je ova što nam preti smrću da će nas juriti po ulicama iz žute stranke, je upravo tih dana dala intervju za „Nova S“ gde je rekla – poslanici SNS, možete ih isključivo sresti same, niko neće da se druži sa njima, oni su samo pojedinci, uvek sami ručaju jedan po jedan u restoranu. To je potpuno suprotno.

Dajte, ljudi, cilj vam je da od nas napravite niža bića pa tvrdite kontradiktorne stvari.

Završiću sa ovim. Vaš poslanik Lazović, ovaj vaš student koji ima, koliko, 46 godina, ima vas troje profesora tu, umesto da mu pomognete da pripremi neki ispit, da položi neki ispit, da završi tu poljoprivredu, odsek Stočarstvo, da mu pomažete u svinjogojstvu, peradarstvu, ovčarstvu i svemu ostalom, da položi te ispite, on 12. marta 2018. godine jedan komentar daje na Fejsbuku. Evo ga ovde, možete da ga vidite. Odgovara, kaže Radomir Lazović – malo bleja, malo smrt policiji. Šta znači – malo smrt policiji? Znači, želi smrt policiji i Radomir Lazović drži šargarepu u ruci. Sad, zašto drži šargarepu u ruci niko ne bi znao i šta radi.

Tako da, znate šta, ja bih vam preporučio da se više ne javljate, nego da osnujete svoju stranku koju niste u stanju da osnujete. Osnivate je jedno 55 godina. Ne znamo kako će ona da se zove, ali nemojte da obmanjujete jer vi niti ste ekolozi. Vi ste pravi oni levi anarhisti. Hvala vam.

PREDSEDNIK: Hvala vam.

Jasmina Karanac ima reč.

(Jelena Jerinić: A replika?)

Onda Nikola Nešić.

NIKOLA NEŠIĆ: Poštovani građani, poštovane kolege, voleo bih na početku pre svega da vas podsetim koja je ovo sednica u pitanju i želim da vam objasnim, odnosno svim građanima Srbije da ponovim redosled, odnosno hronologiju događaja kako smo do ovoga došli i šta je danas tema dnevnog reda.

Prvo se dogodio najtragičniji događaj u novijoj istoriji Srbije. Veliki broj građana je krenuo da šeta ulicama pod sloganom – Srbija bez nasilja.

Jedan od zahteva okupljenih je smena članova REM-a ili ostavka članova REM-a, kao i sazivanje Skupštine.

Međutim, šta se dešava? Mi ovde dobijamo temu dnevnog reda – Izveštaj i šta piše na početku tog Izveštaja? Da REM nije imao vremena i nije stigao da se pripremi u kratkom roku da može da obrazloži ono što smo mi tražili kao predstavnici građana, kao opozicija da bude tema dnevnog reda, a to je izveštaj gde smo hteli da stavimo poseban fokus na nasilje na „Pinku“ i na „Hepiju“ u periodu od oktobra 2022. do marta 2023. godine. To u ovoj Izveštaju ne piše, ali piše da nisu stigli.

Mi sada ovde razvodnjavamo celu temu i diskutujemo danima, ovo je 11-i dan kako diskutujemo na ovu temu, a ništa konkretno nismo preduzeli kao narodni poslanici.

Naša je obaveza da slušamo građane. Naša je obaveza da ukoliko oni sami nisu osetili potrebu da poslušaju građane da podnesu ostavke da ih mi ovde smenimo. Želim da podsetim da je potrebno svega 20 narodnih poslanika da podnese inicijativu za smenu REM-a. Zašto to sada ne uradimo?

Na prošloj sednici sam govorio zašto je potrebno da REM bude smenjen. Naveo sam 17 razloga za to. Možete da poslušate. Takođe, analizirao sam stenogram gospodina Bakareca, prošlog puta što je govorio, mada taj isti tekst govori i sada, pre pet minuta, on je 11 razloga naveo kako REM nije reagovao. To nisu isti razlozi zbog koga građani šetaju ulicama, ali je nekih 11 razloga. Dva puta je ponovio, citiraću ga, da REM nije savršen. Znači, on kao predstavnik vladajuće koalicije kaže da REM nije dobar. Građani i predstavnici opozicije kažu da REM nije dobar. Šta je problem da smenimo taj REM, pa, da nekoj od sledećih sednica diskutujemo kako neki budući REM treba da radi.

Izdvojiću samo dva događaja koja smatram da su ključna i dovoljna, bilo koji razlog da se smene članovi REM-a. Da li znate, ponoviću ponovo, Milomir Marić šta je radio sa pištoljem na TV Hepi. Oni do dan danas nisu reagovali.

Želim da podsetim da građani plaćaju kaznu ukoliko, prekršaj po članu 48. stav 1. Zakona o oružju i municiji. Znači, ako imate repliku, vi podnosite i plaćate kaznu Republici Srbiji. Evo, ta presuda je doneta pre dva dana u petak u Kragujevcu, a Milomir Marić to isto radi na nacionalnoj televiziji, za to ne snosi nikakve posledice. Da li je to normalno, da li je to u redu samo je to dovoljno da se smeni REM.

„Informer“ u ovim trenucima kada hiljade građana protestvuje na ulici, i nije važan koliki broj, u istom tom trenutku se koristi situacija, jer će REM verovatno biti smenjen, se koristi se da „Informer“ postane televizija. Isti oni koji su prekršili kodeks novinara 1461 put. Meni to zaista nije normalno i zaista nije u redu. Mislim da svi ovde treba da preuzmemo odgovornost i da smenimo članove REM-a. Dok to ne uradimo, vidimo se svakog petka u 18 časova ispre Narodne skupštine. Hvala.

PREDSEDNIK: Replika, Marina Raguš.

MARINA RAGUŠ: Prvo, predsednik republike, ponavljam danas, ne znam po koji put, pozvao je sve političke lidere na dijalog, o vašim političkim zahtevima.

Sada, javnosti radi i zbog građana Srbije, večeras se održava sastanak Saveta roditelja OŠ „Vladislav Ribnikar“, sa predstavnicima Vlade Republike Srbije, i oni imaju svojih sedam zahteva. Ti zahtevi nemaju nikakve veze sa zahtevima protesta „Srbija protiv nasilja“. Dakle, protesti „Srbija protiv nasilja“, nastali na tragediji, što niko u svetu do sada uradio nije.

Dakle, pozivam sve na odgovornost, i vas kolega, da dodatno ne potpirujete tenzije koje dovode do pojedinačnih incidenata koji mogu da imaju neverovatne bumerang efekte. Ponavljam, večeras se Savet roditelja OŠ „Vladislav Ribnikar“ nalazi sa predstavnicima Vlade, oni ljudi imaju, niste im dozvolili da ožale svoju decu, svojih sedam zahteva i ti zahtevi nemaju nikakve veze sa ovim o čemu vi pričate, a pozivate se na tragediju. To je nečuveno. Ta praksa ne postoji u svetu.

Stoga pozivam sve nas na dodatnu pažnju i odgovornost, roditelji nisu uspeli da ožale svoju decu. To se ne radi, a naknadno ćemo utvrditi da li su ta deca inspirisana zaista onim što mogu da gledaju na nacionalnim frekvencijama, ili su inspiraciju našli u nekim sadržajima koji se plasiraju sa društvenih mreža, jer to je jako važno da se ovakvi užasni događaji nikad više ne ponove.

PREDSEDNIK: Hvala vam.

Reč ima Vojislav Vujić.

VOJISLAV VUJIĆ: Hvala vam predsedniče.

Porodicama nastradalih u ova dva masakra izjavljujem najiskrenije saučešće, i od tog dana svaki put kada dolazim na posao ovde na zasedanje i prolazim pored škole „Vladislav Ribnikar“ uvek imam neki neobičan osećaj tuge i velike žalosti i velike uznemirenosti, koju sebi sa ovoliko godina teško mogu da objasnim. To što nam se desilo, svi ovde prisutni, cela država i čitav sistem moramo da damo sve od sebe da se takve stvari više nikada ne ponove.

Mi smo u četvrtak počeli sa ovom drugom tačkom dnevnog reda, čija je tema izveštaj REM-a i tog dana, to je bio 25. maj, neko od kolega iz moje poslaničke grupe, dok smo sedeli u kancelariji pre nego što smo ušli u ovde u salu, je rekao da je 25. maj, podsetio nas je da je 25. maj bio dan mladosti. Onda smo se svi nekako setili tog vremena, onako sa setom, ali smo se i setili nekog vremena u kome smo svi bili bezbrižni u kome smo se svi nekako osećali bezbedno. To pamte generacije, moja generacija i starije generacije.

Kao tema u toj nekoj našoj diskusiji se nametnuo i sadržaj tadašnjih TV programa ili uopšte bilo kakve TV emisije. Koliko svi mogli da se setimo nije se dozvoljavalo da se svašta ili nešto što nije primereno emituje da li na televiziji ili na radio programu. Ovih dana sam slušao i kolege sa leve strane, kolege sa desne strane, svi su podsećali na te emisije, na to vreme, na dobre stvari tih emisija i poruke koje su one ostavljale.

Danas, kako je malopre rekla i koleginica, društvene mreže su stvar koju bilo ko teško može da kontroliše i apsolutno se slažem. Ali ono što i to je moje lično mišljenje, mogu da kažem kada je u pitanju REM i kada su u pitanju programi ne samo na nacionalnim frekvencijama, nego i na svim drugim koji su nam sada dostupni, mislim da postoji mogućnost da se dosta stvari cenzuriše.

Oni moraju da budu restriktivniji. Zbog posla kojim se bavim i ja svi koji ste ovde u ovoj sali moramo da budemo informisani i stvarno se trudim da pratim informativne emisije sa televizija, koliko god su dostupni i na koliko god mogu da naiđem. Onda tražim tu istinu i pokušavam da političko iskustvo koje imam negde uskladim sa informacijama koje dolaze do mene. I danas na televiziji može svašta da se vidi. Prednost današnje televizije je u tome što imamo mnogo veći izbor. Nekada smo imali RTS 1, RTS 2, danas imamo desetine i stotine TV programa. Zato apelujem pre svega na roditelje. Rekao sam moje lično mišljenje o REM-u, ali smatram da svako od nas svojoj deci treba da bude REM, da smo mi ti koji trebamo da pravimo određenu selekciju toga šta dete može da gleda ili da možemo da uradimo blokadu onih kanala za koje smatramo da nisu prikladni da ih naša deca gledaju.

Pre dve godine jednom prilikom Dragan Marković Palma, predsednik poslaničke grupe JS, kojoj pripadam, ovlastio me je da odem na jednu debatu gde su bili pozvani predstavnici svih poslaničkih grupa. Tema je trebala da bude „TV program“. Iskren da bude nisam najbolje odradio pripremu, nisam se pripremio da znam o čemu će sve da se debatuje u jednoj takvoj emisiji i kada sam otišao na tu debatu i otvorile se teme, video sam da je tema bila rijaliti program. Bilo je onih koji su kritikovali rijaliti programe, bilo je i onih koji su ih sa jedne strane, neću da kažem branili ali nisu rekli da je to nešto najstrašnije što može da se vidi na televiziji. Kada je krenula ta debata počeli su svi da pričaju o farmama, o velikoj braći, o parovima, o zadrugama i o ko zna još kakvim sličnim programima.

Dva sata sam slušao sve one koji su pre mene pričali i kad je došao red na mene da ja nešto treba da kažem, iskren da budem, ja nisam imao šta da kažem, zato što se u mojoj kući takve stvari ne gledaju. Prosto, ja svojoj deci to nisam dozvoljavao nikada da gledaju i nisam bio upoznat sa sadržajem takvih emisija. Onda sam čuo od svih prisutnih, i onih koji napadaju i onih koji to brane, da su svi, apsolutno svi, gledali. Satima su gledali takve emisije. Znači, i jedna strana i druga strana. Pričali su o kakvim psovkama se tu radi, ko kome pokazuje polne organe, kakve su tuče, kakve su sve gadosti moguće da se vide u takvim emisijama.

Kad je došlo vreme da ja iznesem svoje mišljenje, ja sam video da sam ja promašio. Ja sam rekao da nisam gledao takve emisije. Verujte mi, od 20 prisutnih ljudi, pošto je to bilo snimano, samo se jedan od dva kamermana javio i rekao je čovek da ni on to nije gledao. I zato se vraćam. Mi, pre svega roditelji, moramo da budemo taj REM u našoj porodici kad pričamo pre svega o maloletnoj deci.

Ako pričamo politički, ja i politički imam pravo da zamerim ljudima koji se nalaze uz REM-u, pre svega RTS-u, zato što sam ja narodni poslanik od 2012. godine i samo jednom sam dobio poziv da gostujem na RTS-u. To meni nije tako strašno, koliko mi je strašno to što predsednik moje stranke Dragan Marković Palma, stranke koja ima osam narodnih poslanika, državotvorne stranke, stranke koja je dugo na političkoj sceni, čovek nije imao pet ili šest poslednjih godina priliku da gostuje na RTS-u.

(Narodni poslanik Aleksandar Jovanović dobacuje.)

Kolega Ćuta, ja razumem predsednika kad vam kaže da ne dobacujete. Nećete da me zbunite. Vama treba da promenimo taj nadimak, niste vi Ćuta, vi ste „Priča“ i kad pričate pametno, meni je to okej, a kad radite ovako provokativno, to mi se ne sviđa. Ja vas nikada nisam prekidao. Evo, ja ću da vam obećam danas, nije mi manir, ali trudiću se i ja vama da dobacim. Ali, kažem da to u startu nije ispravno. Nemojte to da radite. Kad ja pričam, ako ima nešto što vam ne odgovara, javite se pa mi kažite šta vam ne odgovara. Ne znam zašto to stalno radite? Ako privlačite pažnju i popularnost, to nije način.

Znači, Života Starčević, kolega koji je danas pričao kao ovlašćeni ispred poslaničke grupe Jedinstvene Srbije, rekao je jednu stvar a ja ću ponovo da ponovim ono što je on rekao. Interesuje me da li će RTS večeras da isprati jednu organizaciju koja je već postala tradicionalna. Znači, Jedinstvena Srbija, mi kao politička stranka, šaljemo 1.200 ljudi različitih obrazovnih profila u Grčku. Tu idu lekari, idu radnici, idu seljaci, idu preduzetnici, idu prosvetari. Znači, 1.200 ljudi. Do sada ni jednom nismo imali situaciju da RTS dođe i da to proprati. Da li će to da proprate pozitivno ili negativno, ja ne znam.

Ono što je vrlo bitno, kad svi pitaju kako to šaljete, od čega to plaćate, plaćamo od sredstava, svi koji se bavite politikom znate da svaka poslanička grupa u odnosu na broj poslanika po zakonu dobija određena sredstva. Mi ne radimo upaljače, majice, kačkete ili svašta nešto, nemamo saradnike spoljne koje plaćamo za svašta nešto, koristimo taj novac da ga na ovakav način vratimo građanima.

Ja ću sa ovim da završim i evo još jedanput kolegama koji prate ovo današnje zasedanje, evo kolega Starčević i ja sada apostrofiramo to što se večeras dešava. Ja vas molim da ispratite. Da li se to vama sviđa ili se ne sviđa, to je sad manje bitno, ali je fer i korektno da se pokaže kako mi vraćamo narodu Srbije ono što nam je dao. Hvala.

PREDSEDNIK: Hvala.

Reč ima Tatjana Manojlović.

TATJANA MANOJLOVIĆ: Poštovani građani Srbije, godinama evropski izvestioci upozoravaju da su u Srbiji medijske slobode u padu i da ova vlast koristi „Telekom“ da vlada tržištem. „Telekom“ je prva kompanija ikada koju je neka institucija EU označila kao sredstvo države za kontrolu medijskog prostora.

Sada ima indicija da je situacija i gora nego što smo mislili. Ova najgora od svih vlasti u Srbiji grubo zloupotrebljava ovu situaciju u kojoj se nalazimo da nas laže i da nam podmeće klipove sarađujući sa svojim tajkunskim vladaocima medijskog prostora.

Evo o čemu se radi. Pitam, da li je tačno da je Nadzorni odbor „Telekoma“ jednoglasno odlučio da kupi gubitašku firmu „Globaltel“ po ceni od 17 miliona evra, 17 miliona evra, čiji je jedan od suvlasnika Slava Terzić iz „Kenkarta“, koga je grad Beograd oterao iz posla sa naplatom karata, a drugi suvlasnik firme je, nećete verovati, Željko Mitrović? Znači, da kupi firmu za 17 miliona evra. Da li je tih 17 miliona evra cena nešto ranijeg ukidanja „Farme“? Nadam se da ćemo uskoro dobiti taj odgovor.

Tobožnji izveštaj REM-a koji mi ovde razmatramo je neslana šala Olivere Zekić i njenih saradnika. Izbor izvestioca koji je obrazlagao ovaj kvazi izveštaj je uvreda javnog morala. A ono što je u tom svom obrazlaganju gospodin pomenuo je čist sadizam, rekla bih. Zato smo i okrenuli u petak leđa dok je obrazlagao. Ali nećete nas oterati trajno iz ove sale i nećemo vam ostaviti ovaj prostor za širenje laži. Iskoristićemo svaki sekund i svaki minut da istina dopre do građana Srbije.

Rekli ste da mi koji ovde govorimo suprotno vašim stavovima radimo u interesu dve televizije koje nisu pod kontrolom vlasti, kako bi one dobile nacionalnu pokrivenost. Nije tačno. Mi to ne radimo, jer znamo da te televizije svakako neće dobiti nacionalnu frekvenciju, dok je Aleksandar Vučić predsednik države i, naravno, on je pravi i predsednik REM-a. Da, to je tačno, ne možete mi reći da se bilo koja važna odluka u ovoj državi donosi bez njega. A zašto nećete dozvoliti da se to desi? Zato što ne želite da se istina čuje u celoj Srbiji.

Kada bi građani Srbije čuli istinu o tome koliko novca je premijerka Srbije omogućila da firma njenog rođenog brata zloupotrebi da isisa iz državnog budžeta, sigurno da biste ih mnogo teže naterali da dođu na vaš kontramiting. Ili da građane Srbije na kontramiting pozove Darija Kisić Tepavčević, ako bi RTS izvestio onako kako javni medijski servis bi trebalo da izveštava, na primer, o tome koliko se obogatio brat ministarke Kisić. I tu su u pitanju milioni evra.

Šta mislite koliko bi vam Beograđana došlo na kontramiting da su u profesionalnim i nezavisnim medijima saznali istinu da je grad Beograd doneo rešenje o raspodeli gradskih para za sufinansiranje medijskih sadržaja od javnog značaja i da su gotovo sve pare otišle za nekoliko režimskim tabloida i dve televizije, B92 i Studio B? I ove godine višemilionskim iznosima građani Beograda finansiraće medije koji su, prema podacima Saveta za štampu, šampioni u iznošenju neistina i kršenju prava istih tih građana. Za četiri medijska projekta, otkako je procenjeno od javnog značaja, grad Beograd je dodelio oko 20 miliona dinara listovima „Srpski telegraf“, „Alo“ i „Informer“, koji svaki dan prekrše kodeks i svaki dan na svojim naslovnim stranama objave bar po dve čiste laži. Pa taj isti REM je pre neki dan dao dozvolu „Informeru“ za emitovanje televizijskog programa, a da taj „Informer“ radi čovek koji je, kako se to zvanično kaže, povezano lice sa Oliverom Zekić, predsednicom Saveta REM-a, povezano lice sa tom gospođom.

Onda se neki čude kako su dobili dozvolu, a nisu dostavili ni elaborat pa, to i ove televizije koje su dobile nacionalnu frekvenciju ne ispunjavaju uslove za to, ali ipak su ponovo dobile taj javni resurs.

Kao što smo i bez ove skupštinske sednice i bez vašeg kontramitinga znali, to je činjenica da ste najgora, najlažljivija, najkorumpiranija vlast u istoriji Srbije od 1805. godine i mog zemljaka Valjevca, Prote Matije Nenadovića do danas. Hvala.

PREDSEDNIK: Očigledno niste videli izveštaj koji je napravila vaša stranka na temu lopovluka koju ste preuzimali u vreme dok ste bili na vlasti, to je bilo na glavnom Odboru, znate?

Reč ima Marina Raguš. Izvolite.

MARINA RAGUŠ: Koleginice hvala vam na lepim rečima, da sam kojim slučajem ja takve izraze kao strelice uputila ka vama, baš me interesuje kakva bi to reakcija bila i vrlo pristojan, korektan politički nastup, moram da vam odam priznanje.

Sada sve to na stranu, premijerka Srbije je bila ovde nekoliko dana i vrlo strpljivo odgovarala svima. Desilo se u afektu, dugo je sve to trajalo da izleti iz korektnog političkog govora, ali ono što ćutite i prećutkujete jeste da se ta ista premijerka Ana Brnabić na kraju izvinila svakome ukoliko ga je na bilo koji način uvredila.

Što je važnije od svega predsednik svih građana, Aleksandar Vučić poziva sve vas prvake političkih partija, građane na dijalog. Nekoliko puta je rekao kada je reč o političkim zahtevima protesta „Srbija protiv nasilja“ da ništa nije sporno, samo to se rešava političkim dijalogom, pa, čak ni taj REM koji je tema.

Da li zaista mislite da bilo koji član REM-a zaista želi da ostane više u tome s obzirom na mobing koji se vrši nad njima, crtaju kukaste krstove tamo gde oni žive. Pa, ne, ali odazovite se pozivu predsednika Republike, on više nije predsednik političke stranke, on je predsednik svih građana.

I, još jednom takođe, vrlo važno večeras, predstavnici Saveta roditelja Osnovne škole „Vladislav Ribnikar“ se sastaju sa predstavnicima Vlade, iznoseći svoje zahteve koji nemaju ama baš nikakve veze sa vašim zahtevima. Toliko.

PREDSEDNIK: Reč ima Nebojša Bakarec. Izvolite.

NEBOJŠA BAKAREC: Hvala vam, poštovani predsedavajući trudiću se da budem što brži.

Dakle, imamo primer u stvari i slobode, koliko su velike slobode medija, je upravo ovo izlaganje ovlašćene predstave odnosno gospođe iz žute stranke koja po redosledu govori, dakle, funkcionera RTS-a iz žute stranke, slobodno govori, usuđuje se da pominje, totalitarizam, jednoumlje. Pazite, gospođo da to postoji vi ne bi bili u RTS-u, srećom to ne postoji, mi nikoga ne proganjamo.

Vi, upravo proganjate Anu Brnabić i njenog brata, proganjate Dariju Kisić i njenog brata. Znate kako, brat Ane Brnabić je ugledan poslovnik čovek već 30 godina i on ima pravo da radi, ima pravo na građanska prava i šta sad treba da ga zatvorimo, da mu ne damo pravo da radi, da ima firmu koja je multinacionalna kompanija, on u njoj radi decenijama, zato što mu je sestra premijerka. Pa, neće biti. Ili treba da zatvorimo brata Darije Kisić, da mu ne damo pravo da radi zato što je on brat ministarke? Pa, vi proganjate ljude.

Pominjete Telekom, Telekom nije u izveštaju, govorili ste tri minuta o Telekomu. To što rade, pošto se vi pozivate na EU komesare, reći ću vam, u Srbiji nema komesara. To šta rade EU komesari, oni to moru da rade u EU, Srbija je na putu ka EU, pa kad budemo ušli u EU, onda ćemo i mi imati naše EU komesare. Ja, recimo, opet predložiću vas da budete jedan od EU komesara, ako do toga dođe.

Pominjete tajkunske vladaoce medijskog prostora, pa da vas podsetim vaš bivši predsednik vaše stranke, tzv. multikom tajkun je doveo 2006. godine rijalitije, deset njih i „Velikog brata“ i vi koliko znam, tada ste radili na RTS-u i bili ste funkcioner vaše žute stranke, niste rekli ni reč protiv rijalitija, a sada govorite.

Kažete, o moralu. Znate, uvek kada neko govori o moralu, ja naćulim uši, jer najčešće o moralu govore najnemoralnije osobe. Znate, kažete da ste okrenuli leđa u četvrtak. Samo da vas podsetimo, okrenuli ste leđa i Aleksandru Martinoviću jer je to tako bilo planirano, a onda vas pitam što mi danas niste okrenuli leđa? Evo, sada? Izvolite, okrenite mi leđa. Ne čujem? Nećete? Dobro.

Pominjete nacionalne frekvencije, tražite da je dobije Šolakov mediji, samo da vas obavestim poštovana gospođo nacionalne frekvencije Srbije mogu da dobiju samo srpski mediji, a ne mediji registrovani u Luksemburgu, u Francuskoj gde god hoćete. Znate, ili neka se promene propisi, kad vi dođete na vlast, vi promenite propise, bili ste na vlasti i što ih niste promenili.

Kažete, kontramiting, stalno pominjete, moram da upoznam građane još jednom da ih podsetim, miting SNS koji je održan u petak, veličanstveni, sa 250 hiljada ljudi, je zakazan pre mesec dana, zato što je dan sutra bila zakazana skupština i to su apsolutno dve povezane stvari. Nikakve veze nemaju i drugo, vaš miting je bio u subotu, ne može kontramiting da bude pre mitinga, vaš miting je bio kontramiting kao i svaki kontradržavni i zdravom razumu, ali su i kontramitinzi vaši dozvoljeni, možete da ih držite koliko hoćete. Hvala vam.

PREDSEDNIK: Sledeći prijavljeni, Marijan Rističević.

(Tatjana Manojlović: Replika.)

MARIJAN RISTIČEVIĆ: Zahvaljujem se.

Hvala gospodine predsedavajući, dakle, imali smo nastup urednice RTS-a, te velike medijske kuće koju ja tako nazivam…

(Tatjana Manojlović: Orliću, dajte mi reč. Zašto mi ne date repliku? Kakav je ovo način? Kakav je ovo način, oni imaju svo vreme ovog sveta. Zašto se bojite mojih reči? Dajte mi repliku.)

Hoćete da opomenete gospođu da se da malo kontrolirati.

PREDSEDNIK: Možete samo da ne vičete iz klupe.

MARIJAN RISTIČEVIĆ: Dame i gospodo narodni poslanici, da sačekamo, hoćete da vratite ovo vreme.

PREDSEDNIK: Molim vas, samo lepo sedite i pristojno saslušajte.

MARIJAN RISTIČEVIĆ: Da li da sačekamo nastup besa koleginice.

PREDSEDNIK: Pristojno saslušajte druge.

MARIJAN RISTIČEVIĆ: Koleginice, dajte se malo, kako bi ovi vaši rekli iskontrolirati.

PREDSEDNIK: Izvinite, gospodine Rističeviću.

Gospođo Manojlović, niko nije vikao dok ste vi govorili.

(Tatjana Manojlović: Zašto se plašite mojih reči?)

PREDSEDNIK: Samo sedite i saslušajte druge.

MARIJAN RISTIČEVIĆ: Pa, nije vam ovo RTS? Evo, rešila je da uređuje i Skupštinu.

PREDSEDNIK: Ne znam, može li ovo ružnije i nepristojnije, to što sada radite, a nema razloga za to. Saslušajte lepo druge, kao što su drugi slušali vas.

MARIJAN RISTIČEVIĆ: Hoćete li me i dalje ometati?

Gospođo, ja sam ćutao dok ste vi govorili.

(Tatjana Manojlović: I, treba da ćutite.)

Dozvolite da i ja nešto kažem. Pa, nije ovo RTS da uređujete program ovde.

Izvinite, RTS je tamo, pa izvolite uređujte kako želite. Inače, je to žuto leglo, tamo pripadate.

Vi ste urednica na RTS-u i poslanik DS, a ovamo tvrdite da mi uređujemo RTS-ov program. Pa, gde vam je Olja Kovačević, druga urednica RTS-a. Pa, gde vam je gospođa Jeremić koja je uređivala TV Dnevnik najvažniju informativnu emisiju i dođete ovde da posedujete kako oni kažu, tamo u petak ili subotu kada budete pa izvolite ponovo.

Dame i gospodo narodni poslanici, čuli ste urednicu RTS-a koja se založila protiv Telekoma. Dakle, pre nekoliko godina kada se pojavio konflikt između nas i opozicije, rekao sam da mi nemamo problem sa opozicijom, već sa Šolakovim i Đilasovim medijima i njihovim biznisima. Očigledno da je to bila jedna od potvrda.

Dame i gospodo narodni poslanici, Telekom je u proteklih deset godina uplatio u državni budžet preko milijardu evra, zapamtite. Telekom je u poslednjih deset godina u državni budžet uplatio preko milijardu evra, pri tome uplatio je negde oko dve milijarde evra raznih poreza, poreza na dobit, PDV… Da li će me ova i dalje ometati ili ćete vi nešto učiniti, gospodine predsedavajući da gospođa ovde više ne poseduje?

PREDSEDNIK: Vidite da pokušavam, da apelujem, ali kod nekih pomoći nema.

MARIJAN RISTIČEVIĆ: Dame i gospodo narodni poslanici, samo da vam kažem da i mi imamo… Molim?

PREDSEDNIK: Kažem, vidite da pokušavam da apelujem na savest i na pristojnost, ali da kod nekih prosto pomoći nema.

MARIJAN RISTIČEVIĆ: Samo da vas obavestim da i mi i koleginica primamo platu iz budžeta. Dakle, primamo i platu od para koje „Telekom“ uplaćuje u budžet i sada zamislite narodnog poslanika koji ima platu iz državnih izvora, dakle, od „Telekoma“, gde je država većinski vlasnik, založi se protiv „Telekoma“ za privatni biznis Dragana Šolaka. Dakle, to je još jedan od dokaza da mi u principu nemamo problem sa opozicijom, već sa Šolakovim i Đilasovim biznisom, što je i poslednji prosvjedi pokazuju da se tu otprilike prosvjeduje za Šolakov džep, za popunu Šolakovog džepa. Verovatno da je ono sa „Sautemptonom“ izgubio neki novac ili je „Telekom“ postao dominantniji na ovom tržištu, pa Šolak gubi novac. Dakle, ne može da ispumpa novca koliko je ranije radio posebno za vreme njihove vlasti.

Svakako vam je poznato da je Šolak jedan od vlasnika i suvlasnika „Junajted grupe“, „Junajted medije“, „Adria njuz“, CAS Medije, SBB-a, Totala itd.

Takođe je vlasnik negde tridesetak kanala i retke su države u Evropi koje su dozvolile da neki operator, a SBB je operator, Total je takođe, da ima u posedu, da je vlasnik i određenih medija, što je kod Šolaka napravljen izuzetak. Dakle, on je ujedno i operator i ujedno je vlasnik preko tridesetak kanala koje naravno koristi da bi izvukao privilegije za sebe. Ti kanali su, između ostalog, „N1“, „Nova S“, sport klubovi, jedno 13 sport klubova i drugi TV kanali koji pripadaju njemu.

Ti kanali mu služe, pre svega, da opere novac, ali navodno su ti kanali Luksemburški. Registrovani su u Luksemburgu i Zakon o elektronskom medijima otprilike deli elektronske medije na dva dela. Jedni mediji su oni koji se registruju u Republici Srbiji. To su tzv. domaći mediji. Oni se registruju u Srbiji i plaćaju REM-u sve, onda preduzeću „Emisiona tehniku i veze“, onda plaćaju poreze itd, a to su domaći mediji koji su registrovani kod REM-a kao elektronski mediji.

Postoji druga vrsta medija. To su mediji koji reemituju program. Tu spadaju CNN, BBC, hrvatski mediji, mediji iz Bosne i Hercegovine, ali, gle čuda, i luksemburški mediji, gde su fiktivno registrovani Šolakovi mediji. Dakle, oni navodno reemituju program i po zakonu oni u principu samo preuzimaju istovremeno preuzimaju program koji se emituje preko granice.

Postoje tri zakona koja su veoma bitna, a to je Zakon o elektronskim medijima koji je rešenja o reemitovanju preuzeo iz Zakona o potvrđivanju Konvencije o prekograničnoj televiziji Saveta Evrope, koji smo mi potpisali. Dakle, reemitovanje je istovremeno preuzimanje programa, kao što je i revakcinacije. Nema revakcinacije bez vakcinacije. Takođe, nema reemitovanja bez prethodnog emitovanja na prekograničnoj televiziji, ali, gle čuda, luksemburški regulator kaže sledeće, da jeste 30-ak kanala Šolakovih registrovano u Luksemburgu, ali tamo ne emituju program. Kada tamo ne emituju program, veliko je pitanje šta u principu oni reemituju?

Svi znamo da oni početni program prave na Novom Beogradu i da je to u principu domaći medij koji izbegava juresdikciju u državi u kojoj emituje program i navodno mi preuzimamo taj program i zato što reemituju taj program, ovde ne plaćaju ništa. Znači, domaći mediji plaćaju sve poreze, poput „Telekoma“. Plaćaju sve poreze, plaćaju emisionu tehniku i veze, plaćaju REM-u, jer REM ne bi mogao da funkcioniše bez tih doprinosa domaćih medija, a ovi drugi ne plaćaju ništa. To je kao kada bi otvorili neku radnju za usluge, frizersku, obućarsku itd. i vi plaćate sve – poreze, porez na dobit, plaćate sve komunalije itd. i neko pored vas otvori takvu istu radnju i ne plaća ništa. Vi pozovete inspekciju i on pokaže neko rešenje – da, ali ja sam registrovan u Luksemburgu i ne moram da platim ništa. Tako je i sa Šolakovim medijima koji ništa ne plaća i zbog čega ova Šolakova pešadija se u principu pobunila, jer mu je malo. Sem ovih divljih piratskih kanala, on bi malo da dobije i nacionalnu frekvenciju i to za medije koji su registrovani u Luksemburgu. Sada, zamislite, kada se oni pobune za slobodu nezavisnih Šolakovih medija? Sami kažu – nezavisni, a Šolakovi. Dakle, pobune se za slobodu medija, iako ti mediji tvrde da uređivačku politiku vode u Luksemburgu, da tamo donose uređivačke odluke i sada vi imate situaciju da oni kažu – sloboda medija u Srbiji nije dobra zato što su, eto, ti Šolakovi mediji na neki način oštećeni.

Kako, gospođo, to može da se desi ukoliko se taj program reemituje iz Luksemburga i vi hoćete sami da priznate da pri tome lažete? Dakle, em ništa ne plaćaju. Recimo, N1 nema PIB. Znate li da TV N1 nema PIB? Ona koristi PIB „Adrie njuz“ d.o.o. koja uopšte nije osnivač te televizije. I da jeste osnivač, onda bi to bio domaći medij.

Recimo, TV „Hepi“, čiju zabranu oni traže, plaća godišnje oko četiri miliona evra, što REM-u, što „Emisionoj-tehnici i vezama“, poreze itd. i onda oni traže da se zakoniti mediji, koji su registrovani u Srbiji, zabrane, a da se dozvole da na njihovo mesto dođu ovi strani Šolakovi mediji, a pri tome to i govore.

Takođe, da kažem da RTS služi za Đilasove i Šolakove medije tako što, recimo, postoje ugovori između RTS-a za razne emisije, poput „48 sati svadba“ itd, gde su za emisije Đilasovih firmi isplaćeni milionski honorari za korišćenje tih emisija, jer, eto, pobogu, RTS nema kamere i ne može da snimi sam neke programe i neke svadbe nego to plaćaju.

Na moje pitanje da li su imali ugovore sa Đilasovim firmama, odgovor je bio – da. Na moje pitanje televiziji koja kaže „naše pravo je da znamo sve“, da vidim sadržinu tih ugovora i da vidim koliko taj njihov pojedinac zarađuje, odgovor je bio da je to poslovna tajna između dve ugovorene strane. Znači, RTS kao neki Javni servis krije kakvu vrstu ugovora i kakva je sadržina u ugovorima sa poslovima koje je napravila sa Draganom Đilasom i njegovim firmama „Direkt medija“, „Emoušn“, „Multikom“, jer više ne znam kako mu se sve te firme zovu.

Dakle, to su one firme koje su bile preuzele celo reklamno tržište i na takav način kontrolisali medije sve do 2012. godine.

Da vas podsetim da smo mi kao opozicija u to vreme imali Đukanovića u Radio Fokusu i imali dva, tri sata zakupljenih termina na „Kopernikusu“, koliko se sećam i ništa drugo nismo imali.

Danas ovi koji imaju celu mrežu, SBB i tako dalje, koji imaju „Total“, koji imaju ne znam koliko kanala na toj mreži, protestvuju i kažu da ih nema dovoljno na medijima, iako su, recimo, jedni od urednika na RTS-u. Imamo nekoliko urednika. Recimo, imamo supruge prvaka iz opozicije koje uređuju program na RTS-u. Nataša Jeremić je tu uređivala do nedavno „Dnenvik“. Dakle, imamo Olju Kovačević i devojku ili ženu bečkog dečaka itd. Imamo gospođu koja je ovde poslanik i koja potvrđuje nezavisnost RTS-a od politike, posebno od naše. Mi tamo nemamo ni portira, koliko ja znam, ali oni mogu da imaju i poslanike koji su ujedno i članovi partija, uređuju program i nikad im nije dosta.

Dame i gospodo, REM je kriv. Samo da vas podsetim da smo pre dve ili tri godine na zahtev opozicije imenovali ovde pet članova REM-a. To se gospodin Orlić svakako seća. Dakle, bili smo u tim pregovorima sa opozicijom uz posredovanje evroparlamentaraca i tom prilikom je opozicija tražila četiri člana REM-a, a dobili su pet. Među njima je i Judita Popović, koja je onako nepolitična na njihov predlog, a politična uopšte nije bila u vrhu organa neke partije, nije bila u ime jedne partije potpredsednik Narodne skupštine. Uglavnom, na toj sednici ja se sećam da sam rekao da ću pre odseći ruku nego glasati da Judita Popović bude neki nezavisni stručnjak za elektronske medije.

U REM-u sedi i osnivač SBB-a. Mora da vam je otkazao poslušnost. Radi se o Goranu Petroviću iz Kragujevca. Ko je iz Kragujevca to svakako zna. On je osnivač KDS-a koji je prerastao u SBB. Dakle, on sedi i verovatno se stara o Šolakovim biznisima. Gde je sad to zapelo, ja ne znam, ali vi tražite da zamenite one koje ste postavili pre dve ili tri godine zato ne znam šta kod vas škripi. Verovatno škripi u Šolakovom džepu koji je vlasnik 30 kanala koji, gle čuda, služe za ispiranje para.

Vi kažete da se „Telekom“ finansira parama građana. Tačno. A kojim parama se finansira SBB? Ko to plaća? Ko plaća pretplatu? Dakle, mi nemamo kao građani nikakvo suvlasništvo u SBB, u „Junajted mediji“, u „Cas mediji“, itd, ali gle čuda, on se izdržava takođe iz neke vrste javnih izvora. Građani plaćaju pretplatu.

Drugi prihod je otimanje reklama. Dakle, oni mediji koji su registrovani, koji Srbiji plaćaju sve, imaju pravo na marketinško tržište po Zakonu o oglašavanju u Srbiji. One televizije koje reemitiju program, što oni tvrde da čine, po članu 27. nemaju pravo na marketinško tržište, nemaju pravo na domaće reklame, iako ih puštaju preko „Cas medija“. Čak prepravljaju i regularne prekogranične kanale, pa pogledajte „Foks muvis“ itd, i videćete da u terminima kada se emituju reklame ubacuju, prekrajaju, što je zabranjeno originalne prekogranične televizije.

Te prihode od neregularnih reklama, emitovanje neregularnih reklama, i pretplate ispumpavaju znate kako? To je pranje para i veliki kriminal. Dakle, emituju negde preko 200 hiljada sekundi dnevno, samo po dva evra da je sekund, a više je, oni uberu najmanje 400 hiljada evra dnevno, pomnožite sa 365 dana. To su prihodi iz koga oni finansiraju ove što šetaju po Gazeli, što šetaju po autoputevima. Dakle, to su prihodi koji se ispumpavaju znate kako? Em ne reemituje program iz Luksemburga, em plaćaju usluge reemitovanja, a reemitovanje ne postoji. Oni sami ponekad to potvrde, recimo kad se zalažu za slobodu medija u Srbiji, iako su napolju, ili recimo, kad kažu da je dopisnik N1 televizije, Nikola Radišić, u Luksemburgu dobio neko priznanje. Čekajte, ako ste registrovani u Luksemburgu, on nije dopisnik, vi ste ovde dopisnici, on je tamo novinar u sedištu vaše televizije.

Dakle, malo, malo, pa im se omakne nekakva istina, ali je činjenica da ispumpavaju novac od pretplate i od nelegalno emitovanih reklama, ispumpavaju tako što plaćaju reemitovanje za N1, Novu S, Sport klubove itd.

Kad smo kod sporta, tek je tu krađa zato što postoje lista najvažnijih događaja, koja po članu 64. za TV prenose mogu da prenose samo televizije koje emituju program na celoj teritoriji Republike Srbije. Da vas u tviterima, da emituju, ne da reemituju, i na celoj teritoriji Republike Srbije, što oni ne ispunjavaju uslove.

Recimo, kvalifikacije za Evropsko i Svetsko prvenstvo u fudbalu mogu da prenose samo televizije koje emituju program na celoj teritoriji Republike Srbije. To nije slučaj, ovde vam je lista najvažnijih događaja, a oni krše član 64. i dve kvalifikacije za Evropsko i Svetsko prvenstvo su prenosili. Zašto? Kupili su sportska prava za prenose na teritoriji Srbije u kvalifikacijama za Evropsko i Svetsko prvenstvo.

Čekajte, kako su kupili kad po zakonu nemaju pravo? Zato što su bili sigurni da preko svojih ljudi u REM-u mogu da obezbede da ta prava, nezakonita prava koja su ostvarili kupovinom mogu da imaju na teritoriji Srbije, odnosno da emituju te prenose, ako već tvrde da reemituju prenos. Pitao ja UEFA-u da li su kupili sportska prava za Luksemburg? Odgovor je bio nisu. Kako onda reemituju prenose iz Luksemburga, Bog sveti zna, kad UEFA kaže da tamo uopšte nisu kupili prava. To su jedni ordinirani lažovi koji pljačkaju ovaj narod i ovu državu, pretplatnike, danima i godinama. Pri tome, te prihode, već sam rekao, ispumpavaju plaćajući usluge koje ne postoje, a to je pranje para i to je veliki kriminal i to rade danima, a još su se drznuli da ovde preko neke svoje pešadije napadaju „Telekom“ koji regularno radi i čije prihode dobijamo i mi kroz svoje plate, jer oni uplate, evo, u poslednjih 10 godina po podacima uplatili su preko milijardu evra i pri tome još uplatili preko dve milijarde poreza.

Ne razumem da ja dobijam platu kao poslanik, kao državni službenik ili ne znam šta i da se zalažem da ide manje prihoda u državnu kasu, a da ide više prihoda u Šolakov džep i da sam pri tome voljan da danima marširam da se to njegovo pravo uveća.

Sve da reemituju program, imate konvenciju o prekograničnoj televiziji koja je zakonom potvrđena ovde. Rekao je jedan opozicioni ovde predstavnik da se zalaže da budemo jednaki pred zakonom. Pa, hajde onda da budemo jednaki pred zakonom i da poštujemo te zakone. Član 24. iste konvencije kaže da programska usluga uglavnom ili u potpunosti ne može da bude sadržinski usmerena prema zemlji prijema. Znači, vi možete da imate u reemitovanju programe na srpskom jeziku, ali sadržinski ta usluga ne može da bude namenjena zemlji prijema i piše da se to smatra kršenjem jurisdikcije u zemlji prijema i zloupotrebom prava, o čemu treba da odlučuje Stalni komitet.

Da li je REM to tražio ili ne, očigledno da Šolaku nije dovoljno i ono što je do sada radio i ono koliko je u džepove nelegalno novca stavio.

Dame i gospodo narodni poslanici, očigledna je namera pojedinih opozicionih stranaka, čast onima koji nisu deo ovog posla, da pokušaju da igraju za svog gazdu svirača. Onaj koji je navikao da igra kako drugi svira, lako će naći gazdu svirača. Ovog puta su oni našli Šolaka.

Dame i gospodo narodni poslanici, mogu oni na ovim demonstracijama da bacaju kamenje na nas. Mi ćemo od tog kamenja praviti mostove i puteve, da imaju šta da blokiraju ovi koji tapšu, ovi koji su oterali najveću investiciju u Srbiji, „Volvo“, koju su oterali zato što su danima blokirali saobraćajnice zbog litijuma, u principu su se borili protiv automobilske industrije „Volvo“, koja je trebala godišnje da proizvodi 250.000 automobila u Inđiji. To je ovaj koji je na sličan način imao aktivnosti da, recimo, proizvođač automobila ode u Slovačku zahvaljujući tome što je Vlada donela odluku da neće biti eksploatacije litijuma, pod pritiskom ovih koji su dobijali pare od Rokfeler fondacije. Ovi su opet pare dobijali od Nemaca, a njih je isplaćivao Haki Abazi, koji je bio regularni direktor, poslanik Samoopredeljenja.

(Aleksandar Jovanović: Bravo.)

I evo ga jedan primerak koji je dobijao novac od Hakija Abazija, koji se našao da tapše činjenici da ćemo graditi i dalje mostove i puteve, da vi imate šta blokirati, jer da nije bilo nas i Vučića, vi danas ne bi imali šta da blokirate.

Vi tvrdite da smo mi opljačkali Srbiju, vi tvrdite. Pa, pogledajte samo devizne rezerve. Pogledajte devizne rezerve koje su u odnosu na 2012. godinu porasle tri puta. Pogledajte šta rade dobri domaćini. Pogledajte da su zlatne rezerve porasle tri puta. Pogledajte 580.000 novozaposlenih. Pogledajte fond godišnji plata. Pogledajte koliko je to. I to treba da stoji u izveštaju REM-a, jer nije dovoljno popularisano.

(Aleksandar Jovanović: Bravo.)

Samo vi tapšite. Vi ste našli Šolaka za gazdu svirača i igrajte kako on svira. Država je previše ozbiljan proizvod da bi bila prepuštena vama.

Ja ću da biram, ja ću da branim državu. Vi ne napadate vlast, vi napadate državu. Vi hoćete da srušite, ako padne Srbija, pašće i Republika Srpska, pašće i ono parče Srbije koje se zove ZSO koje treba da se formira na Kosovu. Pašće opet u nemio položaj Srbi u Crnoj Gori. To vi želite i dobili ste nalog spolja.

Srbiju ne mogu srušiti spolja ako ne nađu takve da im pomognu iznutra. Ja biram bolje da me zbog vernosti države kazne, nego da me zbog izdaje nagrade. Hvala.

PREDSEDNIK: Povreda Poslovnika, izvolite.

ZORAN SANDIĆ: Poštovani predsedavajući, poštovane kolege poslanici, građani Srbije, reklamiram povredu Poslovnika, član 106, gde govornik može da govori samo o tački dnevnog reda.

Pozivam i poslanike vladajuće koalicije i opozicione poslanike da se uozbiljimo, pre 20 minuta RTS je objavio da su u Zvečanu počeli veliki sukobi, KFOR zajedno sa šiptarskim specijalcima je napao goloruki narod, ima ranjenih i povređenih, da se ponašamo shodno situaciji, čak i predlog, predsedniče, možete da razmislite o prekidu, 30 minuta ranije, ove sednice i da se vidi šta država i, da kažem, naši organi mogu da pomognu našem narodu. Situacija je ozbiljna i da se upristojimo, ako možemo, čak i da nešto preduzmete kao predsedavajući. Hvala.

PREDSEDNIK: Da. Da treba sednicu da vodimo pristojno, to je svakako tačno, tako da očekujem da će tako i da rade svi u ovoj sali, ako možemo tako da je nastavimo.

(Tatjana Manojlović: Replika.)

Nema tu osnova.

Glasanje za 106.? Ne. Ne. Dobro.

(Tatjana Manojlović: Pominjao me je ponovo.)

Sada je Zoran Sandić, koji je, takođe, iz opozicionih redova, kao i vi, zamolio da se pristojno ponašate na sednici.

(Tatjana Manojlović: Niste mi dali repliku.)

Uvažite. Uvažite, molim vas.

Reč ima Siniša Kovačević.

SINIŠA KOVAČEVIĆ: Uvaženi predsedavajući, hvala lepo.

Dakle, postoje ljudi čije su misli kao slapovi, ljudi koje je Bog blagoslovio leporečjem, ljudi čije su rečenice kao melem, ljudi čije reči miliju i leče. Koliko god da govore, malo je onima koji slušaju. Narod ih zove zlatousti. Blago je njima i onima koji ih slušaju i što više govore sve su miljeniji i sve nam je manje tih njihovih lekova. Tako da se, čini mi se, nalazimo u takvoj situaciji danas.

Dakle, odbio sam da govorim o Izveštaju REM-a, kao predsednik Odbora, zato što sam suočen sa apsolutnim neslaganjem sa usvojenim Izveštajem koji je nekonzistentan, nedobronameran, netačan i tendenciozan.

Isto tako, u nekoliko prethodnih navrata, nije mi preglasavanjem u okviru Odbora bilo omogućeno da govorim i izvestim na teme koje su bile na dnevnom redu Odbora.

Dakle, moj zamenik je ovlašćen da u kontekstu političkih i moralnih normi izvesti o odnosu Odbora prema Izveštaju, a ne da ga on tumači i brani. Taj Izveštaj je trebalo da bude sveden na opservaciju, da je većinom od 10 prema šest glasova, uz jedan uzdržan, taj Izveštaj usvojen. Naravno, da bi on bio usvojen i da se u njemu pisalo o uticaju gama zraka na sablasne nevene ili o industrijskom klanju pilića, ali to ne treba da bude tema današnjih razgovora.

Niko ne bi zamerio i na nekoliko afirmativnih rečenica o Izveštaju. Napokon, to bi se i očekivalo, zaista je trebalo elaborirati šta je u Izveštaju dobro i zašto se usvaja.

Naravno, ono što se nije očekivalo i što nije trebalo da se dogodi su salve besmislica i govor mržnje koji je usledio milion puta ponovljene rečenice o ugroženosti predsednika i njegove familije, odbrana rijaliti programa, a kukasti krstovi na zgradi jednog od članova, ko je prvi doneo rijaliti u Srbiju. Naravno, to je poznato, ali taj rijaliti je u odnosu na zadrugu i neke ranije na drugim televizijama emitovane rijalitije tek mlaka banja za nerotkinje u odnosu na zlo i mržnju, nasilje i primitivizam koje srećemo u današnjim. Kao i veštačka paralela između dva rijalitija na dve televizije, narod to poredi sa okom i jednim drugim delom tela.

Naravno da animoziteti prema svim rijaltima nisu pravi prostor za objektivan politički i intelektualni diskurs. Ako u nekom rijalitiju omogućite osmočlanoj porodici da dobije krov nad glavom, onda to nije TV format koji se može napadati, niti je to onaj model u kome ćete debljinom hendikepirane ljude vratiti u svet zdravih, a i to su rijaliti. Tako da je pitanje - ko je prvi doneo rijaliti u Srbiju, potpuno irelevantno. Da ga nije donela ta osoba, doneo bi ga neko drugi.

Znate, poštovane dame i gospodo, izvesni Đorđe Stanojević je elektrifikovao Beograd, ali svakako nije kriv što su u prethodnih 120 godina desetine ljudi stradale od strujnog udara.

Dakle, čega je sve bilo poštovani prijatelji u Izveštaju REM-a? Ničega. Grafikona, šarenih slika i rečenica koje ću sada pokušati da parafraziram. Recimo, ta neka televizija od nekoliko obavezujućih parametara krši dve trećine ili trećinu, ali o tome ćemo razgovarati na kraju godine. Podsetiću vas, sad je maj, u preostalih sedam meseci možemo i na televizijama sa nacionalnim frekvencijama gledati borbe pasa ili dvoboje kršnih delija sa motornim testerama, pa ćemo i o tome na kraju godine. Na primedbu da se osobe sa čudnim biografijama, u čijim mestima boravka su često upisane Zabela, Sremska Mitrovica i još neki gradovi sa sličnim institutima, odgovoreno je da svako ima pravo na resocijalizaciju i drugu šansu. Naravno, zašto bi resocijalizovani prostor bila bravarska radionica ili pekara? Logično je da to bude televizija sa nacionalnom frekvencijom. Logično je, poštovane dame i gospodo, da mladenovački ubica objavljuje video-zapise u kojima iznosi ličnu fascinaciju jednim od resocijalizovanih personaliteta.

Zaista, bez obzira na verbalnu ekvalibristiku predsednika parlamenta, zašto pred nama ne sede članovi REM-a? Oni su tu, na kraju krajeva, u obavezi da prisustvuju. Moguće je vrlo da neko ko je određen da referiše slučajno ili svesno i sa namerom referiše, falsifikujući, izbegavajući činjenice. To govori o izuzetnom poverenju članova REM-a u izvestioca ili o odsustvu mudrosti i opreza.

Mislim da je ipak u pitanju ovo prvo, s obzirom da je isti izvestilac ne tako davno u povodu drugog sastanka Odbora već napisao panegirik o radu te institucije. Problem je što se u Izveštaju izvestioca se nalaze stvari kojih, dragi prijatelji, nije bilo u Izveštaju REM-a. Jeste Izveštaj REM-a bio nekonzistentan, bio netačan, bio nestručan, ali u njemu nije bilo mržnje i podmetanja. Bilo je neveštih pokušaja da se neoprezni i nedovoljno koncentrisani čitalac ili slušalac prevari, zavede, ali je taj Izveštaj bio lišen skarednog politikanstva i potpunih neistina.

U Izveštaju REM-a nisu pominjani razlozi za genezu i rast nasilja, nije postojala ni trunka samokritike, ukazivanje na eventualnu moralnu ili političku odgovornost. Naprotiv, bio je to Izveštaj pun samohvale i samozadovoljstva. Bolje od ovoga ne može. Naravno, REM nije politički institut i ne treba da bude, ali njegovo činjenje ili nečinjenje proizvodi politička i medijska događanja koja su, čini se, često značajnija od same politike.

Dirljiv je i način na koji izvestilac brani lik i delo predsednice REM. Mali je problem, dame i gospodo, što gospođa na tom sastanku Odbora nije bila ni prisutna, ni napadana.

Izvestilac takođe ima pravo na lični stav da se za mladenovačko i beogradsko krvoliptanje krivi Srpska književna zadruga, neki mediji, amatersko pozorište „Dobrica Milutinović“, ali nema pravo da ga iznosi kao stav Odbora. Skandal je blaga reč za to što je urađeno, šta je sve izgovoreno u provali mržnje i besa i udvoričke potrebe da se sultan poljubi u opanak. Strašno.

Ponoviću, slobodna reč je sveta pod krovom ove kuće, ne postoji nikakva odgovornost za izgovoreno, osim političke i moralne, ali postoji i moralna i politička obaveza da se ovde u plenumu iznesu stvarni zaključci i mišljenje Odbora. Zaista sramno.

Zbunjen ovolikom količinom beščašća i zloupotrebe mogućnosti da se javnim iskazom obrati javnosti i zloupotrebi tu mogućnost, javno pozivam sve članove REM-a koji su prisustvovali sednici Odbora, kao i članove Odbora iz opozicije iz SNS da kažu da li je ovo što je izgovorio izvestilac blizu istine ili predstavlja tek bedni falsifikat i odsustvo elementarne političke i individualne pristojnosti.

Predstavlja li poziv na nasilje, afirmaciju neistine i političkog licemerja bez presedana, afirmaciju teze da mnogostruko ponovljena laž poprima obrise istine kod određenog broja ljudi? To nakaradno shvatanje da moral i politika isključuju jedno drugo postaje kancer ovog društva, regrutuje najgoru politiku iz politike tera one koji ne samo kao aktivni učesnici, nego kao i glasači smatraju načinom da se jedno društvo učini prosperitetnijim i boljim.

Politika i etika su rođene sestre, kaže Platon. Teško onim društvima u kojima su one u zavadi. Teško onim društvima u kojima pogrešno postavljeni ljudi nesvesni snage i veličine svoje odgovornosti, umesto da služe slobodi, demokratiji i pravdi, istini, odluče da službe jednom čoveku, makar to bio i Perikle.

Sve ono što ova grupa ljudi treba da kanališe, kontroliše i usmerava da bi društvo išlo u smeru tolerancije, slobodne reči i misli, demokratiji i svetinji slobode, izostaje. Umesto toga na jedno ili oba oka žmuri se na emitovanje primitivizma, pozivi na nasilje, stimuliše ga i afirmiše idealizujući ga, jer štit koji treba da nas zaštiti od nekompetentnih, neumetničkih, politički agresivnih sadržaja, pogrešnih činjenica, nažalost okrenut je na drugu stranu.

Važnije je je ko je pisao neku skaradnu poruku, koji psihopata je uvredio osobu na čelu ovog tela, ko ih je tužio ili pogledao popreko. Da su ovde članovi REM-a pitao bih ih - koliko su opomena izrekli, koliko kazni, koliko puta su intervenisali da se spase dignitet i medija i njihovih konzumenata?

Mislim da članovi REM-a, uz dužno poštovanje, nisu svesnih svojih istorijskih ni moralnih odgovornosti. Verujem, da čak nisu ni svesni koliki su teret natovarili na nejaka pleća. Od njih zavisi visina demokratskog horizonta i ograničenja svevlasti jednog čoveka, ko god to bio, da su se postepeno pretvorili u poslušne i vrlo kooperativne saradnike vlasti, spremni da u potpunosti podrže sve što se od njih traži.

Nemam zamerki na elaborate kojim su nacionalne frekvencije dobijene. Pismeni su, korektni, u značajnoj meri barataju osnovnim poznavanjem medija i njihovih postulata. Problem je, dame i gospodo, što se ti elaborati apsolutno ne poštuju, a reakcija REM-a u potpunosti izostaje. Naprotiv, pokušaj javnosti da ukaže na određeni problem proglašava se napadom na REM, kolektivno ili insignijski na njenog predsednika, zamenika ili članove pojedinačno, poput oslobođenog kanarinca koji ne shvatajući vrednosti slobode uporno i bezuspešno pokušava da se vrati u krletku.

Nasilje i zlo idu u talasima. Dobrota je sama i bez pratnje. Seme mržnje i zla niče obiljem, gorki plodovi niču i tamo gde nisu sejani. Mi ne spadamo u ljude kojima je sloboda teret. Naša sloboda zna da peva kao i sužnji koji su maštali o njoj i dosanjali je.

Ako su nam na putu ka njoj naoružani voditelji televizijskih programa koji vitlaju pištoljima i automatima, ako su na putu beli magovi, šamani i vidovnjaci, vratićemo ih sa nacionalnih frekvencija tamo gde i pripadaju.

Nikada nijedan predsednik u modernoj epohi nije toliko voleo i toliko zloupotrebljavao upravo one medije koje REM treba da kontroliše. Ovaj REM to ne ume ili ne želi da oktroiše. Živimo u strašnom vremenu. Na nama je da ga učinimo boljim. Na nama i na gospodi iz REM-a.

Hvala vam lepo. Iskoristiću ovaj momenat još samo da podnesem neopozivu ostavku na mesto člana i predsednika Odbora za kulturu i informisanje. Čini mi se da moj intelektualni plato i moj moralni plato nije adekvatan poziciji koja se tamo zauzima. Izvinjavam se mojoj dragoj prijateljici što sam ukrao i njeno vreme.

PREDSEDNIK: Imamo i povrede Poslovnika.

Nataša Jovanović ima reč.

Izvolite.

NATAŠA JOVANOVIĆ: Hvala vam, gospodine predsedniče Orliću.

Dame i gospodo narodni poslanici, ovo je vrhunac besčašća jednog predsednika odbora, važnog Odbora, rekla bih, za kulturu i informisanje, čiji sam član i klasična zloupotreba. Nije to, gospodine Orliću, nerazumevanje i neznanje.

Da je hteo Siniša Kovačević, složićemo se da on nije glup čovek, on bi mogao…

(Narodni poslanici opozicije: Koji član?)

To je član 96. stav 2. Sačekajte malo da napravim uvod o osobi koja je čitala ovaj cinični traktat. On je mogao da nauči, a uporno ga, sada će godinu dana, sekretar Odbora upozorava da je dužan da nauči svaki član Poslovnika prilikom predsedavanja. On je to u stanju, ali neće. Lakše mu je da laže, da obmanjuje, da nas naziva neukima, glupima, da kaže da je njegov problem u ovoj državi jedan čovek koji se sve pita, a to je predsednik Srbije, Aleksandar Vučić, jer Siniša Kovačević ne može, iako mu mi uporno ponavljamo, mesecima da shvati da je taj čovek koji je predsednik svih građana Srbije, Aleksandar Vučić, zadobio u istoriji srpskog parlamentarizma najveći legitimitet od strane građana Srbije.

Vi se gnušate, odnosno Siniša Kovačević građana Srbije. On nas u svom obraćanju nekim svojim građanima, valjda onima koji dele njegovo mišljenje, naziva kojekakvim imenima, ali to je problem onih koji ne shvataju da običan čovek, pošten čovek, vredan čovek u ovoj zemlji uvek će da bude na strani Srbije, na strani Aleksandra Vučića, na strani onoga što je iskonsko u nama i što mi imamo, a to su i poštovanje i kultura i kućno vaspitanje.

On je pokazao kao neko ko za sebe kaže da je proslavljen u svom poslu da nema elementarno poštovanje svojih kolega i svedok sam takvog ponašanja i da takvom vrstom zloupotrebe želi da kaže da su njegova prava uskraćena. Nisu mu uskraćena nikakva prava. Njih narod jednostavno neće, niti će ih ikada hteti.

PREDSEDNIK: Hvala vam.

Ako dobro razumem, ne tražite da se glasa o povredi Poslovnika?

(Nataša Jovanović: Ne tražim.)

(Siniša Kovačević dobacuje.)

Samo polako. Imamo još povreda Poslovnika.

Treba svi da dobiju reč.

Radmila Vasić ima reč.

RADMILA VASIĆ: Predsedniče, ukazujem na član 27. – predsednik Narodne skupštine predstavlja Narodnu skupštinu, saziva sednice, predsedava i radi druge poslove po zakonu i po ovom Poslovniku.

Na osnovu svega toga, ja vas pozivam da se odgovorno ponašate pre svega iz razloga što je na Kosovu, tačnije u Zvečanu dramatično, da se bacaju šok bombe, da je napadnut goloruk srpski narod, da ima ranjenih i da bi vi ovu sednicu ovog časa trebali da prekinete i da sazovete Kolegijum, da biste pozvali predsednike poslaničkih grupa da vidite na koji način treba i moramo da pružimo kao poslanici, kao najviša vlast, kao država Srbima na KiM. Oni su ugroženi i potpuno je neodgovorno sa vaše strane da se sada ponašate kao da je sve u redu i da ovu sednicu privedete kraju kao da je regularno.

Molim vas da prekinete ovu sednicu… (Isključen mikrofon.)

PREDSEDNIK: Razumeo sam vas.

Želite da se sastane Kolegijum? To je predlog?

(Radmila Vasić: Da prekinete sednicu.)

Samo polako da bismo se čuli.

Glasanje za član na koji ste ukazali 27. – treba li?

(Radmila Vasić: Trebalo bi da glasate.)

Dobro.

Da vidimo šta je samo još povreda Poslovnika da bi svi dobili reč.

Biljana Đorđević ima reč.

BILjANA ĐORĐEVIĆ: Maločas smo imali situaciju kada je navodno reklamirana povreda Poslovnika 96. stav 2. ja stvarno ne znam kakve to veze ima sa onim što smo čuli, više je zvučalo kao neka replika. Vi niti ste opomenuli govornicu za tako nešto, niti smo mi čuli u čemu ste vi zapravo povredili Poslovnik, jer povreda Poslovnika uvek na vašu sramotu ili ne znam šta. Niste ni dali obrazloženje kako vi to niste povredili Poslovnik, nego ste jednostavno pitali da li se glasa.

(Aleksandar Marković: Koji član, koji stavovi?)

Član 103. svi stavovi. Dakle, da neko mora da kaže na šta se prvo poziva, da vi onda morate da date obrazloženje kako niste povredili Poslovnik, pa tek onda da pitate da li se neko izjašnjava. Vi to niste uradili.

Ja bih zaista volela da opomenete nekoga kada replicira i kada dolazi iz vladajuće koalicije, a ne samo sa ove druge strane. Zahvaljujem.

PREDSEDNIK: Dobro. Znači član 103. na njega ste ukazali i bilo je vaše pitanje, šta, da li ćemo da glasamo za član 96. ili ne?

Rekla je gospođa Jovanović da ne treba da se glasa za to.

Da svima koji zloupotrebe povredu Poslovnika oduzmem vreme poslaničkih grupa? Da, to sam rekao danas, to radimo svima.

Da li treba da se glasa za 103? (Da)

Ima li još neka povreda Poslovnika, ali zaista povreda Poslovnika?

Još Srđan Milivojević i da završavamo sa ovim.

SRĐAN MILIVOJEVIĆ: Reklamiram povredu Poslovnika član 108. stav 1. koji kaže - o redu na sednici Narodne skupštine stara se predsednik Narodne skupštine.

Vi nam gospodine Orliću ovde uvek držite predavanja kako mi ne znamo Poslovnik i uvek se ponašate kao da postoje dva Poslovnika, jedan za SNS, drugi za nas iz opozicije. Ono što je posebno iritantno, kada god se neko iz vladajuće većine, a pogotovo iz SNS javi po povredi Poslovnika, on dobije vreme za reklamiranje povrede Poslovnika od dva, dva i po minuta, tri minuta, dok nama kao brzi gonzales štopujete vreme, tačno u dva nula gotovo.

Dakle, ja vas molim da ujednačite kriterijum i da Poslovnik važi jednako za nas iz opozicije, kao i za predstavnike SNS. Hvala. Ne mora da se glasa.

PREDSEDNIK: I vas sam slušao koliko i sve ostale, dok ste sami želeli da govorite i šta je sada problem? Ne umete da objasnite, samo je glad, jel tako.

Šta ste rekli za glasanje? Rekli ste da ne treba. I da vas sada pitam što ste se javili uopšte. Pojma nemate.

Imamo još prijavljenog Milorada Bojovića.

(Siniša Kovačević: Izvinjavam se gospodine predsedniče, tražio sam repliku. Lično sam pomenut.)

Samo polako. Bez vikanja iz klupa.

Ne replicira se na povrede Poslovnika. To je osnovna stvar.

MILORAD BOJOVIĆ: Hvala gospodine predsedniče.

Dame i gospodo narodni poslanici, poštovani građani, ako ste mislili da je komunizam prestao da postoji pre 33 godine, prevarili ste se, nije, evo ga na delu. Javnost mora da bude šokirana. Stranke koje su srušile Jugoslaviju sa idejom da naprave bolje i demokratskije društvo danas traže da se zabranjuju mediji, da se ukidaju dozvole medijima za rad. To se ako niste znali poštovane dame i gospodo poslanici, zove cenzura. To je direktan napad na slobodu medija, na Ustav i demokratiju.

Šta je sloboda medija? Prema Minhenskoj deklaraciji o pravima i slobodama novinarima koja je krovni dokument za sve novinare sveta, stoji sledeće - da su mediji odgovorni svojoj publici, da su odgovorni svojoj savesti i da su odgovorni svojim redakcijama, odnosno vlasnicima medija. Zato mislim da će mediji u Srbiji biti slobodni onog trenutka kada političari prestanu da se bave slobodom medija. Zato mislim da je rasprava o Izveštaju REM-a najobičniji izgovor da se ovde u Skupštini Srbije pokuša da se izvrši jedna vrlo interesantna stvar, a to je da se medijima zabrani pravo na slobodu izražavanja.

Nezavisni mediji postoje samo na dva načina. Ukoliko su u pitanju štampani mediji, oni su nezavisni samo ukoliko nemaju nikakve druge prihode, osim od prodaje koju ostvare na kioscima. Ukoliko su u pitanju televizije, tu dolazimo do jednog zanimljivog slučaja. Televizije se finansiraju ako su komercijalne tako što žive od prodaje reklama. Ukoliko prodaju reklame, onda dolazimo do pretežne stvari, a to je ekonomski interes vlasnika. Kada dolazimo do ekonomskog interesa vlasnika, on biva jači ukoliko je ta televizija gledanija, odnosno postaje slabija ako televizija ima manje gledalaca.

Sada dolazimo do dve zanimljive stvari. Godine 2002. je donet Zakon o radiodifuziji. Taj zakon, kasnije Zakon o RATEL-u i kasnije Zakon o REM-u, nisu doneti da bi Srbiji pomogli da postane bolja i demokratskije društvo, doneti su iz jednog jedinog razloga, a to je da pomognu stranim, velikim televizijama i kompanijama da dođu i otvore svoja predstavništva na teritoriji Republike Srbije.

Mi smo taj zakon 2002. doneli. Ne mi, nego država Srbija ga je donela, tadašnja vlast pod izgovorom da želi da smanji uticaj države u medijima. Onda se sa etrom o kome mi danas pričamo da ga treba zaštiti od negativnih uticaja, desilo isto što i sa privredom. Sve lokalne medije su privatizovali i prodali svojim prijateljima da bi omogućili da dođu strane televizije kako bi oni mogli da stvore medijski konglomerat preko koga će kontrolisati političku filozofiju i državi Srbiji i preko koje će građanima ponuditi ono protiv čega se danas bore.

Kako je stvoren taj zakonodavni okvir? Nakon donošenja Zakona o radiodifuziji koji je prvi put donet 1912. godine u SAD, samo sa jednim razlogom, da se zabrani stranim državama da otvaraju radio stanice na teritoriji SAD. Dakle, tome je trebao da doprinese ovaj Zakon o radiodifuziji, međutim nije.

Godina 2006. je zanimljiva iz još jednog razloga. Tada je oduzeta frekvencija BK televiziji. A znate li iz kog razloga? Ne zato što BK televizija nije imala program koji je odgovarao konkursu. Naprotiv, BK televizija je u tom trenutku imala jedan izbalansiran program koji je sadržao dokumentarni, naučni, sportski itd. program, ali je BK televizija imala nešto što je trebalo jednom čoveku, koji je tako napravio veliki finansijski uspeh. BK televizija je imala ugovor o prenosu Svetskog fudbalskog prvenstva. Onda su oduzeli frekvenciju, RATEL je oduzeo frekvenciju BK televiziji, tu dozvolu za prenos utakmica svetskog prvenstva je otkupila jedna marketinška agencija, koja je kasnije sa RTS-om potpisala ugovor o prenosu utakmica svetskog prvenstva na RTS-u i prodavala reklamni prostor na RTS-u i tako se vlasnik te marketinške agencije obogatio, on se danas bavi politikom, predsednik je jedne opozicione partije s one druge strane.

Takođe smo čuli primedbe kako su „Pink“ i „Hepi“ propagandna mašinerija vlasti, kako one objavljuju vesti koje idu u prilog vladajućoj većini, a „Nova S“ i „N1“ nisu propagandne mašinerije opozicije, one uopšte ne objavljuju nijednu vest o tome šta opozicija radi i uopšte ne objavljuju nijednu vest koja je negativno konotirala ono što vlast radi. Dakle, „Nova S“ i „N1“ su primeri uzvišenog elitizma, a „Pink“ i „Hepi“ su primeri najopskurnijeg TV programa koji postoji u Srbiji. Pa ja se ne bih složio sa tim.

Zanimljiv je podatak recimo ovako, možete to da proverite na internetu. „Farma“ je jedan rijaliti program koji se emitovao u Srbiji na televiziji „Pink“, ali se u isto vreme emitovao i na „Novoj HR“, koja je deo ove grupacije koja danas tvrdi da je najelitnija, da je jedina objektivna, da ima najbolje vesti, najizbalansiranije vesti, koja se bori za slobodu medija.

Kada uđete tamo, piše da je „Farma“ rijaliti program koji se emituje na „Novoj HR“ od 2009. do 2017. godine. Ista ta „Farma“, samo sa drugim učesnicima, se emituje na televiziji u Srbiji isto od 2009. do 2017. godine. Znate kada nastaje problem? Kada televizija „Pink“ odbija da potpiše novi ugovor za emitovanje novog rijalitija sa istom marketinškom agencijom o kojoj sam malopre pričao. Ta ista marketinška agencija je imala 10% u vlasništvu „Pinka“ i tad je to sve bilo u redu. Isto tako, ova medijska grupacija koja je vlasnik „Nove S“ i „N1“ je otkupila vlasništvo „Pinka“ u Crnoj Gori i BiH. Sad čestiti i pošteni građani treba da se zapitaju o čemu je tu reč.

Dakle, kada je tu keš flou neki, kada postoji promet novca i kada postoje finansijski interesi koji odgovaraju ovoj grupaciji koja govori kako su „Pink“ i „Hepi“ najopskurnije televizije u Srbiji, onda je u redu, a kada je to suprotno, kada to ide u korist „Pinka“, onda to nije u redu.

Da se razumemo, ne gledam „Farmu“, ne gledam nikakve rijalitije, pojma nemam šta je „Zadruga“, ne gledam „Pink“, ne gledam „Hepi“, ne gledam nijednu televiziju. Gledao sam isključivo vesti ovih dana kada su se desile ove tragedije, da budem obavešten o onome šta se dešava.

Uverenje da izbori mogu da se dobiju na televiziji, a to je zapravo predmet interesovanja dama i gospode koji su predložili ovu tačku dnevnog reda, je po sredi. Dakle, oni misle ako imaju sve televizije na svojoj strani, ako „Pink“ i „Hepi“ postanu „N1“ i „Nova S“, da će oni da dobiju izbore. To jednostavno nije tačno. Godine 2012. Aleksandar Vučić i SNS nisu imali nijedan medij na svojoj strani, pa su dobili izbore.

Dakle, da bi se izbori dobili, potrebno je nešto više od puke propagande, potrebno je nešto više od pojavljivanja na televizijama i držanja govora na televizijama. Potrebno je da imate program, da imate viziju i potrebno je da imate građane koji smatraju da je ta vizija koju ste ponudili dobra i korisna za njih, pa će onda oni na izborima da glasaju za vas.

Zanimljivo je takođe još nešto. Te 2006. godine o kojoj sam govorio, na tom konkursu za dodelu nacionalnih frekvencija javila se firma koja se zove Central European Media Enterprises. Zanimljivo je da je vlasnik te televizije, on je u međuvremenu postao pokojnik, bio bivši ambasador SAD u Budimpešti, Mart Palmer, koji je 1996. godine učestvovao na demonstracijama protiv Slobodana Miloševića u Jugoslaviji i koji je autor jedne zanimljive knjige „Kako srušiti sve režime do 2025. godine“, koji nisu navodno demokratski.

(Predsednik: Gospodine Bojoviću, samo da vas zamolim da privedete kraju.)

Dobro. Samo još jednu rečenicu.

Dakle, dame i gospodo, mišljenja sam da sloboda medija nije stvar koja može da se ograniči, koju može da ograniči bilo jedan pojedinac, bilo grupa. Mišljenja sam da političari, poslanici ovde, ne mogu da se bave gašenjem medija. Hajde da bacimo Ustav, da bacimo zakone, da spalimo dela Mila, Loka, Hobsa, Hjuma, svih koji su pisali o ljudskim pravima i slobodama i onda ćemo postati jedina zemlja u Evropi koja je posle ukidanja komunizma gasila medije. Hvala vam.

PREDSEDNIK: Zahvaljujem.

Poštovani narodni poslanici, s obzirom na to da je sada 18.00 časova, i u skladu sa odredbama iz člana 106. stav 2. Ustava Republike Srbije, člana 48. stav 2. Zakona o Narodnoj skupštini, kao i u skladu sa odredbama našeg Poslovnika, ovog trenutka završavamo Prvo redovno zasedanje u 2023. godini. Raspravu o istim tačkama dnevnog reda, kako su to dogovorile i poslaničke grupe, nastavljamo već sutra u okviru vanrednog zasedanja.

Pozivam vas da saslušamo himnu Republike Srbije.

(Intoniranje himne.)

Rad sutra počinjemo u 15.00 časova.

(Sednica je završena u 18.00 časova.)